**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΕΙΔΙΚΗ ΜΟΝΙΜΗ ΕΠΙΤΡΟΠΗ ΘΕΣΜΩΝ ΚΑΙ ΔΙΑΦΑΝΕΙΑΣ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 2 Ιουνίου 2022, ημέρα Πέμπτη και ώρα 10.10΄π.μ., στην Αίθουσα «Προέδρου Αθανασίου Κωνστ. Τσαλδάρη» (223) τoυ Μεγάρου της Βουλής, συνήλθαν σε κοινή συνεδρίαση η Διαρκής Επιτροπή Οικονομικών Υποθέσεων και η Ειδική Μόνιμη Επιτροπή Θεσμών και Διαφάνειας υπό την προεδρία του Προέδρου της Ειδικής Μόνιμης Επιτροπής Θεσμών και Διαφάνειας, Γ΄ Αντιπροέδρου της Βουλής, κ. Αθανασίου Μπούρα και του Προέδρου της Διαρκούς Επιτροπής Οικονομικών Υποθέσεων κ. Σταύρου Καλογιάννη, με θέμα ημερήσιας διάταξης: «Συζήτηση επί της Έκθεσης Απολογισμού της Ανεξάρτητης Αρχής Δημοσίων Εσόδων για το έτος 2021 και του Προγραμματισμού Δραστηριοτήτων της για το έτος 2022».

Στη συνεδρίαση παρέστησαν ο Υπουργός Οικονομικών, κ. Χρήστος Σταϊκούρας, ο Υφυπουργός Οικονομικών, κ. Απόστολος Βεσυρόπουλος, ο Διοικητής της Ανεξάρτητης Αρχής Δημοσίων Εσόδων, κ. Γεώργιος Πιτσιλής, οι Προϊστάμενοι της Ανεξάρτητης Αρχής Δημοσίων Εσόδων, κ.κ.: Ιωάννης Καββαδάς της Γενικής Διεύθυνσης Οικονομικών Υπηρεσιών, Γεώργιος Φάκος, της Γενικής Διεύθυνσης Φορολογικής Διοίκησης, Κωνσταντίνος Μουρτίδης, της Γενικής Διεύθυνσης Τελωνείων και ΕΦΚ, Ευθύμιος Σαΐτης, της Γενικής Διεύθυνσης Ανθρώπινου Δυναμικού, Κωνσταντίνος Μπαλλάτος, Αναπληρωτής της Γενικής Διεύθυνσης Ηλεκτρονικής Διακυβέρνησης, Μαρίνα Κολυβοδιάκου, της Διεύθυνσης Στρατηγικού Σχεδιασμού, καθώς και Διονυσία Στεφανίτση, Προϊσταμένη της Διεύθυνσης Αλκοόλης και Τροφίμων της Γενικής Διεύθυνσης του Γενικού Χημείου του Κράτους.

Ο Προεδρεύων των Επιτροπών και Γ΄ Αντιπρόεδρος της Βουλής, κ. Αθανάσιος Μπούρας, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών των Επιτροπών.

Από τη Διαρκή Επιτροπή Οικονομικών Υποθέσεων παρόντες ήταν οι Βουλευτές, κ.κ. Γεώργιος Αμανατίδης, Γεώργιος Βλάχος, Αναστάσιος Δημοσχάκης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Παναγιώτα (Νόνη) Δούνια, Θεόδωρος Καράογλου, Ιωάννης Μελάς, Ιωάννης Κεφαλογιάννης, Εμμανουήλ (Μάνος) Κόνσολας, Κωνσταντίνος Κοντογεώργος, Άννα Μάνη – Παπαδημητρίου, Ιωάννης Μπούγας, Χαράλαμπος (Μπάμπης) Παπαδημητρίου, Ιωάννης Πασχαλίδης, Θεόδωρος (Θόδωρος) Ρουσόπουλος, Μάριος Σαλμάς, Διονύσιος Σταμενίτης, Ιωάννης Λοβέρδος, Λάζαρος Τσαβδαρίδης, Βασίλειος – Νικόλαος Υψηλάντης, Ιάσων Φωτήλας, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Σουλτάνα Ελευθεριάδου, Βασίλειος Κόκκαλης, Κωνσταντίνος Μπάρκας, Αθανάσιος (Σάκης) Παπαδόπουλος, Αικατερίνη Παπανάτσιου, Ιωάννης Σαρακιώτης, Χρήστος Σπίρτζης, Ευκλείδης Τσακαλώτος, Αλέξανδρος Φλαμπουράρης, Αντωνία (Τόνια) Αντωνίου, Γεώργιος Αρβανιτίδης, Κωνσταντίνος Σκανδαλίδης, Νικόλαος Καραθανασόπουλος, Μαρία Κομνηνάκα, Γεώργιος Λαμπρούλης, Βασίλειος Βιλιάρδος, Κρίτων – Ηλίας Αρσένης, Γεώργιος Λογιάδης και Παναγιώτης Κουρουμπλής.

Από την Ειδική Μόνιμη Επιτροπή Θεσμών και Διαφάνειας παρόντες ήταν οι Βουλευτές, κ.κ. : Ιωάννης Ανδριανός, Κωνσταντίνος Καραγκούνης, Σταύρος Κελέτσης, Όλγα Κεφαλογιάννη, Ανδρέας Κουτσούμπας, Ιωάννης Λαμπρόπουλος, Αθανάσιος Μπούρας, Ευριπίδης Στυλιανίδης, Δημήτριος Μαρκόπουλος, ο οποίος αναπλήρωσε τον βουλευτή κ. Κωνσταντίνο Τζαβάρα, Ιωάννης Τραγάκης, Νικόλαος Βούτσης, Γεώργιος Κατρούγκαλος, Σπυρίδων Λάππας, Θεόφιλος Ξανθόπουλος, Παύλος Πολάκης, Χαράλαμπος Καστανίδης, Αντώνιος Μυλωνάκης και Σοφία Σακοράφα.

**ΑΘΑΝΑΣΙΟΣ ΜΠΟΥΡΑΣ (Προεδρεύων των Επιτροπών - Γ΄ Αντιπρόεδρος της Βουλής):** Κυρίες και κύριοι συνάδελφοι, καλημέρα σας.

Καλό μήνα και καλό καλοκαίρι.

Αρχίζει η κοινή συνεδρίαση της Διαρκούς Επιτροπής Οικονομικών Υποθέσεων και της Ειδικής Μόνιμης Επιτροπής Θεσμών και Διαφάνειας, με θέμα ημερήσιας διάταξης τη «Συζήτηση επί της Έκθεσης Απολογισμού της Ανεξάρτητης Αρχής Δημοσίων Εσόδων για το έτος 2021 και του Προγραμματισμού Δραστηριοτήτων της για το έτος 2022».

Στη συνεδρίαση, σήμερα, παρίστανται ο Υπουργός Οικονομικών, κ. Χρήστος Σταϊκούρας, ο Υφυπουργός Οικονομικών, κ. Απόστολος Βεσυρόπουλος, καθώς και ο Διοικητής της Ανεξάρτητης Αρχής Δημοσίων Εσόδων, κ. Γεώργιος Πιτσιλής.

Θα ήθελα, επίσης, να αναφέρω και τους συνεργάτες τους για να τους καλωσορίσουμε όλους. Παρίστανται οι Προϊστάμενοι της Ανεξάρτητης Αρχής Δημοσίων Εσόδων, κ.κ. Ιωάννης Καββαδάς, της Γενικής Διεύθυνσης Οικονομικών Υπηρεσιών, Γεώργιος Φάκος, της Γενικής Διεύθυνσης Φορολογικής Διοίκησης, Κωνσταντίνος Μουρτίδης, της Γενικής Διεύθυνσης Τελωνείων και ΕΦΚ, Ευθύμιος Σαΐτης, της Γενικής Διεύθυνσης Ανθρώπινου Δυναμικού, Κωνσταντίνος Μπαλλάτος, Αναπληρωτής της Γενικής Διεύθυνσης Ηλεκτρονικής Διακυβέρνησης, Μαρίνα Κολυβοδιάκου, της Διεύθυνσης Στρατηγικού Σχεδιασμού, καθώς και Διονυσία Στεφανίτση, Προϊσταμένη της Διεύθυνσης Αλκοόλης και Τροφίμων της Γενικής Διεύθυνσης του Γενικού Χημείου του Κράτους.

Σας καλωσορίζουμε όλους.

Πριν δώσω τον λόγο στον κ. Υπουργό, να καθορίσουμε, όπως το κάνουμε πάντα, ιδιαίτερα στην Επιτροπή Θεσμών και Διαφάνειας, πολλώ δε μάλλον σήμερα που έχουμε την κοινή συνεδρίαση, με συνέπεια να έχουμε έναν αυξημένο αριθμό συναδέλφων βουλευτών - δεν είναι μόνο οι παρόντες είναι και οι αναγραφόμενοι στην οθόνη, οι οποίοι είναι συνδεδεμένοι μαζί μας με Webex - τη διαδικασία, όπως προβλέπεται εξάλλου σύμφωνα με το άρθρο 138Α του Κανονισμού της Βουλής, σε συνδυασμό με τα άρθρα 1, 4 και 21 του ν. 4389/16 για την ΑΑΔΕ.

Αφενός, έχουμε σήμερα την Ανεξάρτητη Αρχή, έχουμε όμως και τον Υπουργό, με πρωτοβουλία του οποίου προεκλήθη και γίνεται αυτή η σημερινή κοινή συνεδρίαση, όπως αναγράφεται εξάλλου στην πρόσκληση του Προέδρου της Βουλής.

Συνήθως οι συνεδριάσεις διαρκούν ένα τρίωρο. Αφού μας ενημερώσουν καταρχήν ο Υπουργός και ο Διοικητής, στη συνέχεια θα λάβουν τον λόγο, όπως το κάνουμε πάντα, ένας από κάθε Κοινοβουλευτική Ομάδα. Έχουμε ένα τρίωρο μπροστά μας, το οποίο μπορούμε να το παρατείνουμε λίγο, αλλά καταλαβαίνετε, για να έχει και ουσία η σημερινή συζήτηση, πρέπει να ακούσουμε τι έχουν να μας πουν οι προσκεκλημένοι, γι’ αυτό θα παρακαλούσα θερμά οι Εισηγητές, εφόσον θα αναφερθούν στο σύνολο στην τοποθέτησή τους, να λάβουν τον λόγο για πέντε λεπτά, με μία σχετική ανοχή.

**ΤΡΥΦΩΝ ΑΛΕΞΙΑΔΗΣ:** Οι Εισηγητές πεντάλεπτο, κ. Πρόεδρε;

**ΑΘΑΝΑΣΙΟΣ ΜΠΟΥΡΑΣ (Προεδρεύων των Επιτροπών-Γ΄ Αντιπρόεδρος της Βουλής):** Κοιτάξτε, δεν είναι Εισηγητές.

*(Ο Βουλευτής****, κ. Τρύφωνας Αλεξιάδης,*** *ομιλεί εκτός μικροφώνου).*

**ΑΘΑΝΑΣΙΟΣ ΜΠΟΥΡΑΣ (Προεδρεύων των Επιτροπών - Γ΄ Αντιπρόεδρος της Βουλής):** Δηλαδή, κ. Αλεξιάδη, πόσο χρόνο νομίζετε ότι θέλετε;

Κύριε Αλεξιάδη, δεν κάνουμε χαιρετισμούς εδώ, κάνουμε συζήτηση ουσίας. Δεν έχετε παρευρεθεί ξανά στην Επιτροπή μας.

**ΤΡΥΦΩΝ ΑΛΕΞΙΑΔΗΣ:** Κύριε Πρόεδρε, ευχαριστώ πολύ για το υπονοούμενο.

Κληθήκαμε εδώ σήμερα για να γίνει διάλογος, ενημέρωση και να κατατεθούν απόψεις. Αν θεωρείτε ότι αυτό μπορεί να γίνει μέσα σε ένα πεντάλεπτο, ευχαριστούμε πολύ, να μιλήσουμε ένα πεντάλεπτο.

Να ακούσουμε πόση ώρα θα διαρκέσουν οι εισηγήσεις, μισή ώρα, 10 λεπτά, ένα τέταρτο και να δούμε πόση ώρα θα τοποθετηθούμε. Αλλιώς, τι περιμένετε να σας πούμε;

**ΑΘΑΝΑΣΙΟΣ ΜΠΟΥΡΑΣ (Προεδρεύων των Επιτροπών - Γ΄ Αντιπρόεδρος της Βουλής):** Κύριε Αλεξιάδη, πριν κάνουμε οτιδήποτε, διαβάζουμε την πρόσκληση. Διαβάζω λοιπόν εγώ: «*Συζήτηση επί της Έκθεσης Απολογισμού της Ανεξάρτητης Αρχής Δημοσίων Εσόδων για το έτος 2021 και του Προγραμματισμού Δραστηριοτήτων της για το έτος 2022*». Η Έκθεση είναι στα χέρια σας από τις 27 Μαΐου. Νομίζω, αρκετό διάστημα.

Μάλιστα, στα μέλη της Επιτροπής Θεσμών και Διαφάνειας μπορεί να είναι και νωρίτερα, στις 04.04.2022. Κοιτάξτε να δείτε. Έχουμε αυτή την κοινή συνεδρίαση.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Στις 31 Μαρτίου αναρτημένη στο site της ΑΑΔΕ.

**ΑΘΑΝΑΣΙΟΣ ΜΠΟΥΡΑΣ (Προεδρεύων των Επιτροπών – Γ΄ Αντιπρόεδρος της Βουλής):** Κοιτάξτε. Στα μεν μέλη, εκ των παρόντων, της Επιτροπής Οικονομικών Υποθέσεων, είναι από τις 27 Μαΐου. Στα δε μέλη της Θεσμών και Διαφάνειας, είναι από τις 4 Απριλίου. Όπως είπατε, κύριε Υπουργέ, πράγματι, την αναρτήσατε τέλος Μαρτίου στο site και, εν πάση περιπτώσει, σήμερα, νομίζω ότι όλοι έχουμε τη δυνατότητα να διαβάζουμε. Άρα, είναι σε γνώση μας. Αυτό θα συζητήσουμε. Ακούστε, κ. Αλεξιάδη. Δεν θα σας αφαιρεθεί ο λόγος. Κοιτάξτε. Έχουμε συζήτηση επί της Eκθέσεως. Δεν έχουμε χαιρετισμούς, ούτε, εν πάση περιπτώσει, θα έχουμε μία απέραντη συζήτηση. Έχουν ένα όριο. Όχι άλλο.

**ΤΡΥΦΩΝ ΑΛΕΞΙΑΔΗΣ:** Επειδή αναφερθήκατε ονομαστικά. Ευχαριστώ πολύ για τις υποδείξεις. Έχουμε διαβάσει και έχουμε μελετήσει την Έκθεση, αλλά, παρακαλώ πολύ, να ενημερωθούμε πόση ώρα θα κρατήσουν οι εισηγήσεις, που, αφού είναι από τον Μάρτιο αναρτημένη, δεν νομίζω να χρειαστούν πάνω από 10 λεπτά. Επίσης, δώστε μας και τον χρόνο, πόσο θα μιλήσουμε εμείς, διότι, αν οι εισηγήσεις κρατήσουν μία ώρα, το να μιλήσουν 5 λεπτά οι Εισηγητές δεν καταλαβαίνω τι διάλογο μας καλέσατε να κάνουμε. Θέλουμε να γίνει ουσιαστικός διάλογος.

**ΑΘΑΝΑΣΙΟΣ ΜΠΟΥΡΑΣ (Προεδρεύων των Επιτροπών – Γ΄ Αντιπρόεδρος της Βουλής):** Ωραία. Επειδή χάνουμε χρόνο, κ. Αλεξιάδη, αφήστε σε εμένα και στον συνάδελφό μου, τον κ. Σταύρο Καλογιάννη, με τον οποίον συμπροεδρεύουμε, να καθορίσουμε τα υπόλοιπα και μπορεί στο τέλος να είστε και εσείς ευχαριστημένος. Μπορεί. Εγώ θα το ευχηθώ, θα το επιδιώξω. Έτσι; Πάμε στη διαδικασία και κατά την πορεία της διαδικασίας θα δούμε. Πάντως, ένα όμως θα πω - και εγώ το επικαλούμαι και μπορεί να εκφράζω και άλλους – πως έχουμε, σήμερα, με αυτή τη συνεδρίαση, την ευκαιρία, τη δυνατότητα, αλλά και την επιθυμία να ενημερωθούμε επί κρίσιμων θεμάτων, τόσο από τον Υπουργό Οικονομικών και τον παριστάμενο Υφυπουργό, όσο και από τον διοικητή της ΑΑΔΕ. Από εκεί και πέρα και χρόνος θα υπάρχει για διάλογο, αλλά και άλλα κοινοβουλευτικά μέσα τα οποία κάποιος μπορεί να ασκήσει περαιτέρω, εντός της Βουλής ή όχι, σήμερα. Επίσης, δεν θα περιορίσω τον χρόνο. Αναλόγως θα βλέπω, εγώ και ο κ. Σταύρος Καλογιάννης, γιατί θα συμπροεδρεύουμε και θα εναλλασσόμαστε. Διότι καταλαβαίνετε ότι και ο δικός μας ρόλος και ο δικός σας δεν είναι εύκολος.

Κύριε Υπουργέ, θέλετε να μου πείτε πόσο περίπου χρόνο θα θελήσετε για να τον γράψω ενδεικτικά;

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Μέχρι δεκαπέντε λεπτά.

**ΑΘΑΝΑΣΙΟΣ ΜΠΟΥΡΑΣ (Προεδρεύων των Επιτροπών – Γ΄ Αντιπρόεδρος της Βουλής):** Μπράβο. Εγώ θα βάλω 15 λεπτά, χωρίς να σημαίνει ότι, όταν αυτόματα το κουδουνάκι χτυπήσει, εσείς θα σταματήσετε.

Κύριε Υπουργέ, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κύριε Πρόεδρε, σάς ευχαριστώ πολύ.

Κύριοι συνάδελφοι, σάς καλωσορίζω στη σημερινή κοινή συνεδρίαση της Διαρκούς Επιτροπής Οικονομικών Υποθέσεων και της Ειδικής Μόνιμης Επιτροπής Θεσμών και Διαφάνειας, με θέμα την παρουσίαση της Έκθεσης του Απολογισμού της ΑΑΔΕ για το 2021 και τον Προγραμματισμό των Δράσεων για το 2022, μετά από αίτημα που έκανε η πολιτική ηγεσία του Υπουργείου Οικονομικών. Σας προϊδεάζω, συνεπής προς αυτά που έχω δεσμευτεί στους συναδέλφους, ότι θα ακολουθήσει και άλλη πρωτοβουλία του Υπουργείου Οικονομικών για ενημέρωσή σας σε θέματα ιδιωτικού χρέους και ρευστότητας στην πραγματική οικονομία.

Στόχος στη σημερινή συνάντηση είναι να γίνει ένας εποικοδομητικός διάλογος, να παρασχεθεί η προσήκουσα ενημέρωση από τον διοικητή της ΑΑΔΕ, τον κύριο Πιτσιλή, και να κατατεθούν απόψεις σχετικά με τη λειτουργία και την απόδοση της Αρχής, λειτουργία και απόδοση που εδράζεται, όμως, στη φορολογική πολιτική της Κυβέρνησης. Άρα, έχουμε τη φορολογική πολιτική της Κυβέρνησης και την υλοποίηση αυτής από την ΑΑΔΕ.

Το 2021, αποτέλεσε αναμφίβολα μία δύσκολη χρονιά, μια μεταβατική περίοδο, οδεύοντας στη μετά covid εποχή, στην οποία το κυβερνητικό έργο συνεχίστηκε με εντατικούς ρυθμούς.

Η ΑΑΔΕ συνέβαλε ουσιαστικά στην προσπάθεια αυτή, με την εφαρμογή του επιχειρησιακού σχεδίου της, προς όφελος των συναλλασσόμενων πολιτών και των επιχειρήσεων.

Σημαντική εξέλιξη ήταν, επίσης, η έγκριση του Σχεδίου Ανάκαμψης και Ανθεκτικότητας από την Ευρωπαϊκή Επιτροπή, στο οποίο περιλαμβάνονται επενδύσεις και μεταρρυθμίσεις, που θα οδηγήσουν στον περαιτέρω εκσυγχρονισμό της φορολογικής και τελωνειακής διοίκησης, με πλήρη ψηφιοποίηση των διαδικασιών και υιοθέτηση νέων και σύγχρονων εργαλείων για τον περιορισμό της φοροδιαφυγής και του λαθρεμπορίου.

Όπως είπα, έχουμε τη διαμόρφωση της φορολογικής πολιτικής και την υλοποίηση της φορολογικής πολιτικής. Στρατηγικός στόχος της Κυβέρνησης είναι η αναδιαμόρφωση ενός σταθερού, οικονομικά αποτελεσματικού και κοινωνικά δίκαιου φορολογικού συστήματος. Αυτός ο στόχος εδράζεται σε τέσσερις βασικούς άξονες πολιτικής, για την ενθάρρυνση της απασχόλησης, την προσέλκυση επενδύσεων και την ενίσχυση της κουλτούρας πληρωμών.

Ο πρώτος άξονας είναι η μείωση φόρων και ασφαλιστικών εισφορών. Μεταξύ άλλων, τι κάναμε; Προχωρήσαμε στη μεσοσταθμική μείωση του ΕΝΦΙΑ, κατά 35%, την περίοδο 2018 -2022. Η ΑΑΔΕ είχε αναρτήσει, ανά γεωγραφική περιοχή της χώρας, τις συγκεκριμένες μειώσεις. Μειώσαμε τον εισαγωγικό φορολογικό συντελεστή στα φυσικά πρόσωπα από το 22% στο 9%. Μειώσαμε τον εταιρικό φορολογικό συντελεστή από το 29% στο 22%. Μειώσαμε τον συντελεστή παρακράτησης φόρου για τα μερίσματα από το 10% στο 5%. Μειώσαμε την προκαταβολή φόρου για τα φυσικά πρόσωπα που ασκούν επιχειρηματική δραστηριότητα από το 100% στο 55% και για τα νομικά πρόσωπα από 100% στο 80%. Μειώσαμε τις ασφαλιστικές εισφορές κατά τέσσερις ποσοστιαίες μονάδες. Έχουμε χαμηλό φορολογικό συντελεστή για τα αγροτικά σχήματα. Μονιμοποιήσαμε μειωμένους κατά 30% συντελεστές Φ.Π.Α. σε πέντε ελληνικά νησιά. Καταργήσαμε την Ειδική Εισφορά Αλληλεγγύης για τα εισοδήματα από μισθωτή εργασία στον ιδιωτικό τομέα. Μειώσαμε συντελεστές Φ.Π.Α. για εστίαση μεταφορές κ.α., μέχρι τέλος του 2022. Μειώσαμε φορολογικούς συντελεστές για βασικά προϊόντα, όπως είναι τα λιπάσματα. Αυτή είναι η φορολογική πολιτική στο σκέλος των μειώσεων φόρων που υλοποιεί η ΑΑΔΕ, όπως θα δείτε αργότερα στην παρουσίασή της.

Δεύτερος άξονας είναι η θέσπιση φορολογικών κινήτρων. Πολλές φορές δεν δίνουμε τη σημασία που πρέπει να δώσουμε στα κίνητρα σε σχέση με τις μειώσεις φόρων. Ενδεικτικά, μεταξύ άλλων, δώσαμε κίνητρα που, εκ του αποτελέσματος, από στοιχεία της ΑΑΔΕ, αποδεικνύεται ότι πέτυχαν μείωση κατά 50% του φορολογικού συντελεστή για τις νεοφυείς επιχειρήσεις για τα τρία πρώτα έτη λειτουργίας τους. Θέσπιση έκπτωσης φόρου για δαπάνες που αφορούν λήψη υπηρεσιών για ενεργειακή λειτουργική και αισθητική αναβάθμιση κτιρίων. Αναστολή Φ.Π.Α. στις νέες οικοδομές του φόρου υπεραξίας ακινήτων για τρία χρόνια. Το τονίζω και είμαι απολύτως βέβαιος ότι όλοι το έχετε βιώσει αυτό το αποτέλεσμα αυτής της πολιτικής. Διαμόρφωση ειδικού καθεστώτος εναλλακτικής φορολόγησης του εισοδήματος που προκύπτει στην αλλοδαπή για επενδυτές, συνταξιούχους, Έλληνες που έφυγαν τα χρόνια της κρίσης και εταιρείες ειδικού σκοπού διαχείρισης οικογενειακής περιουσίας. Πολλές εκατοντάδες, νέοι Έλληνες και ξένοι επενδυτές, έχουν έρθει στην Ελλάδα και έχουν κάνει φορολογική κατοικία στην Ελλάδα. Θέσπιση φορολογικών κινήτρων, που πρόσφατα το νομοθετήσαμε, για την ανάπτυξη των επιχειρήσεων μέσω συνεργασιών και εταιρικών μετασχηματισμών, αλλά και θέσπιση κινήτρων, όχι μόνο πέναλτι, για την ενίσχυση των ηλεκτρονικών συναλλαγών.

Τρίτος άξονας, τα αποτελέσματα του οποίου θα παρουσιάσει μετά ο κ. Πιτσιλής, είναι η διαμόρφωση του νομοθετικού πλαισίου για τον περιορισμό του λαθρεμπορίου. Μεταξύ άλλων, θα αναβαθμίσουμε το υφιστάμενο Συντονιστικό Επιχειρησιακό Κέντρο για την καταπολέμηση του λαθρεμπορίου, προϊόντων Ειδικού Φόρου Κατανάλωσης, με επέκταση των αρμοδιοτήτων του και σε προϊόντα, όπως είναι ο καφές και τα καπνικά. Θεσπίσαμε ηλεκτρονικά συστήματα παρακολούθησης της εφοδιαστικής αλυσίδας των αλκοολούχων ποτών. Διαμορφώσαμε νέο ηλεκτρονικό μητρώο για την απογραφή των δεξαμενών αποθήκευσης και διακίνησης καυσίμων, ενώ αυστηροποιούνται τα διοικητικά μέτρα που λαμβάνονται σε περίπτωση νοθείας καυσίμων. Προβλέψαμε τη δημιουργία ενός ολοκληρωμένου συστήματος παρακολούθησης και ελέγχου των υγραερίων, καθώς και τη χρήση μοριακού συστήματος ιχνηθέτησης και στα εν λόγω προϊόντα.

Προβλέψαμε τη διασύνδεση και διαλειτουργικότητα του Ενιαίου Εθνικού Κεντρικού Μητρώου Εφοδιαστικής Αλυσίδας για τον Καπνό και για Βιομηχανοποιημένα Καπνά, με το πληροφοριακό σύστημα του Μητρώου Ιχνηλασιμότητας Καπνικών Προϊόντων, ενώ βελτιώσαμε το θεσμικό πλαίσιο, όσον αφορά στα μέτρα δέουσας επιμέλειας των εταιρειών καπνικών. Εισαγάγαμε αυστηρές χρηματικές κυρώσεις για πληθώρα παραβάσεων και αυστηροποιήσαμε το πλαίσιο των προβλεπόμενων ποινών φυλάκισης και κάθειρξης για το αδίκημα της λαθρεμπορίας.

Άρα, μειώσαμε φόρους και ασφαλιστικές εισφορές, δώσαμε φορολογικά κίνητρα, θεσμοθετήσαμε μέτρα για τον περιορισμό του λαθρεμπορίου και τέταρτος, τελευταίος πυλώνας, εντάξαμε έργα που σχετίζονται με την ΑΑΔΕ στο Ταμείο Ανάκαμψης και Ανθεκτικότητας. Ανάμεσα σε άλλα, απλουστεύονται οι διοικητικές διαδικασίες επιστροφών ΦΠΑ για τις επιχειρήσεις, μέσω της εφαρμογής αυτοματοποιημένων διαδικασιών επιστροφής ΦΠΑ, ηλεκτρονικής υποβολής και διαδικασίας ανάλυσης κινδύνου για τις αιτήσεις επιστροφής, αναβαθμίζεται η χρήση των εσωτερικών δεδομένων της ΑΑΔΕ και εισάγονται νέα εργαλεία, με στόχο τη βελτίωση της είσπραξης των δημοσίων εσόδων, την αύξηση της αποτελεσματικότητας των φορολογικών ελέγχων και την καταπολέμηση του λαθρεμπορίου, μέσω ανάπτυξης κοινού αποθετηρίου μεταδεδομένων, προμήθεια κατάλληλων λύσεων λογισμικού, ανάπτυξη εργαλείων και τεχνικών τεχνητής νοημοσύνης και χρήση της μηχανικής μάθησης για την εξόρυξη δεδομένων, προωθείται ο ψηφιακός μετασχηματισμός φορολογικών ελέγχων, με την παράλληλη αναδιοργάνωση των ελεγκτικών κέντρων, δημιουργείται νέο πλαίσιο για την καταπολέμηση του λαθρεμπορίου, όπως είπαμε, με τον εκσυγχρονισμό των συστημάτων παρακολούθησης, παραδίδεται σε πλήρη λειτουργία η πλατφόρμα για την τήρηση ηλεκτρονικών βιβλίων, την ηλεκτρονική τιμολόγηση, ειδική ιστοσελίδα για την ενημέρωση των φορολογουμένων και διασύνδεση όλων των ταμειακών μηχανών με τα πληροφοριακά συστήματά της, για να διευκολυνθεί η αυτόματη συμπλήρωση των φορολογικών δηλώσεων και η αποτελεσματικότερη χρήση των φορολογικών ελέγχων.

Κυρίες και κύριοι, παρά τις νομοθετικές πρωτοβουλίες της Κυβέρνησης, πάνω σε αυτούς τους τέσσερις άξονες, δεν εφησυχάζουμε, ο δρόμος των αλλαγών είναι πάντα ανηφορικός, ώστε να καταστεί η φορολογική αρχή περισσότερο αποτελεσματική σε όρους λειτουργίας και επιχειρησιακής πρακτικής. Η ευθύνη όλων μας είναι μεγάλη, καθώς, αν και η διαχωριστική γραμμή μεταξύ απόδοσης αρχής και αποτελεσματικής οικονομικής πολιτικής καθίσταται πρόδηλη σε όρους αρμοδιοτήτων, στα μάτια φορολογουμένων και επιχειρήσεων, εν πολλοίς, αποδεικνύεται θολή.

Κρίνεται, λοιπόν, σκόπιμη η συνεχής παρακολούθηση των πεπραγμένων της Αρχής, σε ένα πλαίσιο συνεργασίας με τη σημερινή αρμόδια Επιτροπή, την πολιτική ηγεσία του Υπουργείου της Κυβέρνησης και προφανώς το Ελληνικό Κοινοβούλιο.

Στο σημείο αυτό, θα μου επιτρέψετε να αναφερθώ στα βασικά σημεία της Απολογιστικής Έκθεσης του 2021, που εδράζεται στη φορολογική πολιτική που ανέπτυξα προηγουμένως. Δεδομένων των θεσμοθετημένων φοροελαφρύνσεων και της πίεσης της υγειονομικής κρίσης στην επιχειρηματική δραστηριότητα, η ΑΑΔΕ φαίνεται να παρουσιάζει υψηλούς βαθμούς επίτευξης στη συντριπτική πλειοψηφία των τιθέμενων επιχειρησιακών στόχων, συνολικά έσοδα περίπου 49 δισ. ευρώ, αυξημένα κατά 12% σε σχέση με το 2020, είσπραξη έναντι συνολικού παλαιού ληξιπρόθεσμου υπολοίπου 2,3 δισ., εισπραξιμότητα νέου ληξιπρόθεσμου υπόλοιπου 36,1%, συν 5%, από το 2020, εισπράξεις από μεγάλους οφειλέτες και από στοχευμένες δράσεις επιχειρησιακής μονάδας εισπράξεων 523,5 εκατομμύρια ευρώ.

Στη φοροδιαφυγή, περίπου 24.000 φορολογικοί έλεγχοι, βεβαίωση 3,3 δισ., ενώ ο στόχος ήταν 1,3 δισ.. Ολοκληρώθηκαν έρευνες φοροδιαφυγής σε υποθέσεις επεξεργασίας κατασχεμένων αδήλωτων εισοδημάτων, προσαύξηση περιουσίας και εικονικών τιμολογίων.

Και σήμερα υπήρχε στον τύπο ενημέρωση για πολύ πρόσφατες επιτυχίες της ΑΑΔΕ σε αυτό το πεδίο.

Καταλογίστηκαν πρόστιμα 857 εκατομμύρια, προσαυξημένα κατά 46% από το 2020 και 1,68 δισ. ευρώ αποκρυβείσα φορολογητέα ύλη.

Στο λαθρεμπόριο, τελωνειακές αρχές και κινητές μονάδες ελέγχου διενήργησαν 86.636 ελέγχους δίωξης, διαπίστωσαν πάνω από 8.000 παραβάσεις, καταλόγισαν πρόστιμα 217 εκατομμύρια, προχώρησαν στη κατάσχεση σημαντικών ποσοτήτων λαθραίων τσιγάρων. Πολύ αναλυτικά στοιχεία θα δώσει ο αρμόδιος από την πολιτική ηγεσία του Υπουργείου Οικονομικών, Υφυπουργός Οικονομικών και προφανώς ο διοικητής της ΑΑΔΕ.

Αυτό, όμως, που ήθελα ιδιαίτερα να τονίσω και να ευχαριστήσω την ΑΑΔΕ και τα στελέχη της ΑΑΔΕ - το τονίζω, τα στελέχη της ΑΑΔΕ, γιατί το βίωσαν αυτό τη τελευταία τετραετία - είναι ο ρόλος αυτής στην υλοποίηση των μέτρων της Κυβέρνησης για τη στήριξη νοικοκυριών και επιχειρήσεων μέσω νέων πληροφοριακών συστημάτων. Αν ανατρέξουμε στον Μάρτιο του 2020, θα θυμάστε πολύ καλά, ότι εντός Κοινοβουλίου μεταξύ συναδέλφων και εκτός Κοινοβουλίου από την ελληνική κοινωνία υπήρχε αγωνία και προβληματισμός, αν τα μέτρα, τα οποία είχαμε ανακοινώσει ως Κυβέρνηση, θα μπορούσαν γρήγορα να υλοποιηθούν, δηλαδή, να το πω απλά, αν οι πόροι του Κρατικού Προϋπολογισμού θα έφταναν γρήγορα και έγκαιρα στη πραγματική οικονομία.

Τα καταφέραμε, οι πολίτες τα κατάφεραν, νοικοκυριά και επιχειρήσεις τα κατάφεραν, με τη βοήθεια της Πολιτείας, της Κυβέρνησης και της ΑΑΔΕ. Πλατφόρμα My Business Support, μέσω της οποίας καταβλήθηκαν άμεσα, έγκαιρα και γενναία, κύκλοι επιστρεπτέας προκαταβολής, αποζημίωσης ειδικού σκοπού, επιδοτήσεις παγίων δαπανών, έρχεται η νέα πλατφόρμα για το 12% στη βόρειο Ελλάδα, βγαίνει η συγκεκριμένη ΚΥΑ, επιδοτήσεις μεταφορικού κόστους, πλατφόρμα myProperty, μέσω της οποίας υποβλήθηκαν ηλεκτρονικά δηλώσεις φόρου μεταβίβασης ακινήτων, γονικής παροχής και δωρεάς, πλατφόρμα αρωγή, μέσω της οποίας δόθηκαν σημαντικά ποσά, πολύ πιο έγκαιρα από το παρελθόν, για τη στήριξη των πληγέντων από φυσικές καταστροφές, πλατφόρμα myCAR, κομβικής σημασίας αποτελεί η συνεισφορά της ΑΑΔΕ στην προστασία της δημόσιας υγείας και του περιβάλλοντος. Το Γενικό Χημείο του Κράτους εξέτασε 29.405 δείγματα προϊόντων και υλικών, όπως τρόφιμα, ποτά, νερά, βιομηχανικά και χημικά προϊόντα.

Κυρίες και κύριοι συνάδελφοι, η σημερινή Κυβέρνηση και το οικονομικό επιτελείο αυτής, λειτουργεί με συνέπεια και σχέδιο, ανταποκρινόμενη στις προκλήσεις για μια ανταγωνιστική οικονομία, εν μέσω αλλεπάλληλων κρίσεων, καθοδικών κινδύνων και γεωπολιτικής αβεβαιότητας, συνεχίζουμε τη μεταρρυθμιστική μας προσπάθεια, φροντίζουμε αποτελεσματικά τα δημόσια οικονομικά μας, στηρίζουμε επιχειρήσεις και νοικοκυριά, εξασφαλίζουμε τη βιωσιμότητα του χρέους. Παράλληλα, παρακολουθούμε στενά την εκτέλεση και υλοποίηση των πολιτικών μας και την επίδραση του τρόπου υλοποίησής τους στην κοινωνία.

Στο πλαίσιο αυτό, η ΑΑΔΕ καλείται να συνεχίσει να επιτελεί τον πολυδιάστατο και πολυσύνθετο ρόλο και έργο της κάτω από συνεχείς εναλλαγές του εξωτερικού και εσωτερικού περιβάλλοντος. Κοινός στόχος είναι να αξιοποιήσουμε τις δυνατότητές μας προς τον συνεχή ψηφιακό μετασχηματισμό, τις καινοτόμες ψηφιακές υπηρεσίες και την απλούστευση των διαδικασιών. Όπως αναφέρει και το στρατηγικό σχέδιο της ΑΑΔΕ, όλες οι επιχειρησιακές δράσεις θα πρέπει να εμφορούνται από ένα όραμα καινοτομίας, από στόχους μεγιστοποίησης των δημοσίων εσόδων και περιορισμό φαινομένων μη συμμόρφωσης, καθώς και από την προαίρεσή μας για εξυπηρέτηση των συναλλασσόμενων και προστασία του κοινωνικού συνόλου.

Σας ευχαριστώ πολύ.

**ΑΘΑΝΑΣΙΟΣ ΜΠΟΥΡΑΣ (Προεδρεύων των Επιτροπών – Γ΄ Αντιπρόεδρος της Βουλής):** Τον λόγο έχει ο κ. Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Σας ευχαριστώ, κύριε Πρόεδρε.

Κυρίες και κύριοι συνάδελφοι, το 2021 ήταν αναμφισβήτητα μια χρονιά προκλήσεων σε παγκόσμιο και εθνικό επίπεδο, για τους πολίτες, για τις επιχειρήσεις και την εθνική οικονομία. Η χρονιά ξεκίνησε με τις συνεχόμενες επιπτώσεις της πανδημίας και έκλεισε επηρεαζόμενη από την παγκόσμια ενεργειακή κρίση, η οποία δημιούργησε ένα ιδιαίτερα ασταθές περιβάλλον. Στην προσπάθεια της κρατικής μηχανής να ανταποκριθεί άμεσα και αποτελεσματικά στις πρωτοφανείς αυτές συνθήκες υπήρξε πολύτιμος αρωγός η Ανεξάρτητη Αρχή Δημοσίων Εσόδων.

Όπως όλοι γνωρίζετε, κατά το 2021, η Κυβέρνησή μας παρέτεινε τα μέτρα στήριξης σε πολίτες και επιχειρήσεις, στο πλαίσιο της αντιμετώπισης των επιπτώσεων της πανδημίας. Αναφέρω, ενδεικτικά, πρώτον, την πληρωμή μέσα στο 2021 3,3 δισεκατομμυρίων ευρώ σε 610 χιλιάδες επιχειρήσεις, μέσω της ηλεκτρονικής πλατφόρμας «My Business Support» της ΑΑΔΕ. Αυτά αφορούσαν δύο κύκλους επιστρεπτέων προκαταβολών, την 6η και την 7η, αποζημιώσεις ειδικού σκοπού, επιδοτήσεις παγίων δαπανών και μεταφορικού κόστους. Ειδικότερα, πληρώθηκαν 2,72 δισεκατομμύρια ευρώ για επιστρεπτέα προκαταβολή εντός του 2021 και συνολικά 8,3 δισεκατομμύρια ευρώ από την αρχή της πανδημίας, 96,5 εκατομμύρια ευρώ για αποζημιώσεις ειδικού σκοπού, 455 εκατομμύρια ευρώ για επιδότηση παγίων δαπανών και 2,6 εκατομμύρια ευρώ για επιδότηση μεταφορικού κόστους.

Δεύτερον, την πληρωμή το 2021, μέσω της ΑΑΔΕ, αποζημιώσεων συνολικού ύψους 765 εκατομμυρίων ευρώ σε 470.000 εκμισθωτές ακινήτων, λόγω της μείωσης των μισθωμάτων, στο πλαίσιο των μέτρων για την αντιμετώπιση της πανδημίας. Επιπλέον, εντός του 2021, θέσαμε σε εφαρμογή την ψηφιακή πλατφόρμα «ΑΡΩΓΗ» για τη χορήγηση αποζημιώσεων και ενισχύσεων σε πολίτες και επιχειρήσεις, πληγέντες από πυρκαγιές και άλλα φυσικά φαινόμενα. Μέσω της πλατφόρμας και με τη συνδρομή της ΑΑΔΕ, πραγματοποιήθηκαν πληρωμές συνολικού ύψους 82 εκατομμυρίων ευρώ σε 13.000 δικαιούχους.

Πέραν των ενισχύσεων και αποζημιώσεων σε πληγέντες λόγω της πανδημίας ή φυσικών καταστροφών που έπληξαν τη χώρα, δώσαμε, σε συνεργασία με την ΑΑΔΕ, ιδιαίτερη βαρύτητα στην ενίσχυση της ρευστότητας των επιχειρήσεων, μέσα από την ταχεία διεκπεραίωση των επιστροφών φόρων. Εντός του 2021 επιστράφηκαν σε φορολογούμενους ποσά φόρων που άγγιξαν τα 5,1 δισεκατομμύρια ευρώ. Στο πεδίο των επιστροφών φόρων αναφέρω δύο μέτρα. Πρώτον, η αυτοματοποίηση των διαδικασιών επιστροφής ΦΠΑ και δεύτερον, η διενέργεια κεντρικών συμψηφισμών επιστροφών με οφειλές των δικαιούχων. Και τα δύο αυτά μέτρα σκοπό έχουν την επιτάχυνση των επιστροφών και κατ’ επέκταση τη διευκόλυνση των φορολογουμένων. Ιδίως ως προς το ΦΠΑ, η μεταρρύθμιση της αυτοματοποίησης των διαδικασιών επιστροφής ΦΠΑ είχε ως αποτέλεσμα το 90% των αιτημάτων να ικανοποιηθούν αυτόματα, χωρίς έλεγχο, σε πολύ σύντομο χρόνο. Υπενθυμίζω ότι ο φορολογούμενος υποβάλλει ηλεκτρονικά την αίτησή του για επιστροφή ΦΠΑ, μέσω taxisnet της ΑΑΔΕ και, εφόσον η υπόθεσή του κριθεί, χωρίς έλεγχο, βλέπει εντός δέκα ημερών το σχετικό ποσό που δικαιούται στον τραπεζικό του λογαριασμό.

Σημειώνω ότι από τον Ιούλιο του 2021 που άρχισε να εφαρμόζεται και να υλοποιείται η αυτοματοποιημένη διαδικασία επιστροφής ΦΠΑ για το συνολικό αριθμό των 15.038 αιτήσεων επιστροφής ΦΠΑ που υποβλήθηκαν το διάστημα από Ιούλιο του 2021 έως τις 30 Δεκεμβρίου 2021, το 83,3% των αιτήσεων επιστροφών, που αντιστοιχεί σε 12.527 αιτήσεις επιστροφής ΦΠΑ, διενεργήθηκαν αυτόματα και το συνολικό ποσό ΦΠΑ που επιστράφηκε άμεσα στους δικαιούχους των αιτήσεων αυτών και απευθείας στους λογαριασμούς τους ανήλθε σε 703.420.170,11 ευρώ.

Βάσει των πιο πρόσφατα διαθέσιμων στοιχείων, σάς αναφέρω ότι για το συνολικό αριθμό των 46.679 αιτήσεων επιστροφής ΦΠΑ, που υποβλήθηκαν το διάστημα από τον Ιούλιο του 2021 έως τις 18 Μαΐου του 2022, το 89,25% των ετήσιων επιστροφών, που αντιστοιχεί σε 41.662 αιτήσεις επιστροφής ΦΠΑ, διενεργήθηκαν αυτόματα και το συνολικό ποσό ΦΠΑ, που επιστράφηκε άμεσα στους δικαιούχους των αιτήσεων αυτών και απευθείας στους λογαριασμούς τους, ανήλθε σε 1.732.559.389,83 ευρώ.

Το ποσοστό αυτό η ΑΑΔΕ επιδιώκει να το αυξήσει στο 97% εντός του τρέχοντος έτους σύμφωνα με το επιχειρησιακό της σχέδιο.

Ιδιαίτερη αναφορά θα πρέπει να γίνει και στις δράσεις ψηφιοποίησης που υλοποιήθηκαν εντός του έτους με σκοπό τη μείωση της φυσικής παρουσίας του πολίτη στις ΔΟΥ για τη διεκπεραίωση των συναλλαγών του. Ενδεικτικά αναφέρω την ηλεκτρονική υποβολή των δηλώσεων Κεφαλαίου, Φόρου Μεταβίβασης Ακινήτων, φόρων δωρεάς και γονικής παροχής μέσω της ψηφιακής πλατφόρμας myPROPERTY, την ηλεκτρονική θέση και άρση οχημάτων σε ακινησία σε συνέχεια της σχετικής νομοθετικής πρωτοβουλίας της κυβέρνησης μας, καθώς και την ηλεκτρονική έκδοση βεβαιώσεων περί μη οφειλής τελών κυκλοφορίας μέσω της ψηφιακής πλατφόρμας myCAR και τέλος τη χορήγηση κλειδαρίθμων για το TAXIS και ΑΦΜ μέσω του myΑΑDElive, που αναπτύχθηκε σε συνεργασία με το Υπουργείο Ψηφιακής Διακυβέρνησης. Επιπλέον, υφιστάμενες ψηφιακές υπηρεσίες βελτιώθηκαν και αναβαθμίστηκαν. Εδώ θα αναφέρω διακριτά τη νέα ψηφιακή πύλη της φορολογικής διοίκησης myΑΑDE, που τέθηκε σε λειτουργία εντός του 2021. Ξεχωριστής σημασίας αποτελεί η εφαρμογή των ηλεκτρονικών βιβλίων, η οποία συνιστά μια επιλογή εκσυγχρονισμού, προόδου, διαφάνειας και στήριξης των επιχειρήσεων και των επαγγελματιών. Το myDATA αποτελεί ένα έργο με στόχο όχι μόνο την εξυπηρέτηση των συναλλασσόμενων με τη φορολογική αρχή, αλλά και την ενίσχυση της διαφάνειας των συναλλαγών και την καταπολέμηση της φοροδιαφυγής.

Σύμφωνα με τον απολογισμό της ΑΑΔΕ στην ψηφιακή πλατφόρμα είχαν εγγραφεί έως το τέλος του έτους σχεδόν 640.000 επιχειρήσεις και είχαν διαβιβασθεί πάνω από 360 εκατομμύρια παραστατικά συνολικής αξίας 220 δισεκατομμυρίων ευρώ.

Θα κλείσω με την αναφορά στις δράσεις για την περιστολή του λαθρεμπορίου. Η μάχη για την περιστολή της φοροδιαφυγής και του λαθρεμπορίου ανήκουν στους βασικούς στόχους οποιασδήποτε φορολογικής πολιτικής και είναι μία μάχη που μας αφορά όλους τόσο την Πολιτεία όσο και την υγιή επιχειρηματικότητα. Από τους πρώτους μήνες της διακυβέρνησής μας δείξαμε έμπρακτα τις προθέσεις μας σε αυτό τον τομέα θεσμοθετώντας ένα αποτελεσματικό πλαίσιο για την περιστολή του λαθρεμπορίου και ενισχύοντας το Συντονιστικό, Επιχειρησιακό Κέντρο για την αντιμετώπισή του. Από τις δράσεις της ΑΑΔΕ στο πεδίο αυτό απομονώνω ενδεικτικά τη διενέργεια περισσότερων από 85.000 ελέγχων δίωξης από τις τελωνειακές αρχές και τις κινητές ομάδες ελέγχου και την κατάσχεση σχεδόν 450 εκατομμυρίων τεμαχίων λαθραίων τσιγάρων.

Κυρίες και κύριοι, το 2021 υπήρξε μια χρονιά με σημαντικές πρωτοβουλίες παρά τις έκτακτες και δύσκολες συγκυρίες που βιώσαμε. Η Κυβέρνησή μας, η Κυβέρνηση του Κυριάκου Μητσοτάκη, σταθερή στις προγραμματικές της δεσμεύσεις θα συνεχίσει με ακόμη περισσότερα έργα προς όφελος των πολιτών, των επιχειρήσεων και της εθνικής οικονομίας.

Σας ευχαριστώ.

**ΑΘΑΝΑΣΙΟΣ ΜΠΟΥΡΑΣ (Προεδρεύων των Επιτροπών - Γ΄ Αντιπρόεδρος της Βουλής):** Ευχαριστούμε και εμείς τον κύριο Υφυπουργό.

Τον λόγο τώρα έχει ο Διοικητής της ΑΑΔΕ, κ. Πιτσιλής, ενδεικτικά για 25 λεπτά.

**ΓΕΩΡΓΙΟΣ ΠΙΤΣΙΛΗΣ (Διοικητής της Ανεξάρτητης Αρχής Δημοσίων Εσόδων):** Ευχαριστώ, κύριε Πρόεδρε.

Ευχαριστώ τον Υπουργό Οικονομικών για την πρωτοβουλία να κάνουμε αυτή τη συνάντηση σήμερα, μετά από αρκετά χρόνια θα έλεγα, νομίζω ότι η τελευταία φορά που ήρθαμε να παρουσιάσουμε απολογισμό δράσεων της ΑΑΔΕ ήταν το 2018. Διάφοροι λόγοι τα επόμενα χρόνια δεν το επέτρεψαν, οπότε τον ευχαριστώ θερμά για την πρωτοβουλία, ευχαριστώ και τον Πρόεδρο της Βουλής που οργάνωσε αυτήν την κοινή συνεδρίαση και εσάς, κύριε Πρόεδρε. Ευχαριστώ και τον Υπουργό και τον Υφυπουργό για την έμφαση που έδωσαν σε μια σειρά από στοιχεία και δράσεις, που, πράγματι, είναι πάρα πολύ σημαντικά για την οικονομία, για τους πολίτες και για τις επιχειρήσεις.

Θα ήθελα να σας κάνουμε μια παρουσίαση των σημαντικότερων στοιχείων δράσεων του 2021 και του προγραμματισμού μας για το 2022 και των επόμενων ετών.

Πριν από αυτό, να πω ότι το 2021, όπως και το 2020, ήταν πολύ ιδιαίτερες χρονιές και για εμάς. Πρωτόγνωρες συνθήκες, σε εθνικό και σε παγκόσμιο επίπεδο και, μέσα σε αυτές τις πολύ δύσκολες συνθήκες, στην Ανεξάρτητη Αρχή Δημοσίων Εσόδων προσπαθήσαμε αφενός να διατηρήσουμε και να βελτιώσουμε την αποτελεσματικότητά μας, στη βασική μας δουλειά, που είναι η καταπολέμηση της φοροδιαφυγής και του λαθρεμπορίου και η είσπραξη των δημοσίων εσόδων και, ταυτόχρονα, να στηρίξουμε τα νοικοκυριά και τις επιχειρήσεις πρακτικά μέσα από την υλοποίηση των κυβερνητικών μέτρων για τη στήριξη της οικονομίας. Και ένας τρίτος, πολύ σημαντικός άξονας, να διευκολύνουμε την εξυπηρέτηση του πολίτη, αξιοποιώντας στο μέγιστο τις ψηφιακές δυνατότητες.

Επιτρέψτε μου, πριν μιλήσουμε για τα επιμέρους στοιχεία, να σας παρουσιάσω πολύ γρήγορα την ΑΑΔΕ με μια ματιά. Η ΑΑΔΕ σήμερα έχει έντεκα χιλιάδες υπαλλήλους, περίπου 63 % εξ αυτών γυναίκες και 37 % άντρες, με μια διαστρωμάτωση στην ηλικιακή ομάδα, από την οποία προκύπτει ότι έχουμε μία, αν θέλετε, έλλειψη σε νέα άτομα. Είναι πολύ μικρό το ποσοστό των ανθρώπων μέχρι 39 ετών, με μια ικανοποιητική διαστρωμάτωση σε επίπεδο πανεπιστημιακής εκπαίδευσης. Το 15% εξ αυτών των στελεχών μας βρίσκονται σε κεντρικές υπηρεσίες και το άλλο 85% στις περιφερειακές. Και, όπως βλέπετε, περιέχει υπηρεσίες φορολογικές, τελωνειακές, το Γενικό Χημείο του Κράτους, μια ψηφιακή ομάδα 400 ανθρώπων η οποία πήρε στους ώμους της όλο αυτό το ψηφιακό έργο τα τελευταία χρόνια, υποστηρικτικές υπηρεσίες ανθρώπινου δυναμικού οικονομικής διαχείρισης κλπ. και μια σειρά από περιφερειακές υπηρεσίες, όπως γνωρίζετε, τις ΔΥΟ, τα τελωνεία, χημικές υπηρεσίες, ειδικές ελεγκτικές υπηρεσίες, φορολογικές και τελωνειακές. Χρησιμοποιούμε 387 κτήρια και 525 οχήματα. Έχουμε 27 σκύλους για τους οποίους είμαστε πάρα πολύ υπερήφανοι, γιατί μάς έχουν βοηθήσει στην αποκάλυψη πολύ σημαντικών παραβάσεων λαθρεμπορίου και έχουμε έναν προϋπολογισμό που ξεπέρασε το 2021 τα 500 εκατομμύρια.

Με αυτά, λοιπόν, τα δεδομένα, το 2021 συλλέξαμε κάτι παραπάνω από 49 δισεκατομμύρια ευρώ σε φόρους και δασμούς. Επιστρέψαμε 5,1 δισεκατομμύρια ευρώ, με μέσο όρο εμπρόθεσμης επιστροφής ΦΠΑ, που ξεπέρασε το 89% . Οι εμπρόθεσμες πληρωμές ξεπέρασαν το 83% το 2021, ένα πάρα πολύ ενθαρρυντικό στοιχείο. Ταυτόχρονα, δημιουργήσαμε 387.500 ελέγχους κάθε είδους φορολογικούς, επιτόπιους, ειδικές έρευνες απάτης, φοροδιαφυγής, διασταυρωτικοί έλεγχοι, 146.000 τελωνειακοί έλεγχοι και ειδικοί έλεγχοι δίωξης, από τις (ΕΛΥΤ) τις κινητές ομάδες ελέγχου (ΚΟΕ) και τις θαλάσσιες ομάδες ελέγχου (ΘΟΕ).

Στέκομαι, στους σχεδόν 100.000 χημικούς ελέγχους, οι οποίοι είναι απολύτως κρίσιμοι για την προστασία της δημόσιας υγείας. Οι εισπράξεις ληξιπρόθεσμων συνολικά άγγιξαν τα 4,5 δισεκατομμύρια. Ταυτόχρονα, 25.700.000 δηλώσεις και εκκαθαριστικά υποβάλλονται πλέον ψηφιακά . Και το 2021 διεκπεραιώσαμε 8.810.000 αιτήματα στις ΔΟΥ και, αντίστοιχα, 2 660.000 ψηφιακές τελωνειακές συναλλαγές .

Βλέπετε μια διαστρωμάτωση των φορολογικών και τελωνειακών εσόδων. Συγκρατήστε ότι η ΑΑΔΕ ξεπέρασε το 99% του στόχου σε επίπεδο στοχοθεσίας όπως αυτή είχε διαμορφωθεί, χωρίς να έχουν ληφθεί υπόψη οι νομοθετικές παρεμβάσεις που χρειάστηκαν στο 2021 για τη στήριξη των πληγέντων από την πανδημία.

Άρα, στην πραγματικότητα, έχει ξεπεράσει τους στόχους της, αν λάβει κανείς και τα δεδομένα αυτά. Για την καταπολέμηση της φοροδιαφυγής και του λαθρεμπορίου, έγιναν 113 χιλιάδες έλεγχοι, κάθε είδους - φορολογικοί, επιτόπιοι έλεγχοι, από τις ΔΟΥ και την Υπηρεσία Ερευνών και Διασφάλισης Δημοσίων Εσόδων, για τη διασφάλιση των Δημοσίων Εσόδων διασταυρωτικοί έλεγχοι, στα αποτελέσματα είχαμε μια βεβαίωση που άγγιξε τα 3,5 δισεκατομμύρια ευρώ, από ελέγχους είχαμε 1,6 -1,7 σχεδόν δισεκατομμύρια διαπιστωθείσα από κρυβείσα ύλη, από τη διενέργεια ερευνών των ΙΕΒΕ και αντίστοιχα διαφυγόντα έσοδα 857 εκατομμυρίων και απενεργοποίηση σχεδόν 140 ΑΦΜ εξαφανισμένων εμπόρων. Όλα αυτά, βάσει ενός ρίσκου ανάλυσης, σε κλάδους και υποθέσεις, με μεγάλο φορολογικό κενό και αυξημένη παραβατικότητα και με αξιοποίηση δεδομένων τρίτων πηγών από την Ελλάδα και το εξωτερικό. Για το λαθρεμπόριο, 175.000 έλεγχοι, κάθε είδους των Ομάδων Δίωξης των Τελωνείων των ΕΛΥΤ, έλεγχοι εκ των υστέρων εγγράφων, Χ-RAYS, oι θαλάσσιες ομάδες ελέγχου, φυσικοί έλεγχοι στον τελωνισμό, με πολύ καλά αποτελέσματα, ξεπεράσαμε τις 15.500 καταλογιστικές εισπράξεις, 217 εκατομμύρια καταλογισθέντα ποσά, 2056 κατασχέσεις και οργανώσαμε και ειδικές πανελλαδικές επιχειρήσεις για την καταπολέμησή του, συντονισμένες ταυτόχρονες, δηλαδή, σε όλη τη χώρα για την καταπολέμηση του λαθρεμπορίου, σε καφέ αλκοολούχα προϊόντα, ενεργειακά προϊόντα, παραποιημένα προϊόντα και οχήματα. Ειδικές επιχειρήσεις από, την Επιτελική Υπηρεσία Τελωνειακών Ερευνών.

Συμμετείχαμε, επίσης, και σε Πανευρωπαϊκές Τελωνειακές Επιχειρήσεις και θέλω να σταθώ σε έναν πίνακα, ο οποίος δείχνει τη διαχρονική αύξηση της αποτελεσματικότητας των κατασχέσεων από τις Τελωνειακές Υπηρεσίες και ειδικότερα στο 2021, είχαμε τη μεγαλύτερη κατάσχεση λαθραίων καπνικών στην ιστορία της χώρας και πιθανόν και σε πανευρωπαϊκό επίπεδο, τα τελευταία χρόνια. Πάνω από 350 εκατομμύρια τσιγάρα, 35 κοντέινερ, οι φόροι τους οποίους γλιτώσαμε ξεπέρασαν τα 72 εκατομμύρια ευρώ από μία μόνο έρευνα. Συνεχίσαμε το έργο της ενίσχυσης της διαφάνειας, ολοκληρώθηκαν 40 εσωτερικοί έλεγχοι από τη Διεύθυνση Εσωτερικών Ελέγχων, έλεγχοι διαδικασιών, οι Εσωτερικές Υποθέσεις έκαναν 235 ελέγχους κάθε είδους περιουσιακής κατάστασης, εξετάστηκαν και αξιολογήθηκαν 232 καταγγελίες, δημοσιεύθηκαν, όπως κάθε χρόνο, πάνω από 6.000 αποφάσεις επίλυσης διαφορών. Και, βεβαίως, υπηρετούμε τη διαφάνεια με τη μηνιαία δημοσιοποίηση των στοιχείων απόδοσής μας στη διαρκή υποβολή αναφορών και εκθέσεων και την επικαιροποίηση του στρατηγικού σχεδίου καταπολέμησης της διαφθοράς. Όσον αφορά στους ανθρώπους και τις υποδομές μας, το 2021 ήταν μια πολύ κρίσιμη χρονιά, διότι υιοθετήθηκε από τη Βουλή ένα νέο μισθολόγιο, το οποίο μάς δίνει τη δυνατότητα να αμείβουμε τα στελέχη μας όχι μόνο με βάση την υπηρεσιακή τους θέση, αλλά και με βάση τα καθήκοντα που εκτελούν, τη βαρύτητα των καθηκόντων και των απαιτήσεων που έχουμε από αυτούς και, βεβαίως, την αποτελεσματικότητά τους, έτσι καταρτίστηκε και εφαρμόστηκε ένα νέο ειδικό βαθμολόγιο. Στη βάση αυτή προχωρήσαμε στην ψηφιακή αξιολόγηση των υπαλλήλων μας και στη βράβευση των υπηρεσιών μας. Και από τη μελέτη μας φαίνεται ότι αυτή η βράβευση αυξάνει την αποδοτικότητα ανάλογα με το πόσο από δύο έως δέκα ποσοστιαίες μονάδες. Το προσωπικό μας ενισχύθηκε με 382 προσλήψεις και έχουμε καταρτίσει έναν τετραετή προγραμματισμό στελέχωσης για τα έτη 2022 - 2025. Ταυτόχρονα, λάβαμε πολλά μέτρα για την ενίσχυση της προστασίας των εργαζομένων σε συστήματα ελέγχου, ασφάλειας, κάμερες, συναγερμοί, μεταλλικές πύλες ελέγχου μεταλλικών αντικειμένων.

Έχουμε ένα πολύ φιλόδοξο στεγαστικό πρόγραμμα, όπου αναζητούμε σύγχρονα κτήρια σε περιοχές με σχετικά χαμηλό κόστος, για να μπορούμε να στεγάσουμε τις υπηρεσίες μας σε περιβάλλον το οποίο είναι αυτό που και οι εργαζόμενοί μας πρέπει να έχουν και οι πολίτες που επισκέπτονται.

Η Φορολογική και Τελωνειακή Ακαδημία που έχουμε πιστοποιήθηκε σύμφωνα με τα διεθνή πρότυπα. Εκπαίδευσε μέσα στο 2021 σχεδόν 30% του ανθρώπινου δυναμικού της, με 137 εκπαιδευτικά προγράμματα και πάνω από 190 συμμετοχές, στο πλαίσιο ευρωπαϊκών προγραμμάτων του Customs - Fiscalis.

Όσον αφορά στον εξοπλισμό, το ανθρώπινο δυναμικό και τις νέες δομές, το 2021 αποκτήσαμε 5.000 laptops, τα οποία μάς επέτρεψαν σε καθεστώς πανδημίας να μπορέσουμε να λειτουργήσουμε σε ποσοστό τηλεργασίας περίπου στο 50%, 750 tablets, εγκαταστήσαμε security σε 173 υπηρεσίες, ενώ για το 2022 προγραμματίζουμε την απόκτηση 8.700 tablets QR Codes Readers για τις διάφορες βεβαιώσεις, 42 X-Ray αποσκευών, 8 X-Ray Conteiner και 7 Drones για τους τελωνειακούς ελέγχους.

Όπως σας προανέφερα, έχουμε νέο σύστημα αμοιβών για το ανθρώπινο δυναμικό και την πρώτη ψηφιακή αξιολόγηση. Φέτος ωριμάζουμε το σύστημα της αξιολόγησης. Ετοιμάζουμε σύστημα κινήτρων για τις υπηρεσίες στα σύνορα και νέο σύστημα βράβευσης, ώστε οι υπάλληλοί μας να γνωρίζουν εκ των προτέρων, τι είναι αυτό που περιμένουμε από εκείνους.

Δημιουργήσαμε νέες δομές επικοινωνίας και εξυπηρέτησης του πολίτη.

Μέσα στο 2022 προχωράμε σε δομές διαχείρισης κινδύνων προοπτικής διερεύνησης ForeSight, δηλαδή, το να μπορούμε να κάνουμε έναν σχεδιασμό για τις μεγάλες παγκόσμιες τάσεις και πώς μπορούμε να ανταποκριθούμε σε αυτές, όχι στα επόμενα τρία, στα επόμενα δέκα, δεκαπέντε χρόνια. Και, βεβαίως, υποδομές αποκεντρωμένων λειτουργιών.

Όπως είπε και ο Υπουργός και ο Υφυπουργός σε ένα πολύ δύσκολο περιβάλλον στηρίξαμε την οικονομία και το κοινωνικό σύνολο. Μέσα από το «myBusinessSupport» δόθηκαν 9 δισεκατομμύρια σε 750.000 επιχειρήσεις. Η «ΑΡΩΓΗ», η πλατφόρμα για τους πληγέντες από τους σεισμούς και τις φωτιές, άγγιξε τα 115 εκατομμύρια. Οι αποζημιώσεις εκμισθωτών ακινήτων ξεπέρασαν τα 830 εκατομμύρια σε καταβολές χρημάτων και σε συμψηφισμούς και παρά τις δυσκολίες που προσπαθούμε να διαχειριστούμε αυτή τη στιγμή η πολύ μεγάλη πλειονότητα των ιδιοκτητών έλαβε τις αποζημιώσεις. Η πλατφόρμα «myΘέρμανση» άγγιξε τα 162 εκατομμύρια φέτος και συνολικά οι ενισχύσεις αυτή την περίοδο ξεπέρασαν τα 10 δισεκατομμύρια με πάνω από 6 εκατομμύρια πληρωμές, 6,2 εκατομμύρια πληρωμές ψηφιακά από την ασφάλεια της οθόνης των πολιτών και των επιχειρήσεων.

Δημιουργήσαμε μία νέα ψηφιακή πλατφόρμα, ένα νέο πολύ φιλικό περιβάλλον χρήστη και νέες υπηρεσίες στο gov.gr, το myAADE. Μέσα από δύο νέες καινοτόμες υπηρεσίες, «TA AITHMATA MOY» και «ΤΑ ΡΑΝΤΕΒΟΥ ΜΟΥ» προσφέραμε ψηφιακή δυνατότητα εξυπηρέτησης για πάνω από 260 διαδικασίες. Ήδη, μέχρι στιγμής έχουν εξυπηρετηθεί σχεδόν 2 εκατομμύρια αιτήματα στις εφορίες και κλείστηκαν πάνω από 135.000 ραντεβού, ψηφιακά ραντεβού.

Δημιουργήσαμε νέες ψηφιακές υπηρεσίες από την αρχή ως το τέλος, όπως η δυνατότητα των επιχειρήσεων να μεταβάλλουν τον ΚΑΔ τους, να συστήσουν υποκαταστήματα, να μεταβάλλουν τα στοιχεία τους. Έπρεπε να πάνε στις εφορίες γι’ αυτό πιο πριν. Να μπορούν να συμπληρώσουν αιτήσεις, χωρίς να χρειάζεται να τις κατεβάσουν, να τις σκανάρουν, να τις υπογράψουν. Ξεπέρασαν τις 2.270.000 οι ψηφιακές κοινοποιήσεις εγγράφων. Αυτά ήταν επισκέψεις. Να πάρεις ένα χαρτί στην εφορία. Δόθηκαν μέσω κινητού στη διετία 170.000 κλειδάριθμοι, επισκέψεις και αυτά.

Ένα πολύ σημαντικό κομμάτι της δουλειάς μας το οποίο είναι λίγο αφανές, αλλά είναι πάρα πολύ σημαντικό. Η ΑΑΔΕ δεν υλοποιεί μόνο ψηφιακές εφαρμογές δικές της, αλλά υποστηρίζει και ψηφιακές εφαρμογές του υπόλοιπου δημόσιου τομέα, με στοιχεία, με πάρα πολλά στοιχεία, εισοδηματικά κριτήρια, περιουσιακά κριτήρια, πληροφορία οικογενειακής κατάστασης. Αυτή, λοιπόν, η διαλειτουργικότητα έχει αγγίξει τις 1,18 δισεκατομμύρια κλήσεις παροχής στοιχείων από το 2016 ως το 2021 και μόνο το 2022 έχουμε φτάσει στις 240 εκατομμύρια κλήσεις. Ένα τεράστιο έργο.

Αναφέρθηκε ο Υπουργός και ο Υφυπουργός στην πλατφόρμα «myPROPERTY», 180.000 είναι οι δηλώσεις, οι οποίες έχουν υποβληθεί ψηφιακά. Βάλτε ένα συντελεστή πολλαπλασιαστικό 2,5%, γιατί περίπου 2,5 επισκέψεις ήθελε ένας πολίτης πιο πριν για να υποβάλει μία δήλωση φόρου μεταβίβασης ή γονικής παροχής.

Η πλατφόρμα myCAR, με την οποία -νομοθετήθηκε η δυνατότητα από την Κυβέρνηση και υλοποιήθηκε από εμάς 31.12.2020- δόθηκε η δυνατότητα στους πολίτες να μπορούν να καταθέσουν ψηφιακά τις πινακίδες τους, να μην χρειάζεται να πάνε στην εφορία για αυτό, αγγίζουμε τα 2 εκατομμύρια συναλλαγές ήδη και, μέσα από την πρώτη δημόσια υπηρεσία εξυπηρέτησης με βιντεοκλήση, έχουμε ήδη εξυπηρετήσει 52.000 συναλλαγές σε κλειδάριθμους και ΑΦΜ. Εκτιμούμε ότι από τις ψηφιακές μας δράσεις έχουμε εξοικονομήσει τουλάχιστον 6 εκατομμύρια επισκέψεις.

Το myDATA είναι η πιο σημαντική και η πιο επιδραστική μεταρρύθμιση στις οικονομικές σχέσεις των επιχειρήσεων με το δημόσιο αυτή τη στιγμή. Ένα έργο για το οποίο ξεκίνησε σε πιλοτική λειτουργία η πλατφόρμα από τον Οκτώβριο του 2020. Σήμερα έχουμε ξεπεράσει το ένα εκατομμύριο επιχειρήσεις που έχουν εγγραφεί από τα διάφορα κανάλια και ξεπεράσαμε τα 858 εκατομμύρια παραστατικά, ξεπεράσαμε τα 512 δισεκατομμύρια αξίας παραστατικών, που έχουν ήδη σταλεί από σχεδόν 900.000 επιχειρήσεις. Έχουμε 385.000 συνδεδεμένες ταμειακές μηχανές και, βεβαίως, για όλο αυτό, όλα αυτά τα χρόνια έχουμε πραγματοποιήσει ή συμμετάσχει σε πάνω από 60 ημερίδες, έχουμε 50 ειδικές ομάδες, διμερείς με τους φορείς της αγοράς, έχουμε δώσει 40.000 απαντήσεις και έχουμε φτιάξει και 15 βίντεο στο Ίντερνετ για την εφαρμογή «Τιμολόγιο», που είναι η πρώτη δημόσια εφαρμογή, όσο είμαστε σε θέση να ξέρουμε, στην Ευρώπη, δωρεάν εφαρμογή για έκδοση παραστατικών από τις επιχειρήσεις, η οποία έχει σχεδιαστεί από την ψηφιακή μας ομάδα, υποστηρίζεται από αυτήν και τη Γενική Γραμματεία Πληροφοριακών Συστημάτων, όπως και όλο το myDATA, ως προς τις υποδομές τους. Πρέπει να πω εδώ ότι, σε συνεργασία με την ΓΓΠΣ, γίνεται μια τεράστια μάχη, ώστε να αυξάνονται οι υποδομές και οι χωρητικότητες κάθε μέρα, για να μπορούμε να παίρνουμε όλο και περισσότερα παραστατικά.

Θέλω πολύ γρήγορα να σταχυολογήσω αναφερόμενος στα ψηφιακά μας έργα για το 2022. Να δώσω, εάν θέλετε, κάποια έργα τα οποία θεωρούμε σημαντικά. Ο νέος ΕΝΦΙΑ ολοκληρώθηκε ήδη. Ήταν πολύ δύσκολο έργο για εμάς τεχνικά. Η νέα φορολοταρία είναι ήδη σε ισχύ. Δουλεύουμε αρκετά στο κομμάτι της φορολογίας κεφαλαίου, το οποίο ήταν παραμελημένο τα προηγούμενα χρόνια. Φιλοδοξούμε μέσα στις επόμενες εβδομάδες να ψηφιοποιηθούν και οι δηλώσεις φορολογίας, κληρονομιών, χρηματικών δωρεών και παιγνίων. Προχωράμε για πρώτη φορά με την αυτοματοποιημένη ενημέρωση του Ε9 για όσες δηλώσεις υποβάλλονται μέσα από την πλατφόρμα myPROPERTY. Μπορείτε να φανταστείτε τον όγκο των συναλλαγών, των κινήσεων που θα γλιτώσουν οι πολίτες από την αυτοματοποιημένη ενημέρωση του Ε9 τους, όταν αγοράζουν ή όταν πωλούν ένα ακίνητο.

Σε συνεργασία με την με την πολιτική ηγεσία και του Υπουργείου Οικονομικών και του Ψηφιακής Διακυβέρνησης, προχωράμε στην ψηφιοποίηση της ενημερότητας με παρακράτηση στις μεταβιβάσεις, έτσι ώστε να μην χρειάζεται ο πολίτης να πάει στη ΔΟΥ και στις περιπτώσεις αυτές. Δουλεύουμε για την πιλοτική προσυμπλήρωση των δηλώσεων του ΦΠΑ μέσα από το myDATA. Θέλουμε να έχουμε ολοκληρώσει μια πλατφόρμα για την υποβολή και αξιοποίηση καταγγελιών, συστήματα ελέγχου QR Code στις αποδείξεις των ταμειακών μηχανών, εφαρμογή σάρωσης πινακίδων κυκλοφορίας και ελέγχου ακινησίας μέσα από τα τάμπλετ και τα κινητά, με τα οποία έχουμε ήδη εξοπλίσει τις ελεγκτικές μας υπηρεσίες. Να προχωρήσουμε στην ψηφιακή επίδοση των σημειωμάτων παραβάσεων σε επιτόπιους ελέγχους και όχι σε εκείνα τα ροζ χαρτιά που δίνουμε σήμερα. Μηνιαία ενημέρωση φορολογικού λογαριασμού, σε πολύ λίγες ημέρες ο πολίτης θα μπαίνει στο myAADE και θα βλέπει τον προηγούμενο μήνα τι πλήρωσε, τι του βεβαιώσαμε, τι του επιστρέψαμε, τι του συμψηφίσαμε ανά μήνα. Η εισαγωγή των εγγράφων QR Code σε όλα τα έγγραφα που εκδίδονται από την ΑΑΔΕ, έτσι ώστε να είναι ψηφιακά πιστοποιημένα τα έγγραφα και να μην χρειάζεται οι πολίτες να τα εκτυπώνουν.

Live στατιστικά και δεδομένα και πλατφόρμα για την υποβολή διαφόρων φόρων και τελών, που σήμερα είναι διάσπαρτα.

Στα επόμενα λεπτά, θα σας μιλήσω για το όραμά μας για την ΑΑΔΕ της νέας γενιάς. Η σημερινή κατάσταση είναι μια κατάσταση όπου οι υπηρεσίες μας βρίσκονται σε γεωγραφικά στεγανά λόγω τοπικής αρμοδιότητας. Πολλά εξακολουθούν και γίνονται τοπικά. Δεσμεύουμε πόρους για εργασίες χαμηλής αποδοτικότητας και αυτό, όπως είμαι βέβαιος ότι όλοι γνωρίζετε, οδηγεί σε διαφορές σε πρακτικές και διαφορές σε απόδοση. Στην τάδε εφορία τα πράγματα γίνονται καλά, στην άλλη δεν γίνονται τόσο καλά. Εδώ καθυστερούμε, εκεί πάμε γρήγορα. Αυτό είναι μια παθογένεια από την οποία πρέπει να ξεφύγουμε. Είπα ότι 8,8 εκατομμύρια αιτήματα διεκπεραιώθηκαν το 2021. Δυστυχώς, τα 2,5 εξ αυτών ακόμα χρειάστηκε να πάνε στην εφορία.

Θέλουμε, λοιπόν, ένα νέο μοντέλο λειτουργίας με δύο βασικές αρχές, την εξυπηρέτηση ψηφιακά 100% και να φθάσουμε στο σημείο που, εάν χρειαστεί να εξυπηρετήσουμε με φυσική παρουσία, να είναι από οποιαδήποτε υπηρεσία και να βελτιώσουμε την αποτελεσματικότητά μας με την καλύτερη δυνατή χρήση των πόρων που έχουμε. Ο πρώτος άξονας σημαίνει 100% ψηφιακό κανάλι για όλες τις υπηρεσίες και εναλλακτικό κανάλι για εκείνους που δεν έχουν πρόσβαση σε ψηφιακά μέσα. Η μεγιστοποίηση αποτελεσματικότητας σημαίνει να κεντρικοποιήσουμε λειτουργίες, να απλοποιήσουμε και να τροποποιήσουμε διαδικασίες και να κατευθύνουμε το προσωπικό σε εργασίες που απαιτούν αυξημένες ικανότητες, που σήμερα, δυστυχώς, ακόμα σε πολλά χρειάζεται να κάνουμε χειρωνακτική δουλειά για πράγματα που μπορούν να γίνουν ψηφιακά.

Κανάλι 100% ψηφιακής εξυπηρέτησης σημαίνει περισσότερες ψηφιακές υπηρεσίες από την αρχή έως το τέλος. Έχουμε δώσει έμφαση στις διαδικασίες μητρώου, φορολογίας κεφαλαίου, τους συμψηφισμούς και τις επιστροφές φόρων. Ο κ. Υπουργός αναφέρθηκε αναλυτικά στα στοιχεία των συμψηφισμών. Θέλουμε αυτές οι διαδικασίες να τελειώνουν και σε κεντρικό επίπεδο και να μη χρειάζεται να γίνονται από τις εφορίες. Ψηφιοποίηση της φορολογικής ενημερότητας με παρακράτηση και σε όσες περιπτώσεις δεν γίνεται να είναι από την αρχή το τέλος ψηφιακές. Τουλάχιστον, να υπάρχει δυνατότητα ψηφιακής υποδοχής, κάτι που κάναμε ήδη μέσα από «ΤΑ ΑΙΤΗΜΑΤΑ ΜΟΥ» και να φτάσουμε να υποσχόμαστε στους πολίτες και να είμαστε συνεπείς σε συγκεκριμένες προθεσμίες ανά διαδικασία.

Εναλλακτικά κανάλια εξυπηρέτησης σημαίνει βιντεοκλήση. Θέλουμε να προχωρήσουμε στην υλοποίηση, χωρίς ραντεβού πλέον, να βελτιώσουμε το τηλεφωνικό μας κέντρο στην εξυπηρέτηση και να πάμε σε τοπικές υπηρεσίες νέου τύπου, όπου θα διαθέτουμε στους πολίτες υποδομές και καθοδήγηση, για να μπορούν να κάνουν το ψηφιακό τους αίτημα εκείνοι. Συνεργασία με τους δήμους για τη δημιουργία υποδομών αυτόματων συναλλαγών και βιντεοκλήσεις, σε συνεργασία με το Υπουργείο Ψηφιακής Διακυβέρνησης. Κεντρική λειτουργία και κεντρική διαχείριση λειτουργιών, με κριτήρια την εξειδίκευση, το αν η εργασία είναι back office, για τον όγκο και τον αυτοματισμό. Με άλλα λόγια, υπηρεσίες που απαιτούν εξειδίκευση ή υπηρεσίες που έχουν μεγάλο όγκο, πρέπει να κεντρικοποιηθούν, για να μπορούμε να διατηρήσουμε τη γνώση και να μεγιστοποιήσουμε την αποτελεσματικότητα των ανθρώπων μας.

Οι περιοχές αυτές είναι ο έλεγχος και αναφέρθηκε ο κ. Υπουργός στη σύσταση των ελεγκτικών κέντρων. Προχωράμε και στη δημιουργία κέντρων βεβαίωσης και είσπραξης, στην Αττική τέσσερα ελεγκτικά κέντρα, ένα κέντρο είσπραξης. Δεν χρειάζεται 27 δημοσίους υπολόγους η Αττική. Ένα κέντρο εξυπηρέτησης κεφαλαίου, που σήμερα είναι διάσπαρτο σε 27 ΔΟΥ, και είναι μια γνώση εξειδικευμένη που χάνεται, δεν μπορεί να ανανεωθεί όσο είναι τόσο κατακερματισμένη. Αντίστοιχη εικόνα στη Θεσσαλονίκη με δύο ελεγκτικά κέντρα, ένα κέντρο είσπραξης, βεβαίως και ένα κέντρο κεφαλαίου.

Πανελλαδικά, πρέπει να μπορούμε να εξυπηρετήσουμε θέματα μητρώου, δηλαδή αλλαγές επωνυμικών στοιχείων, γάμους κ.λπ., οτιδήποτε χρειάζεται από οποιοδήποτε τοπικό σημείο και να προωθήσουμε και να τυποποιήσουμε και διαδικασίες μέσα από τη διεύθυνση στήριξης του πολίτη, που συστήσαμε και τώρα στελεχώνουμε.

Για το ψηφιακό μας τελωνείο να πω εδώ δυο κουβέντες. Έχουμε δύο στόχους, εξυπηρέτηση και δίωξη, 24 ώρες το 24ωρο, 7 μέρες την εβδομάδα. Απαιτείται ψηφιοποίηση διαδικασιών. Απαιτείται η αναδιάταξη του τελωνειακού χάρτη, με το να δώσουμε έμφαση στη στήριξη και σε συνοριακά τελωνεία και τα εμπορευματικά κέντρα της χώρας.

Η δίωξη θέλει σε 17 σημεία στη χώρα ανθρώπους και υποδομές, αυτοκινούμενα X-RAY και σκύλους ανιχνευτές. Αυτό είναι και το πρόγραμμα προμηθειών αυτή τη στιγμή, και βεβαίως συζητάμε με την Κυβέρνηση. Φαίνεται ότι με αυτά τα δεδομένα έχουμε μια ανάγκη τουλάχιστον 800 επιπλέον υπαλλήλων στα τελωνεία, γιατί ο τελωνειακός έλεγχος είναι κατά βάση φυσικός έλεγχος. Το Risk Analysis μπορεί να είναι ψηφιακό, αλλά το εύρημα είναι πάντα φυσικού ελέγχου. Χρειαζόμαστε, λοιπόν, ενίσχυση και έχουμε ξεκινήσει μία πολύ σημαντική συζήτηση με την Κυβέρνηση, με ταυτόχρονη, όμως, ενίσχυση και θωράκιση της ακεραιότητας του προσωπικού και των διαδικασιών.

Αναφέρθηκε και ο κ. Υπουργός στα έργα του Ταμείου Ανάκαμψης. Να σταθώ στην εικόνα των 8 μεταρρυθμίσεων, των 18 έργων συνολικής αξίας, που ξεπερνά τα 233 εκατομμύρια, και μιας κρατικής ενίσχυσης, η οποία ξεπερνά τα 160 εκατομμύρια. Στοιχειολογικά, νέο πληροφοριακό σύστημα φορολογίας, ενοποίηση του taxis, taxisnet, elenxis, η ψηφιοποίηση των φυσικών αρχείων μας, η προμήθεια εξοπλισμού και λογισμικού γραφείου, η κωδικοποίηση της νομοθεσίας.

Και κλείνω με ορισμένα εμβληματικά έργα για τα οποία δουλεύουμε από τώρα με ορίζοντα το 2025. Το πρώτο μητρώο ιδιοκτησίας και διαχείρισης ακινήτων και διασύνδεσης με το κτηματολόγιο. Είναι καιρός αυτό το έργο να μπει σε σειρά. Είδαμε τα όρια του σημερινού συστήματος σε εφαρμογές όπως τις αποζημιώσεις ενοικίων, όπου για αρκετούς συμπολίτες μας χρειάστηκε να κάνουμε ειδική επεξεργασία για να βεβαιωθούμε ποιο είναι το ακίνητό τους, τι έχουν μισθώσει και τι έχουν ενοικιάσει. Επιβράβευση συνέπειας. Δουλεύουμε εντατικά έτσι ώστε από τώρα έως και του χρόνου να διαμορφώσουμε εργαλεία διαφοροποιημένης αντιμετώπισης με βάση τη φορολογική συμπεριφορά του πολίτη. Ένας πολίτης μπορεί να είναι συνεπής, μπορεί να είναι συνεπής ασυνεπής από άγνοια, μπορεί να είναι συνειδητά ασυνεπής, μπορεί να ξεχάσει να πληρώσει κάτι και να το πληρώσει μετά, μπορεί να είναι συστηματικά κακοπληρωτής. Πρέπει να μπορούμε αυτά να τα διακρίνουμε και να αντιμετωπίζουμε τους συμπολίτες μας με διαφορετικό τρόπο, ανάλογα με την εικόνα που δείχνουν.

Στη μάχη κατά της φοροδιαφυγής, δουλεύουμε για το ηλεκτρονικό δελτίο αποστολής και τη διασύνδεση των ταμειακών με τα POS. Πρόκειται για ένα πολύ σημαντικό έργο παρακολούθησης της κίνησης των επαγγελματικών οχημάτων και των εμπορευματοκιβωτίων. Και δουλεύουμε πάνω στα συστήματα προηγμένης επιχειρησιακής νοημοσύνης και DATA ANALYTICS.

Κυρίες και κύριοι, κλείνοντας αυτή την πρώτη παρουσίαση, θέλω να σταθώ σε κάτι, η ποιότητα της φορολογικής πολιτικής ενός κράτους είναι άρρηκτα συνδεδεμένη με την ποιότητα της φορολογικής διοίκησης. Έχουμε πλήρη συνείδηση αυτού, σας διαβεβαιώ ότι εργαζόμαστε καθημερινά για να βελτιώσουμε τους εαυτούς μας, να βελτιώσουμε τις υποδομές μας, να βελτιώσουμε τις υπηρεσίες που παρέχουμε σε πολίτες και επιχειρήσεις, υπηρετώντας πιστά το δημόσιο συμφέρον και το κοινωνικό σύνολο, και είμαστε βέβαιοι ότι όλοι αντιλαμβάνεστε πόσο σημαντικό είναι μια υπηρεσία σαν αυτή να μπορεί να στηριχθεί στις υποδομές που χρειάζεται για να μπορέσει να το ανταποδώσει σε όλους τους πολίτες και σε όλες τις επιχειρήσεις.

Ευχαριστώ που με ακούσατε και για την ανοχή σας, κύριε Πρόεδρε, και είμαστε στη διάθεση όλων για ερωτήσεις.

**ΑΘΑΝΑΣΙΟΣ ΜΠΟΥΡΑΣ (Προεδρεύων των Επιτροπών - Γ΄ Αντιπρόεδρος της Βουλής):** Και εμείς σας ευχαριστούμε, κύριε Διοικητά. Τώρα να πω και για να το γνωρίζετε ότι σήμερα έχουμε αυτή τη δυσκολία, να συνεδριάζουμε σε μικρό χώρο, γιατί η αίθουσα της Γερουσίας φιλοξενεί την Κοινοβουλευτική Συνέλευση της Συνεργασίας Νοτιοανατολικής Ευρώπης και είναι οι Πρόεδροι και μέλη των Κοινοβουλίων από τη Νοτιοανατολική Ευρώπη.

Θα πάμε τώρα στο δεύτερο κύκλο της διαδικασίας μας, θα πάρουν τον λόγο ένας από κάθε Κοινοβουλευτική Ομάδα και τους αναφέρω, είναι ο κύριος Μαρκόπουλος από τη Νέα Δημοκρατία, ο κύριος Αλεξιάδης από το ΣΥΡΙΖΑ-Προοδευτική Συμμαχία, ο κύριος Καστανίδης από το ΠΑΣΟΚ Κίνημα Αλλαγής, ο κύριος Καραθανασόπουλος από το Κομμουνιστικό Κόμμα Ελλάδος, ο κύριος Βιλιάρδος από την Ελληνική Λύση και ο κύριος Αρσένης από το ΜέΡΑ25.

Στη συνέχεια υπάρχει ένας κατάλογος κάποιων ομιλητών. Ο χρόνος με μια μικρή ανοχή θερμή θα είναι ο χρόνος των επτά λεπτών για τους πρώτους λεγόμενους εισηγητές. Δεν υπάρχουν εισηγητές, μην παρεξηγηθούμε, γιατί στην αρχή το είπα εγώ με τη μορφή των εισηγητών, αλλά δεν υπάρχουν εισηγητές, εδώ δεν είναι διαδικασία με νομοθετικό ρόλο, αλλά είναι η εξέταση μιας Έκθεσης και αυτό κάνουμε κυρίως και αποκλειστικά στην Επιτροπή Θεσμών και Διαφάνειας. Θα δώσουμε τον λόγο για επτά λεπτά, παράκληση θερμή να τηρηθεί όσο γίνεται με μία ανοχή. Στη συνέχεια, όπως λέει και ο Κανονισμός εξάλλου, θα κάνουν μικρότερες παρεμβάσεις κάποιοι βουλευτές, των τριών λεπτών, και ήδη έχουν εγγραφεί κάποιοι.

Τον λόγο τώρα έχει εκ μέρους της Κοινοβουλευτικής Ομάδας της Νέας Δημοκρατίας, ο κ. Δημήτρης Μαρκόπουλος.

**ΔΗΜΗΤΡΗΣ ΜΑΡΚΟΠΟΥΛΟΣ:** Ευχαριστώ, κύριε Πρόεδρε. Να ευχαριστήσω τον Υπουργό, τον Υφυπουργό και τον Διοικητή της ΑΑΔΕ για την ενημέρωση. Είναι γενικά αποδεκτό, νομίζω, ότι δεν υπάρχει καμία αμφιβολία πως η Κυβέρνηση της Νέας Δημοκρατίας, η Κυβέρνηση του Κυριάκου Μητσοτάκη, έχει προχωρήσει σε ένα μπαράζ πρωτόγνωρο, σε ό,τι αφορά τις μειώσεις φόρων, που αναφέρθηκαν πριν διεξοδικά.

Είμαστε η Κυβέρνηση, είναι η Κυβέρνηση που μείωσε τον ΕΝΦΙΑ. Είναι η Κυβέρνηση της μείωσης του ΦΠΑ σε σειρά πραγμάτων, σε ΦΠΑ μάλιστα ο οποίος είχε αυξηθεί τα προηγούμενα χρόνια, να θυμίσω την εστίαση, να θυμίσω τις μεταφορές. Είναι η Κυβέρνηση που όντως μείωσε ασφαλιστικές εισφορές. Θυμόμαστε την εισφορά αλληλεγγύης. Υπάρχει, λοιπόν, ένα σαφές ρεκόρ μείωσης φόρων και ασφαλιστικών εισφορών, όταν άλλοι - και μένω εδώ στρατηγικά - είχαν επιλέξει σε καιρούς, όπου δεν υπήρχε διεθνής κρίση, να αφαιμάξουν τη μεσαία τάξη λόγω πολιτικής στρατηγικής και ιδεοληψίας.

Στηρίχθηκαν τα εισοδήματα, είναι σαφές αυτό. Προφανώς, έχουμε μια πρωτόγνωρη κρίση εισαγόμενη, όμως υπάρχει ένα αντιστάθμισμα σοβαρό από την πλευρά της Κυβέρνησης, από την πλευρά του οικονομικού επιτελείου, το οποίο προσπαθεί να δώσει σημαντικές ανάσες και βοήθειες.

Άκουσα πολλά και ενδιαφέροντα, θα σταθώ και λίγο πιο μετά στο σκέλος των καυσίμων, όμως έχουν γίνει παρεμβάσεις κρίσιμες και ουσιαστικές από την ΑΑΔΕ, πρωτόγνωρες θα έλεγα, είδαμε για τις εξελίξεις στην αποθήκη. Ακούσαμε πολύ ενδιαφέροντα πράγματα. Χαίρομαι πάρα-πάρα πολύ για το γεγονός ότι μιλάμε για μια ψηφιακή ΑΑΔΕ, ακολουθώντας το παράδειγμα, το υπόδειγμα άλλων τομέων της κρατικής μηχανής.

Με μεγάλο ενδιαφέρον παρακολούθησα την ένταξη συστημάτων ιχνηλασιμότητας στα καπνικά προϊόντα, άλλον έναν τομέα που υπάρχει παθογένεια και το γνωρίζουμε και βλέπουμε ότι υπάρχει στρατηγικός σχεδιασμός και αυτό είναι κάτι το οποίο μας χαροποιεί.

Πάρα πολύ σημαντικό και το θεωρώ επίτευγμα το ότι η ΑΑΔΕ εντάσσεται στο Ευρωπαϊκό Ταμείο Ανάκαμψης και Ανθεκτικότητας. Μάλιστα, έχουν ήδη υλοποιηθεί 18 έργα- αν δεν έκανα λάθος στην ανάγνωση – της τάξεως των 233 εκατομμυρίων ευρώ και, ξέρετε, αυτά δεν είναι δεδομένα, δεν είναι πράγματα τα οποία τα είχαμε τα προηγούμενα χρόνια. Εδώ, λοιπόν, υπάρχει μια δραστηριότητα σαφής και σε θετική κατεύθυνση.

Θέλω να σταθώ λίγο και στα εσωτερικά της ΑΑΔΕ. Έχει γίνει μια εξαιρετική δουλειά, κύριε Πιτσιλή. Αυτό πρέπει να το πιστώσουμε. Βλέπουμε εσωτερικούς ελέγχους. Μάς χαροποιεί η νέα αίσθηση που αποδίδεται, της αξιοποίησης των υπαλλήλων. Ξέρετε, το παράπονο του μέσου πολίτη πάντοτε ήταν η εικόνα σε αυτό που λέμε, στα γκισέ της εφορίας ή στα τελωνεία. Είναι σημαντικό, λοιπόν, ότι προχωρούν νέοι μηχανισμοί και θα ήθελα σε αυτό να δώσετε ακόμα μεγαλύτερη έμφαση, γιατί προφανώς υπάρχουν προβλήματα, τα γνωρίζετε. Πρέπει στον πολίτη να δώσουμε τη μεγαλύτερη βοήθεια. Δεν πρέπει να έχουμε έναν αδιάφορο εφοριακό, έναν αδιάφορο τελωνειακό. Χαίρομαι, όμως, ότι υπάρχει αξιολόγηση. Χαίρομαι που παραδεχτήκατε ότι η στελέχωση προχωρά. Σημαντικό ότι υπάρχει ένα νέο στεγαστικό πρόγραμμα. Θυμόμαστε άθλια κτήρια να στεγάζουν τον εφοριακό, τον τελωνειακό. Πρέπει να δώσουμε τα εργαλεία σε αυτούς τους ανθρώπους για να προχωρήσουν.

Θα σταθώ σε κάτι το οποίο νομίζω το περάσατε λίγο γρήγορα, αλλά έχει την αξία του. Αναφερθήκατε, στο ότι «Είχαμε έναν Covid» και η ΑΑΔΕ σε αυτό στάθηκε όρθια. Στήριξε τα στελέχη της, στήριξε και τον πολίτη. Μάθαμε σε ένα νέο ψηφιακό τρόπο, διά της δύσκολης οδού, δια της αναγκαστικής; Μάθαμε, όμως, και το σύστημα εδώ - και πρέπει να το πιστώσουμε είτε με την τηλεργασία είτε με την παρέμβαση των εργαζομένων στην ΑΑΔΕ και των στελεχών - έμεινε όρθιο και αυτό σάς το πιστώνουμε.

Είδα αύξηση 46% στα πρόστιμα. Όπου υπάρχει ανάγκη, κύριε Πιτσιλή, αγαπητά στελέχη της ΑΑΔΕ, πρέπει να υπάρξει σκλήρυνση της γραμμής και εκεί που υπάρχει παρανομία να γίνουμε ακόμα πιο σκληροί. Ο πολίτης δοκιμάζεται από την παρανομία και προφανώς και τα κυκλώματα τα οποία, μη γελιόμαστε, ζουν και προσπαθείτε - και αυτό σας το πιστώνουμε θετικά - να τα πατάξετε και εσωτερικά και θα πρέπει να ξεριζωθούν, γιατί ο πολίτης δεν μπορεί να δοκιμάζεται. Σε αυτήν την κατεύθυνση βλέπουμε μια πάρα πάρα πολύ μεγάλη δουλειά που κάνετε, κατά της εσωτερικής διαφθοράς, αλλά και εν γένει της διαφθοράς και πρέπει αυτό να το πιστώσουμε.

Έχει γίνει, επίσης, μια μεγάλη προσπάθεια -είδαμε το «MyBusinessSupport» -η οποία δείχνει, κατά τη γνώμη μου, κάτι μείζον. Δείχνει ένα άλλο προφίλ για την ΑΑΔΕ. Δηλαδή, η ΑΑΔΕ δεν είναι μόνο ο αρμόδιος ελεγκτής, είναι και ο παραστάτης για τον μικρομεσαίο επιχειρηματία, για τον άνθρωπο που έχει ένα πρόβλημα και θα επιμείνω και κάτω από συνθήκες πανδημίας. Βοηθήσατε στις πυρκαγιές. Μπράβο. Αυτό είναι το πρόσωπο το οποίο θέλουμε από τους μηχανισμούς. Επιστροφές φόρων, 5 δισ., στους πολίτες. Διευκολύνσεις στον ΦΠΑ. Να δώσετε και μεγαλύτερη έμφαση, ακόμα περισσότερη προσπάθεια. Όμως, το καλό πρέπει να το λέμε.

Θα σταθώ λίγο στο ζήτημα των καυσίμων για να ολοκληρώσω. Θα πρέπει να είμαστε συγκεκριμένοι. Ζούμε και εμείς στην ακρίβεια και οι δικές μας οικογένειες. Η ακρίβεια, ξέρετε, δεν χτυπάει μόνο την Αριστερά, χτυπάει όλη την κοινωνία και είναι μια εισαγόμενη ακρίβεια, λόγω συγκεκριμένων διεθνών συνθηκών. Ακούω με μεγάλη ευκολία τους συναδέλφους από την Αντιπολίτευση να μιλάνε για μείωση Ειδικού Φόρου Κατανάλωσης, για τον ΦΠΑ. Έχουν καταλάβει το δημοσιονομικό αποτύπωμα όλων αυτών των παρεμβάσεων; 5,87 δισεκατομμύρια ετησίως είναι οι προβλέψεις για το 2022 των εσόδων από τον Ειδικό Φόρο Κατανάλωσης στα καύσιμα και από τον ΦΠΑ. 3,9 δις, για τον Ειδικό Φόρο, 1,9 δις για το ΦΠΑ. Παρεμβάσεις προς αυτές τις κατευθύνσεις θέλουν προσοχή, σχέδιο, για να μην έχουμε δημοσιονομική εκτροπή. Και λέω το εξής. Έχουμε συζητήσει; Αυτές οι παρεμβάσεις, αν δεν γίνουν κάτω από ένα συγκεκριμένο πρίσμα, μήπως ενδεχομένως δεν πρέπει να γίνουν; Γιατί αυτό πηγαίνει έτσι; Έχουμε συζητήσει για την αντανάκλαση που θα υπάρχει στο πρωτογενές έλλειμμα της χώρας;

Και ξέρετε και κάτι, το να λέμε εύκολα «Μείωσε τον ένα φόρο, μείωσε τον άλλο φόρο», σε ποια κυβέρνηση; Στην κυβέρνηση που έχει κάνει ρεκόρ στη μείωση φόρων. Το να λέμε, λοιπόν, έτσι με μεγάλη ευκολία: «Μειώστε εδώ, μειώστε εκεί», χωρίς πρόταση, χωρίς κοστολόγηση, μήπως τελικά είναι ένα απόλυτο δείγμα του λαϊκισμού κάποιων οι οποίοι ζητάνε να γίνουμε ευχάριστοι τον μήνα Μάιο, τον μήνα Ιούνιο, αλλά να έρθουν νέες καταιγίδες φόρων στους πολίτες που θα τους τα πάρουν διπλά και τρίδιπλα;

Εδώ, λοιπόν, είναι δεδομένο ότι όποιοι προτείνουν εύκολες λύσεις «ναρκοθετούν» την ελληνική οικονομία. Προφανώς κάποια πράγματα ακούγονται ελκυστικά, όμως το θέμα είναι να είναι και ουσιαστικά.

Θέλω, τέλος, να πω το εξής, βλέπουμε μια διάθεση «κεντρικοποίησης» των λειτουργιών, προφανώς για να υπάρχει ένας καλύτερος έλεγχος και ένα καλύτερο αποτέλεσμα. Χρειάζεται ενίσχυση των τελωνείων και εδώ θα χρειαστεί ανθρώπινο δυναμικό. Θα θέλαμε, ίσως, κ. Πιτσιλή, κάποιες περισσότερες λεπτομέρειες για τα Ελεγκτικά Κέντρα και τον νέο χάρτη, να γίνουμε λίγο σοφότεροι σήμερα, και για τον τρόπο με τον οποίο αυτά θα αποδώσουν αποτελέσματα, όπως βλέπουμε ότι ήδη τα πρώτα αποτελέσματα έχουν αρχίσει και φαίνονται.

Αυτά ήθελα να πω. Ούτως ή άλλως, στη συνέχεια θα μας τα εξειδικεύσετε, όμως θα ήθελα λίγο να μιλήσουμε και για την κεντρική διαχείριση των λειτουργιών, για να δούμε τον νέο χάρτη, να τον κατανοήσουμε καλύτερα και να γίνει πιο αντιληπτός.

Σας ευχαριστώ πάρα πολύ.

**ΑΘΑΝΑΣΙΟΣ ΜΠΟΥΡΑΣ (Προεδρεύων των Επιτροπών - Γ΄ Αντιπρόεδρος της Βουλής):** Και εμείς ευχαριστούμε, κ. Μαρκόπουλε και για τη συνέπεια στον χρόνο.

Για να διευκολύνονται οι συνάδελφοι μας, επειδή έχουν και άλλες υποχρεώσεις εντός του Κοινοβουλίου, να πω ότι μετά τους πρώτους ομιλητές, όπως τους διάβασα, τον λόγο θα πάρουν με την εξής σειρά όπως έχει δηλωθεί, ο κ. Κατρούγκαλος, ο κ. Λογιάδης, η κυρία Παπανάτσιου, ο κ. Χήτας, ο κ. Κουρουμπλής, ο κ. Κουτσούμπας, ο κ. Καλογιάννης, ο κ. Πολάκης και ο κ. Σπανάκης.

Τον λόγο τώρα έχει, εκ μέρους της Κοινοβουλευτικής Ομάδας του ΣΥΡΙΖΑ-ΠΣ, ο κ. Τρύφων Αλεξιάδης, για επτά λεπτά.

**ΤΡΥΦΩΝ ΑΛΕΞΙΑΔΗΣ:** Ευχαριστώ, κ. Πρόεδρε.

Δεν θα χρειαστώ τα 24 λεπτά που έκανε χρήση η πολιτική ηγεσία του Υπουργείου Οικονομικών, για να μας εξηγήσει την πολύ αναλυτική Έκθεση - που καλά έκανε και μας παρουσίασε σε 25 λεπτά - ο κ. Πιτσιλής, αλλά θα χρειαστώ περισσότερο χρόνο από τα επτά λεπτά, στην ανάγκη να γίνει διάλογος. Διότι εμείς θεωρούμε πολύ σωστό, κ. Πρόεδρε, την πρόσκληση που απηύθυνε στη Βουλή ο Υπουργός Οικονομικών, να υπάρξει συνεδρίαση της Επιτροπής Οικονομικών Υποθέσεων μαζί με την Ειδική Μόνιμη Επιτροπή Θεσμών και Διαφάνειας, για να διεξαχθεί διάλογος, να παρασχεθεί ενημέρωση και να κατατεθούν απόψεις, σχετικά με τη λειτουργία και την απόδοση της Αρχής.

**ΑΘΑΝΑΣΙΟΣ ΜΠΟΥΡΑΣ (Προεδρεύων των Επιτροπών - Γ΄ Αντιπρόεδρος της Βουλής):** Να εξηγηθώ από την αρχή, κ. Αλεξιάδη. Θα σας σβήσω τον χρόνο, αλλά τη διαδικασία δεν θα την επιβάλλετε εσείς. Καθορίζεται από τα άρθρα του Κανονισμού και από εμένα. Λοιπόν, μιλήστε στα 7 λεπτά με την ανοχή την οποία εγώ θα δείξω. Τα υπόλοιπα αφήστε τα για τον εαυτό σας. Μηδενίζω τον χρόνο ξανά και ξεκινήστε επί της ουσίας.

**ΤΡΥΦΩΝ ΑΛΕΞΙΑΔΗΣ:** Κύριε Πρόεδρε, επιτρέψτε μου. Επειδή το θέμα του περιεχομένου της ομιλίας του βουλευτή και το τι κάνει ο Προεδρεύων έχει τεθεί ξανά σε αυτό το κτήριο και έχει λυθεί, ας μην επανέλθουμε.

**ΑΘΑΝΑΣΙΟΣ ΜΠΟΥΡΑΣ (Προεδρεύων των Επιτροπών - Γ΄ Αντιπρόεδρος της Βουλής):** Δεν σας έκανα κριτική για το τι θα πείτε. Πέστε ό,τι θέλετε.

**ΤΡΥΦΩΝ ΑΛΕΞΙΑΔΗΣ:** Σας παρακαλώ πολύ, κ. Πρόεδρε. Ξεκινάμε λάθος.

**ΑΘΑΝΑΣΙΟΣ ΜΠΟΥΡΑΣ (Προεδρεύων των Επιτροπών - Γ΄ Αντιπρόεδρος της Βουλής):** Η κριτική μου είναι στο πόσο χρόνο θα δώσω εγώ.

**ΤΡΥΦΩΝ ΑΛΕΞΙΑΔΗΣ:** Κύριε Πρόεδρε, θα κάνω κριτική για όποιο θέμα θεωρώ σωστό.

Σας παρακαλώ πολύ.

**ΑΘΑΝΑΣΙΟΣ ΜΠΟΥΡΑΣ (Προεδρεύων των Επιτροπών - Γ΄ Αντιπρόεδρος της Βουλής):** Εν πάσει περιπτώσει, για να μην παρανοείτε, γιατί εδώ όλοι έχουμε αυτιά και ακούμε, δεν σας είπα τι θα πείτε. Πείτε ό,τι θέλετε. Αλλά σε πόση ώρα θα τα πείτε, δεν είναι δικό σας θέμα.

**ΤΡΥΦΩΝ ΑΛΕΞΙΑΔΗΣ:** Κύριε Πρόεδρε, έχω τον λόγο, ναι ή όχι;

**ΑΘΑΝΑΣΙΟΣ ΜΠΟΥΡΑΣ (Προεδρεύων των Επιτροπών - Γ΄ Αντιπρόεδρος της Βουλής):** Ναι, έχετε τον λόγο από τώρα.

**ΤΡΥΦΩΝ ΑΛΕΞΙΑΔΗΣ:** Παρακαλώ, άλλες υποδείξεις για το περιεχόμενο της ομιλίας μου να μην έχω.

**ΑΘΑΝΑΣΙΟΣ ΜΠΟΥΡΑΣ (Προεδρεύων των Επιτροπών - Γ΄ Αντιπρόεδρος της Βουλής):** Αφήστε τώρα αυτό το ύφος, κ. Αλεξιάδη. Μιλάτε στη Επιτροπή Θεσμών και Διαφάνειας και η Επιτροπή έχει μια διαδικασία. Λοιπόν, μην πάτε να δημιουργήσετε πομφόλυγες, γιατί εγώ δεν τις δέχομαι.

Σας παρακαλώ, πάρτε τον λόγο, πέστε ό,τι θέλετε, αλλά στο χρόνο τον οποίο καθορίζουμε.

Ορίστε, έχετε τον λόγο από την αρχή.

**ΤΡΥΦΩΝ ΑΛΕΞΙΑΔΗΣ:** Λέω, λοιπόν, με σαφήνεια, ότι δεν δέχομαι από κανέναν να προσδιορίσει το τι θα πω.

Έχουμε Πρόεδρο, σεβαστείτε το. Σεβαστείτε τον Πρόεδρο. Και, κ. Πρόεδρε, τηρήστε τη διαδικασία όχι μόνο στον Αλεξιάδη, αλλά και σε διάφορους άλλους που κάνουν τον συνήγορό σας.

**ΑΘΑΝΑΣΙΟΣ ΜΠΟΥΡΑΣ (Προεδρεύων των Επιτροπών - Γ΄ Αντιπρόεδρος της Βουλής):** Ακούστε, κ. Αλεξιάδη, από την πρώτη στιγμή μπήκατε για φασαρία. Αυτό έχω να πω. Και επειδή εδώ δεν έχουμε κάνει φασαρίες, έχουμε την Επιτροπή Θεσμών μαζί με την Οικονομικών και επιτελούμε σημαντικό έργο, όπως προβλέπουν οι νόμοι και οι κανονισμοί…

**ΤΡΥΦΩΝ ΑΛΕΞΙΑΔΗΣ:** Συνεχίζετε, κ. Πρόεδρε.

**ΑΘΑΝΑΣΙΟΣ ΜΠΟΥΡΑΣ (Προεδρεύων των Επιτροπών - Γ΄ Αντιπρόεδρος της Βουλής):** Ναι, συνεχίζω.

**ΤΡΥΦΩΝ ΑΛΕΞΙΑΔΗΣ:** Και θα με διακόπτετε συνέχεια.

**ΑΘΑΝΑΣΙΟΣ ΜΠΟΥΡΑΣ (Προεδρεύων των Επιτροπών - Γ΄ Αντιπρόεδρος της Βουλής):** Σας παρακαλώ, κανείς να μη διακόψει επί των όσων θα πει ο κ. Αλεξιάδης, ο οποίος έχει τον λόγο, αλλά μην πάτε σε αυτό το μοτίβο, τι κάνω εγώ.

**ΤΡΥΦΩΝ ΑΛΕΞΙΑΔΗΣ:** Το τι θα πω στην ομιλία μου, είναι δική μου υπόθεση. Θα το κρίνω εγώ.

**ΑΘΑΝΑΣΙΟΣ ΜΠΟΥΡΑΣ (Προεδρεύων των Επιτροπών - Γ΄ Αντιπρόεδρος της Βουλής):** Αν πείτε ότι δεν κάνω καλά τη δουλειά μου, είμαι υποχρεωμένος να αντιδράσω. Σας παρακαλώ.

Ορίστε λοιπόν, πέστε ό,τι θέλετε, έχετε τον λόγο.

**ΤΡΥΦΩΝ ΑΛΕΞΙΑΔΗΣ:** Φτάσαμε στο σωστό σημείο. Σε ό,τι αφορά το ζήτημα του φορολογικού συστήματος, τώρα που ηρεμήσαμε και μπορούμε να καταλάβουμε το γιατί έγινε αυτή η φασαρία, εμείς θεωρούμε αναγκαίο να υπάρχει διάλογος για το φορολογικό σύστημα, τον οποίο έχουμε προκαλέσει πάρα πολλές φορές. Έχουμε καλέσει την πολιτική ηγεσία του Υπουργείου να το κάνει. Δεν το κάνει η ηγεσία του Υπουργείου Οικονομικών, είναι πολιτική της επιλογή, γι’ αυτό κρίνεται. Εμείς θεωρούμε ότι έπρεπε να αξιοποιηθεί, σήμερα, η παρουσία ικανότατων υπηρεσιακών στελεχών, για να γίνει ένας ουσιαστικός διάλογος και νομίζω ότι στον πιεσμένο χρόνο που έχουμε και με αυτά τα δεδομένα μπορεί να γίνει.

Λείπει, όμως, από τη σημερινή διαδικασία, το να υπάρχουν φορείς εδώ, όπως το Οικονομικό Επιμελητήριο, η ΠΟΦΕΕ, η ΠΟΜΙΔΑ, κοινωνικοί επιχειρηματικοί φορείς, φορείς από τον χώρο των πανεπιστημίων, που να εκφράζουν και αυτοί άποψη για αυτά τα ζητήματα. Εμείς, λοιπόν, για να κλείσω αυτόν τον τομέα, θέλουμε διάλογο. Η κυβέρνηση φοβάται τον διάλογο. Εγώ προκαλώ για άλλη μια φορά τον Υπουργό Οικονομικών που έχει τη δυνατότητα να προκαλέσει συνεδρίαση της Επιτροπής Οικονομικών Υποθέσεων και όποιου άλλου οργάνου θέλει για να συζητήσουμε τα θέματα του φορολογικού συστήματος. Αυτονόητο, το λέω για να μην επανέλθουν κάποιοι, ότι στηρίζουμε κάθε δράση και της ΑΑΔΕ και οποιασδήποτε άλλης Αρχής, όπως του ΣΔΟΕ, της Οικονομικής Αστυνομίας, των δικαστικών υπηρεσιών και τα λοιπά, για κατανομή των φορολογικών βαρών σύμφωνα με το Σύνταγμα και για καταπολέμηση της φοροδιαφυγής, του λαθρεμπορίου και της διαφθοράς. Για να προλάβω, λοιπόν, την κριτική που έχουμε ακούσει και άλλες φορές και πιθανόν να ακουστεί και σήμερα, για το τι θέση έχουμε εμείς ως πολιτικός χώρος για το θέμα των Ανεξάρτητων Αρχών, αυτή έχει διατυπωθεί με την πλήρη πολιτική επάρκεια από τον τότε Πρωθυπουργό, κ. Αλέξη Τσίπρα, στις 25.07.2016, στη συζήτηση για την αναθεώρηση του Συντάγματος. Επιμένουμε ότι εκείνη η τοποθέτηση για τις Ανεξάρτητες Αρχές ήταν η σωστότερη προσέγγιση. Γιατί το λέμε αυτό; Διότι αυτό που κληρονομήσαμε το 2015 ήταν ένα κράτος παρεμβάσεων, πολιτικών, οικονομικών, θρησκευτικών, συνδικαλιστικών και άλλων παραγόντων, τα έχω πει και από άλλες θέσεις ευθύνης, στις λειτουργίες των φορολογικών υπηρεσιών. Να σας θυμίσω δε ότι στη δήθεν ημιαυτόνομη ή ανεξάρτητη ΓΓΔΕ είχαμε δύο τουλάχιστον καραμπινάτα σκάνδαλα, το σκάνδαλο της τροπολογίας για τις τριγωνικές συναλλαγές καυσίμων και τη μεθόδευση σε κατευθυνόμενους επανελέγχους για συγκεκριμένους λόγους.

Αυτό ήταν το κράτος που υπήρχε πριν το 2015. Εμείς, παραλαμβάνοντας μια δέσμευση της χώρας στα πλαίσια των μνημονιακών δεσμεύσεων και παραλαμβάνοντας, ο κ. Ευκλείδης Τσακαλώτος, μια δέσμευση, ως Υπουργός Οικονομικών, από τον προκάτοχό του, προχωρήσαμε στην πλήρη ανεξαρτησία των φορολογικών υπηρεσιών με τη λειτουργία της ΑΑΔΕ. Το αν ήταν η καλύτερη ή όχι νομική φόρμουλα ή αν έπρεπε να κάνουμε το α, το β ή το γ, είναι κάτι το οποίο το συζητάμε και πιστεύουμε ότι είναι το αντικείμενο του διαλόγου για τα επόμενα χρόνια. Διότι όλοι μπορούμε να συναινέσουμε ότι αυτό που θέλουμε είναι η καλύτερη λειτουργία των φορολογικών υπηρεσιών σε όφελος του δημοσίου συνόλου, των οικονομικών του κράτους και όχι, σε καμία περίπτωση, σε όφελος του α ή του β κόμματος, όπως είχαμε στο παρελθόν.

Και εδώ, επειδή έχουμε επί των ημερών της κυβέρνησης της Νέας Δημοκρατίας καταγγελία, όχι βουλευτή του ΣΥΡΙΖΑ, αλλά βουλευτή της κυβερνητικής παράταξης και μέλους της Επιτροπής Οικονομικών Υποθέσεων, ότι ιδιώτες πάροχοι πίεσαν τη ΡΑΕ, άλλη Ανεξάρτητη Αρχή, για συγκεκριμένα επιχειρηματικά συμφέροντα, θα πρέπει να δοθούν εξηγήσεις και για τις καταγγελίες που υπάρχουν, κύριε Πιτσιλή, σε συγκεκριμένα δημοσιεύματα. Εγώ δεν νιώθω, ούτε απορρίπτω τα δημοσιεύματα, απλά λέω ότι, όπως υπάρχει καταγγελία κυβερνητικού βουλευτή για πιέσεις ιδιωτικών συμφερόντων σε άλλη Ανεξάρτητη Αρχή, υπάρχουν και δημοσιεύματα που μιλούν για μεθοδευμένους ελέγχους τουλάχιστον σε δύο μέσα ενημέρωσης.

Νομίζω ότι έχετε ενημερωθεί γι’ αυτά τα δημοσιεύματα, αν όχι, θα τα καταθέσω στα πρακτικά, τα οποία αφορούν δημοσιεύματα από το «Documento» στις 3/10/2021 και από την εφημερίδα «Δημοκρατία» στις 18/10/2021. Είναι σαφέστατη η πολιτική θέση αυτών των μέσων ενημέρωσης, θα ήθελα τη δική σας, διότι υπάρχουν συγκεκριμένα δημοσιεύματα. Δεν έχω βρει κάποια απάντηση ή κάτι άλλο, αν αυτά ισχύουν ή όχι. Θα καταθέσουμε σχετικά έγγραφα και στα πρακτικά, για να μη χάσουμε άλλο χρόνο σε αυτό.

Ειπώθηκε πολύ σωστά, για την ανάγκη συνεργασίας και για το πόσα καλά πράγματα κάνει η ΑΑΔΕ στον τομέα ψηφιοποίησης κ.λπ.. Συμφωνούμε. Αυτά ξεκίνησαν επί των ημερών μας, τα ενισχύσαμε, τα προχωρήσαμε. Χθες, όμως, που είχαμε συνάντηση με το Οικονομικό Επιμελητήριο, το οποίο, όπως ξέρετε, δεν είναι ένας επιστημονικός φορέας που ελέγχεται πολιτικά από το ΣΥ.ΡΙΖ.Α., οι άνθρωποι μάς είπαν το σαφέστατο, σε σχέση, πρώτα απ’ όλα, για την ΑΑΔΕ, ότι παρακαλούμε, εκ των υστέρων, για διάλογο σε σχέση με θέματα που αφορούν το ζήτημα του myDATA, των αποφάσεων για τις επιστρεπτέες προκαταβολές και για μια σειρά από άλλα ζητήματα.

Γενικά, κύριε Πιτσιλή, από το 1987, που διορίστηκα στο Υπουργείο Οικονομικών, μέχρι σήμερα, έχω μια εικόνα και στον χώρο των εφοριακών και στον χώρο των λογιστών. Νομίζω ότι για το θέμα του myDATA, το οποίο δεν ήταν πολιτική επιλογή του ΣΥ.ΡΙΖ.Α., θα μιλήσει η κυρία Παπαναστασίου και αυτό, γιατί κάποιοι υπηρεσιακοί ή αλλά στελέχη λένε συνεχώς αυτό το πράγμα. Εμείς ήμασταν υπέρ της ψηφιοποίησης, υπέρ των ηλεκτρονικών συναλλαγών, όχι, όμως, για τα προβλήματα που υπάρχουν σήμερα. Οι λογιστές και οι επιχειρήσεις έχουν προβλήματα για το θέμα του του myDATA, για το θέμα των αποφάσεων, για τις επιστρεπτέες προκαταβολές που πέφτουν σαν «πολυβόλο», για τις πλατφόρμες, για την υποβολή δηλώσεων κ.λπ.. Θα θέλαμε μία δική σας απάντηση σε αυτό.

Μια και είπα για το Οικονομικό Επιμελητήριο, για να διευκολύνω τον αγαπητό Βουλευτή της Β΄ Πειραιά, κ. Μαρκόπουλο στην τοποθέτηση που έκανε, θα ήθελα να ρωτήσω εάν είναι λαϊκισμός ότι το Οικονομικό Επιμελητήριο της Ελλάδος από τον Νοέμβριο του 2021 ζητάει τα εξής επαναστατικά - δεν τα ζητάει κανένας «συριζαμαδούρος» - μείωση κατά 50% για το επόμενο εξάμηνο του Ειδικού Φόρου Κατανάλωσης στα καύσιμα και τον καφέ και επαναξιολόγηση του, άμεση μείωση του Φ.Π.Α. από το 24% στο 20% για όσα προϊόντα είναι ήδη στο 13% και μια σειρά από άλλες προτάσεις. Κάποια από αυτές, βεβαίως, έχουν υλοποιηθεί, κάποιες άλλες, όχι.

Επίσης, κύριε Διοικητά, κύριε Πιτσιλή, σε ό,τι αφορά σε αυτό που αναφέρατε σε σχέση με τα ελεγκτικά κέντρα, βεβαίως, το νομοθετικό πλαίσιο, το οποίο εμείς εισηγηθήκαμε ως Κυβέρνηση, δίνει αυτή τη δυνατότητα στην ΑΑΔΕ. Το βλέπετε σωστό η Βουλή να ενημερώνεται ακόμα και για στοιχειώδη οργανωτικά θέματα από τις εφημερίδες; Δηλαδή, τη νέα οργανωτική δομή της ΑΑΔΕ, που αφορά το θέμα των ελεγκτικών κέντρων, το συζητήσατε με κάποιον; Συζητήθηκε σε επίπεδο Βουλής, με κάποιον, με το Προεδρείο της Επιτροπής Οικονομικών Υποθέσεων, με εκπροσώπους κομμάτων ή με εκπροσώπους φορέων; Έγινε τέτοια συζήτηση;

Μια και είμαστε σε αυτό το σημείο, στη σελίδα 3 της Έκθεσης Απολογισμού περιγράφονται με σαφήνεια οι αρμοδιότητες της ΑΑΔΕ. Θα ήθελα να σας ρωτήσω με τη γνώση που έχετε, πλέον, από το 2017 μέχρι σήμερα, υπάρχει σε άλλη ευρωπαϊκή χώρα αντίστοιχο νομοθετικό μοντέλο ΑΑΔΕ; Δεν αναφέρομαι σε αυτό που έχουν στην Αγγλία, με τη μορφή ξεχωριστού Νομικού Προσώπου Δημοσίου Δικαίου. Καλό θα ήταν να ενημερωθούμε. Όπως, επίσης, υπάρχει άλλη ευρωπαϊκή χώρα όπου το Υπουργείο Οικονομικών δεν έχει νομοθετικές υπηρεσίες, αλλά οι νομοθετικές υπηρεσίες έχουν ανατεθεί σε άλλη Ανεξάρτητη Αρχή;

Σε ό,τι αφορά τα πολλά στοιχεία απολογισμού, αν είχα περισσότερο χρόνο και τη δυνατότητα θα μπορούσα να μιλήσω πολύ περισσότερο και για το θέμα της σύγκρισης των πινάκων σε σχέση με τους ελέγχους και για το θέμα των ληξιπρόθεσμων και μια σειρά από τέτοια ζητήματα και να ακούσω και τις δικές σας προτάσεις και των υπηρεσιακών στελεχών.

Πώς αντιμετωπίζουμε, για παράδειγμα, το τεράστιο πρόβλημα του ιδιωτικού χρέους;

Διότι, καλό είναι να λέμε ότι θα πάρουμε το α, το β, το γ μέτρο, αλλά τι θα κάνουμε όταν ο πολίτης δεν μπορεί να αντιμετωπίσει τα προβλήματα και δεν μπορεί να δώσει λύση;

Θέλω να θέσω κάποια ερωτήματα, κύριε Πιτσιλή.

Πρώτα απ’ όλα, ενημερώθηκα χθες από την Ομοσπονδία Τελωνειακών ότι στην Ελλάδα έχουμε περίπου 2.400 τελωνειακούς. Κάπου εκεί είδα και το νούμερο στον πίνακα που δημοσιοποιήσατε ότι στο Τελωνείο του Έβρου, από τη μεριά της Ελλάδας, υπάρχουν περίπου 50 με 60 τελωνειακοί και από τη μεριά της Τουρκίας παραπάνω από 150.

Η δυσαναλογία είναι προφανής, διότι η Τουρκία δεν έχει να ελέγξει εισαγωγικό εμπόριο από την Ευρωπαϊκή Ένωση προς την Τουρκία, μάλλον το αντίστοιχο συμβαίνει, ούτε τόσο μεγάλη ροή πραγμάτων, αγαθών και προσώπων, όπως έχουμε εμείς. Επίσης, εάν συγκρίνει κάποιος την κτιριακή υποδομή των ελληνικών τελωνείων από την πλευρά του Έβρου με τα τουρκικά τελωνεία, δεν τιμά αυτό τη χώρα. Θα ήθελα να μου πείτε το πώς βλέπετε να αντιμετωπίζεται αυτό και κυρίως, αν υπάρχει άλλη ευρωπαϊκή χώρα με τόσο μικρό ποσοστό τελωνειακών ανά εκατομμύριο κατοίκων. Διότι εμείς έχουμε μικρό ποσοστό τελωνειακών σε σχέση με τον πληθυσμό αλλά και ελάχιστο αριθμό τελωνειακών, που κάνουν μια πραγματικά ηρωική προσπάθεια να αντιμετωπίσουν μεγάλο ποσοστό λαθρεμπορίου, όπως και οι εφοριακοί, μεγάλο ποσοστό φοροδιαφυγής, πολλές πύλες εισόδου, ειδική γεωγραφική θέση και μια σειρά από ζητήματα.

Κλείνοντας, θέλω να ρωτήσω, κύριε Πιτσιλή, και παρακαλώ να το συμπεριλάβετε στη δευτερομιλία σας, το χρονοδιάγραμμα ολοκλήρωσης για τα εξής θέματα, που έχουν σχέση με το λαθρεμπόριο και τη φοροδιαφυγή. Τη γενική διατύπωση την άκουσα, αλλά θέλω το χρονοδιάγραμμα υλοποίησης, δηλαδή να μου δώσετε μια εικόνα ότι μέχρι το 2025, μέχρι το 2030, μέχρι το 2040, θα γίνουν τα εξής. Πότε θα ολοκληρωθεί η τοποθέτηση στα βασικά τελωνεία σκάνερ X-ray για φορτηγά και κοντέινερς; Πότε θα ολοκληρωθεί το σύστημα ιχνηθέτησης υγρών καυσίμων; Πότε θα ολοκληρωθεί το σύστημα εισροών- εκροών κυρίως από τα διυλιστήρια έως τα βενζινάδικα και όχι μόνο στα βενζινάδικα; Πότε θα ολοκληρωθεί η τοποθέτηση gps στη μεταφορά καυσίμων σε ξηρά και θάλασσα; Πότε θα ολοκληρωθεί το σύστημα καταγραφής πινακίδων οχημάτων στις πύλες εισόδου - εξόδου; Το ότι η Βουλγαρία, για παράδειγμα, το έχει εδώ και πολλά χρόνια και δεν το έχουμε εμείς, δεν είναι και το καλύτερο για τη χώρα.

Βεβαίως, για να προλάβω και κριτική από άλλους Βουλευτές, στο γνωστό «τι έκανες στον πόλεμο Θανάση; Τι έκανες εσύ το όταν ήσουν Υπουργός Οικονομικών;», εγώ έχω δημοσιοποιήσει τον απολογισμό – προγραμματισμό, 130 σελίδων. Ελπίζω να το κάνουν και όσοι άλλοι, κάποια στιγμή, ολοκληρώσουν τη θητεία τους. Έναν απολογισμό που έχει δημοσιοποιηθεί και περιγράφει αναλυτικά το τι καταφέραμε να κάνουμε στη δύσκολη περίοδο που ήμουν στη θέση του Αναπληρωτή Υπουργού Οικονομικών.

Ευχαριστώ πάρα πολύ για τον χρόνο σας.

**ΑΘΑΝΑΣΙΟΣ ΜΠΟΥΡΑΣ (Προεδρεύων των Επιτροπών - Γ΄ Αντιπρόεδρος της Βουλής):** Κι εμείς ευχαριστούμε.

Μιλήσατε δεκατρεισήμισι λεπτά καθαρού χρόνου, κύριε Αλεξιάδη, οι διακοπές είχαν σβηστεί. Ελπίζω να είστε ικανοποιημένος. Ο κ. Μαρκόπουλος, είχε μιλήσει επτάμισι λεπτά.

Ο κ. Καστανίδης, έχει τον λόγο.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Ναι, θα μιλήσω εκ μέρους του ΠΑΣΟΚ Κινήματος Αλλαγής.

Θέλω να καλωσορίσω, κύριε Πρόεδρε, μαζί σας και με όλους τους συναδέλφους, τον Υπουργό Οικονομικών και τους συνεργάτες του, καθώς και τον επικεφαλής της Ανεξάρτητης Αρχής Δημοσίων Εσόδων. Πριν αναφερθώ στην Έκθεση για το 2021, θα μου επιτρέψετε να θίξω ορισμένα θέματα πολιτικών προτεραιοτήτων, άρα, η απάντηση μπορεί να δοθεί από τον Υπουργό Οικονομικών, ενδιαφέρει, όμως, και σύσταση που θα μπορούσε να κάνει ο κ. Πιτσιλής προς την ηγεσία του Υπουργείου Οικονομικών.

Ανεξάρτητες Αρχές στη διαχείριση των δημοσίων εσόδων δεν έχουμε σχεδόν στο σύνολο της Ευρώπης, είναι ελάχιστες οι εξαιρέσεις, κυρίως αγγλοσαξονικής επινόησης. Ο κανόνας είναι -και αυτό είναι το ορθό- ότι η διαχείριση των δημοσίων εσόδων αφορά στον σκληρό πυρήνα των αρμοδιοτήτων του κεντρικού κράτους και της εθνικής κυβέρνησης. Ήταν, όμως, μια επινόηση των δανειστών, οι οποίοι ήθελαν να δημιουργήσουν έναν εποπτικό μηχανισμό στη Διαχείριση Δημοσίων Εσόδων και εισηγήθηκαν τη σχετική νομοθετική πρωτοβουλία στην κυβέρνηση, η οποία και την ανέλαβε το 2016, όταν Ν.Δ. και ΣΥΡΙΖΑ που κυβερνούσε, ψήφισαν την ίδρυση της ΑΑΔΕ.

Τώρα, όπως ξέρετε, υπάρχει πάντοτε μία συμπαγής, αμετακίνητη και εγνωσμένη ιδιοφυΐα των δανειστών. Αυτό αφορά και την πρότασή τους, για να χριστεί ο μηχανισμός διαχείρισης των δημοσίων εσόδων ως Ανεξάρτητη Αρχή. Μιλώ, λοιπόν, για εγνωσμένη ευφυΐα, αυτή που οδήγησε το σύνολο των επιμέρους τμημάτων των δανειστών να ομολογήσουν ότι έχουν κάνει δραματικά λάθη στις πολιτικές διάσωσης της χώρας. Από τον Ολιβιέ Μπλανσάρ, της ομάδας οικονομολόγων του διεθνούς Νομισματικού Ταμείου, μέχρι την Κριστίν Λαγκάρντ και τον Γιούνκερ, τελευταίος δε στην «επετηρίδα» κατά σειρά χρονολογικής κατάταξης ο προτελευταίος Υπουργός Εξωτερικών της Γερμανίας, ο κ. Χάικο Μάας, ο οποίος ομολόγησε ότι στις πολιτικές του Νότου και ιδιαίτερα στην Ελλάδα, στις χώρες του Νότου και ιδιαίτερα στην Ελλάδα, ασκήσαμε πολιτικές βασανισμού. Αν έχουν ασκήσει αυτοκριτική οι δανειστές, θα πρέπει να σκεφτεί κανείς τι πρέπει να απαντήσει η χώρα, αν μας δοθεί η έξοδος από το καθεστώς ενισχυμένης εποπτείας. Καθώς, λοιπόν, εξερχόμαστε από τον μηχανισμό ενισχυμένης εποπτείας, τα πράγματα παραμένουν αναλλοίωτα, αμετάβλητα, ή η στάση της κυβέρνησης και του Διοικητή της ΑΑΔΕ θα είναι ότι κάτι πρέπει να αλλάξει και στον τομέα των διαχειριστών των δημοσίων εσόδων; Αυτό θα ήθελα να το ξέρω ως απάντηση ταυτόχρονα πολιτική, θεσμική και οικονομική.

Τώρα, η Έκθεση της ΑΑΔΕ για το 2021 με οδηγεί στο συμπέρασμα ότι περίπου, κύριε Διοικητά, τα κάνατε όλα καλά. Ο καμβάς που έχετε πλέξει είναι: αποτελέσματα του 2020, πρώτο έτος και το δυσκολότερο της πανδημίας, σύγκριση με τις καλύτερες συνθήκες του 2021, καταγράφετε τις θετικές ποσοστιαίες μεταβολές και ένα δεύτερο στοιχείο του καμβά είναι οι τεθέντες στόχοι, πόσοι από αυτούς ικανοποιήθηκαν και σε τι ποσοστό. Αν, λοιπόν, διατρέξει κανείς το σύνολο του κειμένου, καταλαβαίνει ότι περίπου τα κάνατε όλα καλά. Αλλά μια περίεργη λογική ωθεί να ψάξει κανείς λίγο περισσότερο τις γραμμές σας.

Πρώτα απ’ όλα, θα ήθελα να μου πείτε, αφού κάνατε τον Οργανισμό της ΑΑΔΕ, πόσες φορές μετά τον τροποποιήσατε; Θα ήθελα να το ξέρει η Ελληνική Βουλή. Μπορεί καμιά, μπορεί 30, θα ήθελα, σας παρακαλώ, ένα πρόσωπο, όταν κάνει τον οργανισμό της υπηρεσίας του, να μου πείτε, από τη στιγμή που αναλάβατε τα καθήκοντα, πόσες φορές χρειάζεται να τροποποιήσει τον Οργανισμό της ΑΑΔΕ. Έχε μεγάλο ενδιαφέρον για εμένα, εάν δεν πρέπει να μπω σε λεπτομέρειες σχετικά με το τι ρυθμίζατε κάθε φορά.

Στους τεθέντες στόχους για το 2021, γράφετε στην Έκθεσή σας, περιλαμβάνονται και 22 στόχοι για τους οποίους δεν φέρατε τα επιθυμητά αποτελέσματα. Θα περίμενα να γράψετε στην Έκθεσή σας ποιοι είναι οι λόγοι για τους οποίους δεν μπορέσατε να φτάσετε κοντά στην επιτυχία για αυτούς τους 22 στόχους. Αν είσαστε σε θέση να το κάνετε σήμερα, για να δούμε γιατί δεν υπηρετήθηκαν όπως θα θέλατε οι 22 αυτοί στόχοι. Η διατύπωση είναι δική σας, δεν είναι δική μου.

Το επόμενο βήμα είναι τα ελεγκτικά κέντρα, τα οποία ιδρύετε στην Αττική και στη Θεσσαλονίκη. Εδώ έχω ένα βέβηλο ερώτημα. Στη διάρκεια των μνημονιακών υποχρεώσεων οι ΔΟΥ μειώθηκαν από 288 σε 102. Αυτή τη στιγμή έχουμε 102 ΔΟΥ στην Ελλάδα. Θα θέλατε να μας πείτε εάν και εντός του 2022 προβλέπεται μείωση του αριθμού των ΔΟΥ; Διότι, αν προβλέπεται περαιτέρω μείωση, πρόσθετη στη δραματική μείωση των μνημονιακών ετών, τότε θα πρέπει να μου πείτε ποιος ο λόγος να ιδρύετε ξεχωριστά ελεγκτικά κέντρα στην Περιφέρεια Αττικής και Θεσσαλονίκης, διότι είχαμε και στο παρελθόν περιφερειακά ελεγκτικά κέντρα, όπως και τοπικά ελεγκτικά κέντρα, τα οποία δεν απέδωσαν. Τι είναι αυτό, δηλαδή, που επιτρέπει, ενόψει της αποδιάρθρωσης των άλλων υπηρεσιών, τη βεβαιότητά σας ότι τα ελεγκτικά κέντρα στην Περιφέρεια Αττικής και Θεσσαλονίκης θα αποδώσουν;

Για να κλείσω. Καμιά φορά ο διάβολος κρύβεται στις λεπτομέρειες των γραμμών και των λέξεων, κύριε Πιτσιλή. Έκανα σκόπιμα αντιγραφή δύο σελίδων από την Έκθεσή σας για να διαβάσω, ακριβώς, τι λέτε. Λοιπόν, για κοιτάξτε λίγο. Στο ελεγκτικό έργο. Αναφέρεστε στο ελεγκτικό έργο των υπηρεσιών Ερευνών και Διασφάλισης Δημοσίων Εσόδων. Ένα σκέλος του ελεγκτικού έργου των υπηρεσιών Ερευνών και Διασφάλισης Δημοσίων Εσόδων είναι οι λεγόμενοι επιτόπιοι έλεγχοι. Γράφετε στη σελίδα 41 της Έκθεσής σας - υποθέτω, δε, ότι είναι ανάλογη η τάση το 2020, ίσως και τα προηγούμενα χρόνια, οπότε μου προκαλεί εντύπωση το συμπέρασμα του 2021 - λέει ο κύριος Πιτσιλής και οι συνεργάτες του ότι οι επιτόπιοι έλεγχοι των υπηρεσιών Ερευνών και Διασφάλισης Δημοσίων Εσόδων είχαν την εξής διάρθρωση. Η ΥΕΔΔΕ Αττικής είχε ένα πλήθος ελέγχων που ανέρχονταν στις 2.802 υποθέσεις, με παραβατικότητα 59,4%. Η ΥΕΔΔΕ Θεσσαλονίκης είχε 5.306, διπλάσιο αριθμό ελέγχων, και παραβατικότητα, παρά τον διπλάσιο αριθμό, 47,9%. Η ΥΕΔΔΕ Πάτρας είχε 4.694 επιτόπιους ελέγχους και ποσοστό 42,3% παραβατικότητας, πολύ κάτω από το 59,4% της Αττικής και η ΥΕΔΔΕ Ηρακλείου είχε μόλις 2.050 ελέγχους με ποσοστό παραβατικότητας 54%. Ένας προσεκτικός αναγνώστης θα έθετε το ερώτημα, γιατί προφανώς αυτή η τάση δεν καταγράφεται μόνο μέσα στο 2021, είναι και των προηγούμενων ετών, γιατί είναι τόσο λίγοι οι επιτόπιοι έλεγχοι σε περιοχές που παρατηρείται πολύ μεγαλύτερη παραβατικότητα, συγκριτικά με άλλες περιοχές που έχουν πολύ μεγαλύτερο αριθμό ελέγχων, ενώ η παραβατικότητα είναι μικρότερη. Θα ήθελα μία εξήγηση για να διδαχθώ από τη σοφία σας.

Τώρα - και αυτή είναι η τελευταία μου παρατήρηση - για λόγους ακριβείας αναγιγνώσκω και πάλι από την Έκθεσή σας, σχετικά με το έργο των κατασχέσεων και δεσμεύσεων, που κάνατε την περίοδο του έτους που διανύσαμε. Δείτε λίγο ένα ενδιαφέρον παράδοξο. Είχαμε, το 2020, 32 υποθέσεις κατασχέσεων και δεσμεύσεων για ναρκωτικά. Το 2021, 31 υποθέσεις, μία λιγότερη. Σε όλες τις περιπτώσεις των άλλων κατασχέσεων, όπλα, αλκοολούχα ποτά, μεταφορικά μέσα, καπνικά και ηλεκτρονικό τσιγάρο έχουμε αύξηση, από το 2020 προς το 2021, των κατασχέσεων και δεσμεύσεων. Για να δώσω ένα παράδειγμα, 17 υποθέσεις για τα όπλα το 2020, 22 υποθέσεις το 2021, για τα αλκοολούχα ποτά είχαμε 124 υποθέσεις κατασχέσεων και δεσμεύσεων το 2020, 231 για το 2021. Στον πίνακά σας υπάρχουν δύο εξαιρέσεις. Τριάντα δύο υποθέσεις ναρκωτικών το 2020 και μία λιγότερη υπόθεση το 2021 και στα πετρελαιοειδή, εδώ κάνω τον σταυρό μου, είχαμε 25 υποθέσεις κατασχέσεων και δεσμεύσεων το 2020 και 17 το 2021. Δηλαδή, στις δυο περιοχές των πετρελαιοειδών, υποθέτω ότι οι λαθρέμποροι στην Ελλάδα είναι πολύ μικρός αριθμός, στις δύο, λοιπόν, αυτές περιοχές των ναρκωτικών και των πετρελαιοειδών έχουμε σμίκρυνση του αριθμού των κατασχέσεων και δεσμεύσεων εντός του 2021, ενώ σε όλες τις άλλες κατηγορίες έχουμε αύξηση. Ομολογώ ότι μου είναι λίγο δύσκολο να το εξηγήσω και θα ήθελα να δώσετε, με την επιμέλεια που σας διακρίνει, μια εξήγηση.

Κύριε Πρόεδρε, δεν θα ήθελα να επεκταθώ σε άλλα θέματα, διότι είχατε την καλοσύνη να με «ανεχθείτε». Σας διαβεβαιώνω ότι έχω να κάνω και άλλες παρατηρήσεις. Εάν μου δοθεί η ευκαιρία ανάμεσα στις Επιτροπές μας και στην Ολομέλεια, όπου πρέπει να μιλήσω επίσης, θα σας ακούσω και ενδεχομένως να πω και κάτι πρόσθετο.

Σας ευχαριστώ.

**ΑΘΑΝΑΣΙΟΣ ΜΠΟΥΡΑΣ (Προεδρεύων των Επιτροπών - Γ΄ Αντιπρόεδρος της Βουλής):** Ευχαριστούμε τον κύριο Καστανίδη.

Τον λόγο τώρα έχει, εκ μέρους της Κοινοβουλευτικής Ομάδας του Κομμουνιστικού Κόμματος Ελλάδος, ο κύριος Νικόλαος Καραθανασόπουλος.

Ορίστε, έχετε τον λόγο, κύριε Καραθανασόπουλε.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Από τη Διαρκή Επιτροπή Οικονομικών Υποθέσεων ήταν οι Βουλευτές κ.κ. Γεώργιος Αμανατίδης, Γεώργιος Βλάχος, Μανούσος – Κωνσταντίνος Βολουδάκης, Αναστάσιος Δημοσχάκης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Παναγιώτα (Νόνη) Δούνια, Θεόδωρος Καράογλου, Γεώργιος Καρασμάνης, Ιωάννης Μελάς, Ιωάννης Κεφαλογιάννης, Εμμανουήλ (Μάνος) Κόνσολας, Κωνσταντίνος Κοντογεώργος, Θεόφιλος Λεονταρίδης, Άννα Μάνη – Παπαδημητρίου, Ιωάννης Μπούγας, Χρήστος Μπουκώρος, Χαράλαμπος (Μπάμπης) Παπαδημητρίου, Ιωάννης Πασχαλίδης, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Ιωάννης Λοβέρδος, Λάζαρος Τσαβδαρίδης, Βασίλειος – Νικόλαος Υψηλάντης, Ιάσων Φωτήλας, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Σουλτάνα Ελευθεριάδου, Βασίλειος Κόκκαλης, Κωνσταντίνος Μπάρκας, Αθανάσιος (Σάκης) Παπαδόπουλος, Αικατερίνη Παπανάτσιου, Ιωάννης Σαρακιώτης, Χρήστος Σπίρτζης, Ευκλείδης Τσακαλώτος, Αλέξανδρος Φλαμπουράρης, Αντωνία (Τόνια) Αντωνίου, Γεώργιος Αρβανιτίδης, Δημήτριος Μπιάγκης, Κωνσταντίνος Σκανδαλίδης, Νικόλαος Καραθανασόπουλος, Μαρία Κομνηνάκα, Γεώργιος Λαμπρούλης, Βασίλειος Βιλιάρδος, Κωνσταντίνος Χήτας, Κρίτων – Ηλίας Αρσένης, Γεώργιος Λογιάδης και Παναγιώτης Κουρουμπλής.

Από την Ειδική Μόνιμη Επιτροπή Θεσμών και Διαφάνειας παρόντες ήταν οι Βουλευτές, κ.κ. : Ιωάννης Ανδριανός, Κωνσταντίνος Καραγκούνης, Σταύρος Κελέτσης, Όλγα Κεφαλογιάννη, Ανδρέας Κουτσούμπας, Ιωάννης Λαμπρόπουλος, Αθανάσιος Μπούρας, Ευριπίδης Στυλιανίδης, Δημήτριος Μαρκόπουλος, ο οποίος αναπλήρωσε τον βουλευτή κ. Κωνσταντίνο Τζαβάρα, Ιωάννης Τραγάκης, Νικόλαος Βούτσης, Γεώργιος Κατρούγκαλος, Σπυρίδων Λάππας, Θεόφιλος Ξανθόπουλος, Παύλος Πολάκης, Χαράλαμπος Καστανίδης, Αντώνιος Μυλωνάκης και Σοφία Σακοράφα.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κύριε Πρόεδρε.

Ξεκινώντας την τοποθέτησή μου, και όχι προβοκατόρικα, θα πω ότι συμφωνώ απόλυτα με το κλείσιμο της ομιλίας του κυρίου Πιτσιλή. Τι είπε στο κλείσιμο της ομιλίας του ο κύριος Πιτσιλής; Ότι η ποιότητα της φορολογικής πολιτικής είναι άρρηκτα δεμένη με τη φορολογική διοίκηση. Αυτό είναι καθαρό.

Ποια, λοιπόν, είναι η φορολογική πολιτική; Έχουμε μια φορολογική πολιτική άδικη, αντιλαϊκή, που συσσωρεύει όλο και περισσότερα χρέη σε βάρος των λαϊκών στρωμάτων με το ιδιωτικό χρέος και προς τις εφορίες, αλλά και προς τα ασφαλιστικά ταμεία να αυξάνεται και δεν λέμε μόνο στις τράπεζες.

Αυτό τι είναι; Δεν είναι τίποτα άλλο παρά αποτέλεσμα μιας βαρύτατης, αντιλαϊκής πολιτικής. Και από αυτήν την άποψη το γεγονός ότι τα έσοδα από τα νομικά πρόσωπα αποτελούν μεσοσταθμικά το 5% με 6% του συνόλου των εσόδων, καταλαβαίνουμε πάρα πολύ καθαρά ότι η πολιτική και της σημερινής κυβέρνησης, όπως και των προηγούμενων, στο όνομα του φορολογικού ανταγωνισμού είναι να απαλλάξουν όσο το δυνατόν περισσότερο από φορολογικά βάρη τους επιχειρηματικούς ομίλους.

Άρα, από τη στιγμή που η δημοσιονομική πολιτική είναι δεδομένη, τα πρωτογενή πλεονάσματα, ασχέτως αυτής της διετίας -τριετίας που δεν τηρούνται, θα πρέπει στο επόμενο διάστημα να τηρηθούν. Άρα, όσο λιγότερο είναι το βάρος των νομικών προσώπων τόσο περισσότερο αυτό μεταφέρεται στα λαϊκά στρώματα κατά κύριο λόγο. Κι επειδή δεν θέλω να γενικολογώ, δύο παραδείγματα πολύ συγκεκριμένα .

Πρώτο παράδειγμα και για το οποίο θα θέλαμε μια απάντηση. Έχουμε προκαλέσει και τον σημερινό Υπουργό και τους προηγούμενους, γιατί υπάρχει για παράδειγμα η εικόνα με τον ΕΝΦΙΑ. Και στην τοποθέτησή του πάλι ο κύριος Υπουργός, μίλησε για τη μεσοσταθμική μείωση 24- 35% τη στιγμή που ο ΕΝΦΙΑ, κατά κύριο λόγο, επιβαρύνει τις μικρές ιδιοκτησίες και επί της ουσίας αναγκάζεται ο κόσμος να πληρώνει στο σπίτι του ενοίκιο και δεν υλοποιείται από καμία κυβέρνηση. Δεν έχει υλοποιηθεί παρότι έχει ψηφιστεί από το 2002 ο ειδικός φόρος επί των ακινήτων. Όπου με βάση τα στοιχεία που κάθε έτος δίνει το Γενικό Λογιστήριο του Κράτους τα συνοδευτικά στον κρατικό προϋπολογισμό, εκτιμά ότι τα έσοδα από αυτόν το φόρο μπορεί να ανέλθουν στα 4 δις, όταν τα έσοδα του ΕΝΦΙΑ είναι 3 δις περίπου. Δηλαδή, υπερκαλύπτει το δημοσιονομικό χώρο του ΕΝΦΙΑ.

Δεύτερο στοιχείο της αντιλαϊκότητας της φορολογικής πολιτικής είναι το γεγονός ότι για παράδειγμα, διαχρονικά οι κυβερνήσεις, αρνούνται τη φορολογία των εφοπλιστών. Και μάλιστα η προηγούμενη κυβέρνηση βρήκε το εύηχο, την εθελοντική εισφορά των εφοπλιστών . Λέω γιατί να μην επεκταθεί από τη στιγμή που οι εφοπλιστές εθελοντικά εισφέρουν στα κρατικά έσοδα και τα υπόλοιπα λαϊκά στρώματα να έχουν μια εθελοντική φορολόγηση με βάση το τι μπορούν και θέλουν να δώσουν κάθε φορά . Γιατί λοιπόν αυτά τα δύο μέτρα και δύο σταθμά όταν το εφοπλιστικό κεφάλαιο στη χώρα μας, είναι το κεφάλαιο το οποίο μαζί με άλλους τομείς έχει την πιο μεγάλη ανάπτυξη τα τελευταία χρόνια. Και από αυτή την άποψη χαρακτηριστικό γνώρισμα της αντιλαϊκότητας της φορολογικής πολιτικής και των αποτελεσμάτων των αντίστοιχων της φορολογικής διοίκησης, καταγράφεται στον πίνακα της σελίδας 20 της Έκθεσης Απολογισμού όπου στον πίνακα 2.10 εκεί καταγράφεται το πλήθος των οφειλετών και το ληξιπρόθεσμο υπόλοιπο. Τι παρατηρούμε από αυτόν τον πίνακα; Παρατηρούμε ότι το 86,5% του αριθμού των ΑΦΜ που χρωστάνε στην εφορία οφείλει μόλις το 2,2 τοις εκατό των ληξιπρόθεσμων οφειλών. Και αν δούμε προηγούμενες εκθέσεις θα κατανοήσουμε πολύ καθαρά ότι αυτό το μέγεθος το 86, 5% είναι αποτέλεσμα από τις αρχές του 2010. Δηλαδή, αποτέλεσμα των αντιλαϊκών πολιτικών που ασκήθηκαν από τα μνημόνια και τις φοροεπιδρομές που εξαπολύθηκαν. Και από αυτή την άποψη γεννάται ένα πολύ μεγάλο ερώτημα . Αυτός ο κόσμος γιατί χρωστάει; Γιατί θέλει να μην πληρώνει; Ή γιατί δεν μπορεί να πληρώνει; Δηλαδή, ποιος κέρδισε από τους 2.174.000 χιλιάδες φορολογούμενους που χρωστάνε έως 500 ευρώ δηλαδή, μέσο όρο 146 ευρώ . Κέρδισαν κάτι από αυτό το χρέος; Αποταμιεύσανε; Ή είναι στη δυσκολία να μπορέσουν να αποπληρώσουν αυτό το χρέος στις εφορίες αν συνυπολογιστούν και οι τρέχουσες φορολογικές ανάγκες που υπάρχουν.

Αντίστοιχο είναι και με την επόμενη κατηγορία από 501 έως 5.000 ευρώ . Αυτοί λοιπόν στην τεράστια πλειοψηφία τους είναι γιατί δεν μπορούν να αντέξουν τα φορολογικά βάρη και τη φορολογική επιδρομή. Ενώ αντίθετα, οι υπόλοιπες κατηγορίες των μεγάλο οφειλετών εκει είναι διαφορετικό το πρόβλημα.

Και επειδή ακριβώς δεν είναι πρόβλημα μόνο των ετών των μνημονίων αυτές οι κατηγορίες, αλλά από τη δεκαετία του ΄80 εντοπίζονται αυτοί οι μεγαλοοφειλέτες, τότε εδώ πέρα έχουμε να κάνουμε με κάτι διαφορετικό. Ποιο είναι αυτό; Ότι, για παράδειγμα, χρεοκοπούν ανώνυμες εταιρείες μη μπορώντας ή μη θέλοντας να πληρώσουν τα χρέη σε εφορίες, σε δάνεια, σε ασφαλιστικά ταμεία, ενώ αντίθετα στη συντριπτική τους πλειοψηφία οι μεγαλομέτοχοι αυτών των εταιρειών -είναι γνωστά και πολλά τα ονόματα και των τελευταίων χρόνων ανεξαρτήτως κυβερνήσεων - ζουν πλουσιοπάροχα και πολλοί λένε και εις υγείαν των κορόιδων.

Αντί η κυβέρνηση μαζί με τη φορολογική διοίκηση να πάρουν ένα μέτρο απαλλαγής τουλάχιστον των μικροοφειλετών από αυτό το βάρος, που είναι απειροελάχιστο αλλά πολύ σημαντικό γι’ αυτούς, διαγράφοντάς το, προχωρούν σε διαγραφές μη εισπράξιμων ληξιπρόθεσμων οφειλών, γιατί έχουν καταστεί μη εισπράξιμα. Ποια είναι αυτά; Αυτά είναι 25 δισεκατομμύρια απ’ ο,τι λέτε στον πίνακα αυτό. Τα 20 δισεκατομμύρια τα χρωστάνε οι μεγαλοοφειλέτες με χρέη πάνω από 10 εκατομμύρια, τα 5 δισεκατομμύρια οι μεγαλοοφειλέτες από 1,5 έως 10 και το 1 δισεκατομμύριο οι μεγαλοοφειλέτες από 300.00 έως 1,5 εκατομμύριο. Αυτών τα χρέη διαγράφετε γιατί είναι «ανεπίδεκτα είσπραξης» λέτε.

Αυτός ο πίνακας, κατά τη γνώμη μας, είναι καθοριστικός, είναι συγκεκριμένος, πολύ στοχευμένος για τα αποτελέσματα των φορολογικών πολιτικών που εφάρμοσαν όλες οι κυβερνήσεις και η σημερινή κυβέρνηση.

Τέταρτο ζήτημα, ανεξαρτησία της Αρχής. Βεβαίως εμείς ήμασταν αντίθετοι. Ήταν μια μνημονιακή δέσμευση του τρίτου μνημονίου που ψήφισαν συγκεκριμένα κόμματα και υλοποίησε η κυβέρνηση του ΣΥΡΙΖΑ. Αυτή η ανεξαρτησία κατά τη γνώμη μας τείνει μάλλον ακόμη περισσότερο σε αυθαιρεσίες ενδεχόμενα σε βάρος αδυνάτων κατά κύριο λόγο και εξακολουθεί να υπάρχει συνέχεια των παρεμβάσεων της εξουσίας στην ΑΑΔΕ τόσο της πολιτικής όσο και της οικονομικής εξουσίας. Παραδείγματα έχουν καταγραφεί και επί της ουσίας εξελίσσεται σε ένα κυνήγι μαγισσών, κατά τη γνώμη μας, στο όνομα της πάταξης της φοροδιαφυγής.

Αλήθεια για ποια φοροδιαφυγή μιλάμε όταν υπάρχουν συγκεκριμένα τμήματα του κεφαλαίου τα οποία δεν φορολογούνται, τα οποία απαλλάσσονται νομότυπα από τη φορολογία; Ποιους λοιπόν κυνηγάτε; Μάλλον τους μικρούς και πολύ μικρούς. Δηλαδή, έχετε απαλλάξει τα καρβέλια τα οποία κλέβουν από τα φορολογικά έσοδα νομότυπα οι μεγάλοι επιχειρηματικοί όμιλοι και κυνηγάνε τα διάφορα ψίχουλα στο όνομα της φοροδιαφυγής, αυτών που στη συντριπτική πλειοψηφία δεν μπορούν να επιβιώσουν.

Αντίστοιχη εικόνα υπάρχει και με το λαθρεμπόριο. Αναφέρθηκε ο κ. Καστανίδης σε ορισμένα στοιχεία ενδεικτικά για τα πετρέλαια και τους ελέγχους που γίνονται, για τα καπνικά προϊόντα, με αποτέλεσμα να εμφανίζετε πέρα από την έλλειψη στον αριθμό των τελωνειακών υπαλλήλων που θα μπορούσαν να κάνουν μάλλον ένα κυνήγι για μικρά ψάρια αφήνοντας τα μεγάλα να κυριαρχούν στο χώρο του λαθρεμπορίου.

Πέμπτο ζήτημα και ολοκληρώνω με αυτό, κύριε Πρόεδρε, είναι οι διαδικασίες εκσυγχρονισμού και ψηφιοποίησης σε συνδυασμό με το κλείσιμο μιας σειράς ΔΟΥ το προηγούμενο διάστημα οι οποίες συνεχίζονται και τώρα. Για παράδειγμα στην Πάτρα ήταν 3 ΔΟΥ και τώρα έχει μείνει μία που εξυπηρετεί όχι μόνο την Πάτρα αλλά και την ευρύτερη περιοχή και συνολικά στο νομό Αχαΐας είναι 2 οι ΔΟΥ που εξυπηρετούν έναν τεράστιο νομό. Ιδιαίτερα για έναν κόσμο -και είναι μεγάλος αυτός αριθμός- που δεν έχει τη δυνατότητα αξιοποίησης των εργαλείων της νέας τεχνολογίας και υφίσταται μια απίστευτη ταλαιπωρία. Ακόμη, όμως και το γεγονός της ψηφιοποίησης και της διευκόλυνσης των εργαλείων απαλλάσσει από μια σειρά ζητήματα;

Ζήτημα πρώτον: Ποια είναι τα μέτρα διασφάλισης των προσωπικών δεδομένων; Των στοιχείων, τα οποία συγκεντρώνει η ανεξάρτητη αρχή και πώς μπορούν αυτά να προστατευθούν; Που σημαίνει ευαίσθητα στοιχεία, τέτοιων προσωπικών δεδομένων και δεύτερον, αυτή η ψηφιοποίηση η τεράστια έχει και αντιλαϊκό πρόσημο. Για παράδειγμα, δεν ξέρω πότε, το χρονοδιάγραμμά σας είναι να προωθηθεί η εφορία, όπου εκεί θα υπάρχει, με βάση τα δημοσιεύματα, ο ατομικός ψηφιακός φάκελος του καθενός ΑΦΜ μέσα με το σύνολο των περιουσιακών στοιχείων, τα οποία έχει, κινητά και ακίνητα και άρα την άμεση παρέμβαση της διοικητικής αρχής στο να αντιμετωπίζονται οφειλές που έχει, μέσα από την άμεση παρέμβαση στους λογαριασμούς του ή στην εκποίηση περιουσιακών στοιχείων του, διευκολύνοντας τις αναγκαστικές πράξεις σε βάρος αυτών, άρα αναδεικνύεται ως ένα πολύ χρήσιμο εργαλείο προώθησης αναγκαστικών μέτρων, κύρια σε βάρος των μικρών και πολύ μικρών, που επί της ουσίας είναι ονομαστικά αυτά, τα οποία έχουν, ενώ αντίθετα -το ξέρετε πάρα πολύ καλά- ότι οι μεγάλοι έχουν παραχωρήσει το σύνολο των περιουσιακών τους στοιχείων είτε σε λογαριασμούς όπου υπάρχει το τραπεζικό απόρρητο του εξωτερικού είτε σε διάφορες offshore εταιρείες, που παραμένουν αφορολόγητες σκανδαλωδώς και προκλητικά και με την κυβερνητική βούλα, όσον αφορά τη μεγάλη ακίνητη τους περιουσία.

Ευχαριστώ πολύ, κύριε Πρόεδρε, και για την ανοχή του χρόνου.

**ΑΘΑΝΑΣΙΟΣ ΜΠΟΥΡΑΣ (Προεδρεύων των Επιτροπών – Γ΄ Αντιπρόεδρος της Βουλής):** Τον λόγο τώρα έχει, εκ μέρους της Κοινοβουλευτικής Ομάδας της Ελληνικής Λύσης, ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε. Κατ’ αρχάς, μου έκαναν μεγάλη εντύπωση οι εξής τέσσερις χαρακτηριστικές αναφορές του Υπουργού Οικονομικών.

Η πρώτη είναι αυτή που αναφέρθηκε σε κουλτούρα πληρωμών. Προφανώς, θεωρεί ότι οι Έλληνες μπορούν να πληρώνουν τα χρέη τους, αλλά δεν θέλουν να πληρώσουν. Εδώ βέβαια θα έπρεπε κανείς να κοιτάξει καλύτερα το «κόκκινο» ιδιωτικό χρέος, το οποίο έχει ξεφύγει εντελώς και αυξάνεται συνεχώς.

Η δεύτερη είναι οι συνεχείς λέξεις που άκουσα «επιδόματα», «επιδόματα», «επιδόματα», «επιδόματα»... Καμία χώρα δεν μπορεί να πάει καλά, δεν μπορεί να προοδεύσει, δεν μπορεί να επιμερίσει με το να μοιράζει επιδόματα. Αν δεν παράγουμε πλούτο και γι’ αυτό χρειάζεται πρόγραμμα και σχέδιο, δεν πρόκειται ποτέ να πάει καλύτερα η Ελλάδα.

Η τρίτη είναι «τα καταφέραμε να μοιράσουμε τα δανεικά». Εάν αυτό είναι μια επιτυχία, τι να πει κανείς εδώ πέρα; Να μπορεί να μοιράζει μια κυβέρνηση τα δανεικά θεωρείται επιτυχία; Όπως το πάρει κανείς.

Και η τέταρτη και τελευταία παρατήρηση είναι καμία αναφορά στα τεράστια, στα τρομακτικά υψηλά δίδυμα ελλείμματα και δίδυμα χρέη της Ελλάδας, τα οποία είναι ο ορισμός, κατά την άποψή μας, της αποτυχίας της οικονομικής πολιτικής.

Τώρα στο θέμα μας, ξεκινώντας από ορισμένες…

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Αναφέρεστε στη σημερινή μου ομιλία; Γιατί «κουλτούρα πληρωμών», έψαξα στο Google δεν έχω πει…

**ΒΑΣΙΛΕΙΟΣ ΒΙΛΙΑΡΔΟΣ:** Η πρώτη σας λέξη ήταν «κουλτούρα πληρωμών». Δεν έκανα λάθος, δεν νομίζω, το σημείωσα.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Εντάξει, ΟΚ.

**ΒΑΣΙΛΕΙΟΣ ΒΙΛΙΑΡΔΟΣ:** Αν έκανα λάθος θα το δω στα πρακτικά. Το σημείωσα, όμως.

Τώρα στο θέμα μας, ξεκινώντας από ορισμένες γενικές παρατηρήσεις, τα έσοδα από φόρους αυξάνονται στα 51,9 δισεκατομμύρια το 2022 από 49,2 δισεκατομμύρια το 2021, προφανώς λόγω της ανόδου της του ΑΕΠ.

Εδώ θέλουμε να ρωτήσουμε με ποιο ποσοστό πληθωρισμού έχουν γίνει οι υπολογισμοί των εσόδων από τους πόρους για το 2022 από την ΑΑΔΕ;

Όσον αφορά τώρα τις κλαδικές επιδόσεις, προφανώς συνετέλεσε στην αύξηση των εσόδων του ηλεκτρισμού το 2021 η αισχροκέρδεια μέσω του Ενεργειακού Χρηματιστηρίου, η οποία συνεχίζεται και το 2022. Γι’ αυτό άλλωστε είμαστε πρωταθλητές του πληθωρισμού στην Ευρώπη.

Σε σχέση τώρα με τα τουριστικά έσοδα, μπορεί να αναμένονται υψηλότερα το 2022, ενδεχομένως ακόμη και από το 2019, αλλά μάλλον θα υπάρξουν ζημίες, οπότε χαμηλότεροι άμεσοι φόροι για το δημόσιο, λόγω του πληθωρισμού, της ακριβής ενέργειας, της προπώλησης πακέτων με παλαιές τιμές και λοιπά.

Τα έσοδα από τον φόρο εισοδήματος νομικών προσώπων ήταν μόλις 3,3 δισεκατομμύρια ευρώ το 2021. Περί το 1,8% του ΑΕΠ και το 6,7% των συνολικών εσόδων. Τα ποσοστά αυτά υπολείπονται κατά πολύ του μέσου όρου του ΟΟΣΑ, ο οποίος ήταν 3% και 9,3% αντίστοιχα, με στοιχεία του 2017 όμως, παρά το ότι έχουμε σχετικά υψηλούς φορολογικούς συντελεστές. Ποιος είναι ο λόγος για αυτή την μεγάλη απόκλιση; Με δεδομένο πάντως το ότι τα έσοδα από το φόρο εισοδήματος νομικών προσώπων είναι εξαιρετικά χαμηλά ίσως θα έπρεπε να διενεργούνται τόσοι έλεγχοι στις μικρές επιχειρήσεις, οι οποίοι αποτελούν ταλαιπωρία για τους ανθρώπους, αλλά φαντάζομαι και για την ΑΑΔΕ.

Οι ΦΑΕ διενεργήσαν 1.834 ελέγχους με τη βεβαίωση 1.661 εκατομμυρίων, όπου όμως εισπράχθηκε πολύ μικρό μέρος τους σε σχέση με το 2020, μόλις το 0,85% έναντι 7,46% αντίστοιχα. Ποιος ήταν λόγος για αυτός; Κάτι σχετικά ανάλογο διαπιστώσαμε και στις ΔΟΥ, όπου έγιναν 20.476 έλεγχοι, βεβαιώθηκαν 1.380,7 εκατομμύρια και η εισπραξιμότητα μειώθηκε στο 4,95%, από 7% προηγουμένως. Αντίθετα, στο μεγάλο πλούτο στο ΚΕΦΟΜΕΠ, αυξήθηκαν οι έλεγχοι, μειώθηκαν οι βεβαιωμένοι φόροι και αυξήθηκε η εισπραξιμότητα. Προφανώς, πάντως εδώ με τα family offices και όχι μόνο, ευνοείται η φοροαποφυγή.

Οι επιμέρους ερωτήσεις μας τώρα είναι οι εξής. Πρώτον, συμφωνείτε με τη διαγραφή των ληξιπρόθεσμων απαιτήσεων από τον ισολογισμό του Κράτους; Συμφωνεί η ΑΑΔΕ; Δεύτερον, ποια είναι η πιθανότητα είσπραξης των 86,3 δισεκατομμυρίων απαιτήσεων που έχουν απομείνει; Τι ακριβώς συμπεριλαμβάνεται στις ανεπίδεκτες απαιτήσεις; Τρίτον, ποιοι κλάδοι συμπεριλαμβάνονται στις μεγάλες απαιτήσεις των 1.302 οφειλετών συνολικού ύψους 16,9 δισεκατομμυρίων; Έχουν κάποια από αυτά τα ποσά σε σχέση με τη λίστα Λαγκάρντ και με τη λίστα Μπόργιανς; Τέταρτον, ερευνώνται τα Paradise Papers και τα Pandora Papers; Εάν ναι, θα υπάρξουν φορολογικά έσοδα;

Πέμπτον, σας επιτρέπεται ο έλεγχος στο Χρηματιστήριο Ενέργειας, δηλαδή αν γίνονται σωστά οι χρεώσεις; Ερευνάτε σκάνδαλα όπως το παράδειγμα της ENERGA στο παρελθόν; Έκτον, ποιες είναι οι εκτιμήσεις σας για τις εταιρείες που έχουν πάρει επιστρεπτέα προκαταβολή όσον αφορά την επιστροφή των ποσών; Θα υπάρξουν εδώ χρεοκοπίες; Έβδομον, πόσοι ιδιώτες συμπεριλαμβάνονται στην κατηγορία μεγάλου πλούτου του ΚΕΦΟΜΕΠ; Ποια είναι τα κριτήρια, όπως για παράδειγμα εισόδημα, περιουσιακά στοιχεία off-shore κ.λπ.; Μετά, τι αναμένετε από τα family offices που ψήφισε η Νέα Δημοκρατία; Θα μειώσουν το φόρο συνολικά; Όσον αφορά τα έξοδα διαβίωσης που συμπεριλήφθηκαν με το νέο νόμο, πώς θα τα ελέγχετε; Τον ρωτήσαμε και στην Επιτροπή και στην Ολομέλεια δεν πήραμε καμία απάντηση. Μας κάνει εντύπωση πώς θα ελέγχονται αυτά τα έξοδα διαβίωσης.

Μετά, υπάρχουν έσοδα από αυτούς που μετέφεραν τη φορολογική τους έδρα ή και που δουλεύουν από απόσταση με βάση τους νόμους της Νέας Δημοκρατίας; Πόσοι είναι συνολικά μέχρι σήμερα τουλάχιστον; Έχει δημιουργηθεί κάποιο θέμα, όπως έχουμε διαβάσει και έχουμε ακούσει, με τις Ηνωμένες Πολιτείες στο συγκεκριμένο θέμα; Επόμενη, ελέγχονται οι ΙΚΕ μιας στάσης και αν ναι, έχει διαπιστωθεί η παραβατικότητα; Ενδέκατον, διενεργήθηκαν έλεγχοι για τα χρήματα που δόθηκαν για τα lock-downs; Μετά, στην περίπτωση των επιτόπιων ελέγχων, που αναφέρθηκαν και προηγουμένως, είναι μεν υψηλός ο αριθμός, αλλά δεν βοηθάει στο να καταλάβουμε αν ήταν αποτελεσματικοί. Με ποια κριτήρια επιλέγονται οι συγκεκριμένες επιχειρήσεις; Μετά, ελέγχονται οι μη κυβερνητικές οργανώσεις, επίσης οι αλλοδαποί που αγοράζουν ΑΦΜ και ανοιγοκλείνουν καταστήματα; Μετά, όσον αφορά τα τελωνεία, γιατί ο ΟΛΠ δεν έχει αύξηση εσόδων, ενώ έχει αυξηθεί σημαντικά η κίνησή του. Έχει διενεργηθεί έλεγχος του ΟΛΠ;

Ποιο ποσοστό των εισερχομένων κοντέινερ, εκτελωνίζεται στην Ελλάδα και ποιο μεταφέρει τράνζιτ στην Ευρωπαϊκή Ένωση; Γνωρίζουμε όλοι τα προβλήματα που δημιουργεί η συγκεκριμένη εταιρεία η COSCO και στην Ιταλία. Άρα, κάτι ανάλογο θα συμβαίνει και στην Ελλάδα. Μετά, υπάρχει συνεργασία της ΑΑΔΕ με τη ΔΙΜΕΑ για το παραεμπόριο. Πόσο υπολογίζεται το παραεμπόριο, θυμίζοντας πως πριν μερικά χρόνια η ΕΣΕΕ είχε υπολογίσει τζίρο από 17 έως 20 δισεκατομμύρια, πόσο το υπολογίζει η ΑΑΔΕ;

Ξανά όσον αφορά τους τελωνειακούς ελέγχους, γίνονται στα διυλιστήρια εκτός από τα πρατήρια; Τι έχει αλλάξει όσον αφορά τα διυλιστήρια σε σχέση με το παρελθόν, όσον αφορά τους ελέγχους των διυλιστηρίων. Σε σχέση τώρα με το μητρώο φερεγγυότητας, τι περιλαμβάνει; Υπάρχει διαλειτουργικότητα με τις τράπεζες για τον νέο πτωχευτικό; Υπάρχει διαλειτουργικότητα των αρχείων της ΑΑΔΕ με τις τράπεζες για την προστασία ευάλωτων, με το πρόγραμμα sale pack;

Αναφορικά με τη διαλειτουργικότητα, ποιος δίνει την άδεια για την πρόσβαση στα στοιχεία της ΑΑΔΕ, παρέχονται στα funds στοιχεία από την ΑΑΔΕ σε αυτά τα funds που έχουν εξαγοράσει τα κόκκινα δάνεια; Σε σχέση με τις εξαγωγές καυσίμων, γιατί τόσοι λίγοι έλεγχοι; Μόλις 4,8 του συνόλου ή 3% έως 5% το 2022. Σε ποιους γίνονται, με ποια κριτήρια μάς έκανε εντύπωση ο μικρός αριθμός τους. Αναφορικά με τον ειδικό φόρο κατανάλωσης, σε ποιους γίνονται οι έλεγχοι, διενεργούνται για το συγκεκριμένο φόρο έλεγχοι στα διυλιστήρια; Γίνονται έλεγχοι στο υπερταμείο και στις θυγατρικές του, επιτρέπεται να γίνονται έλεγχοι στο υπερταμείο και στις θυγατρικές του;

Σχετικά με τις προσλήψεις προσωπικού, διαπιστώνεται πως το 2021 προσελήφθησαν μέσω ΑΣΕΠ 209 άτομα και υποβλήθηκε αίτημα για πρόσληψη επιπλέον 822 το 2022. Εκτός αυτού, υπήρχαν μετατάξεις ακόμη 153 ατόμων-αν θυμάμαι στη σελίδα 87-τελικά πόσα άτομα χρειάζονται; Με ποιο κριτήριο γίνονται οι προσλήψεις ανάλογα δηλαδή με ποια μέθοδο. Πώς εξελίσσονται τώρα οι εισπράξεις από e-commerce, θα βοηθούσε ο φόρος ηλεκτρονικών συναλλαγών που υιοθέτησε η Γαλλία;

Τέλος, για ποιο λόγο υπάρχει ειδική υπηρεσία για το Ταμείο Ανάκαμψης στη σελίδα 99, αφού πρόκειται για ένα σχετικά μικρό ετήσιο ποσόν- αυτό μου έκανε ιδιαίτερη εντύπωση ειδική υπηρεσία για το Ταμείο Ανάκαμψης- πόσους υπαλλήλους απασχολεί ή σχεδιάζετε να απασχολήσει. Ευχαριστώ πολύ.

**ΑΘΑΝΑΣΙΟΣ ΜΠΟΥΡΑΣ (Προεδρεύων των Επιτροπών-Γ΄ Αντιπρόεδρος της Βουλής):** Τον λόγο έχει ο κ. Αρσένης.

**ΚΡΙΤΩΝ-ΗΛΙΑΣ ΑΡΣΕΝΗΣ:** Ευχαριστώ πολύ κύριε Πρόεδρε. Κύριε Πιτσιλή ήσασταν αρεστός του ΣΥΡΙΖΑ σε αυτή τη θέση είστε αρεστός της κυβέρνησης τώρα της Νέας Δημοκρατίας, σε αυτή τη θέση υπάρχει μια συνέχεια της κυβερνησιμότητας εδώ πέρα. Τώρα, είναι προφανές ότι η ΑΑΔΕ έχει δημιουργηθεί είναι ένα θέμα των θεσμών, για τον έλεγχο της αποπληρωμής του χρέους και δεν είναι ο στόχος της, η αντιμετώπιση κάποιου προβλήματος στη χώρα μας ή την εξυπηρέτηση του δημοσίου συμφέροντος. Το Μέρα25, ζητάει να καταργηθεί η ΑΑΔΕ και να ανακτήσουμε πάλι τον έλεγχο του λογισμικού, του φορολογικού και να ξαναγίνει η Γενική Γραμματεία Δημοσίων Εσόδων στο Υπουργείο Οικονομικών.

Πάμε όμως λίγο στα πολύ συγκεκριμένα. Κύριε Πιτσιλή, υπάρχουν οι εργαζόμενοι στις φορολογικές υπηρεσίες, όπως διαβάζουμε και στην εφημερίδα των συντακτών και στους εφοριακούς.gr, έχουν ξεκινήσει μια δικιά τους αξιολόγηση για την κατάσταση των υπηρεσιών και της ευθύνης της διοίκησης στην ΑΑΔΕ. Διαβάζουμε για τα αποτελέσματα, στο ερώτημα πιστεύετε ότι η σύσταση της ΑΑΔΕ περιόρισε τη δυνατότητα παρέμβασης εξωτερικών παραγόντων στη λειτουργία της φορολογικής διοίκησης; Το 80% είπε όχι. Πώς αξιολογείτε το επίπεδο αξιοκρατίας και διαφάνεια στη λειτουργία της ΑΑΔΕ. Το 85% και πλέον πάρα πολύ χαμηλό. Οι εργαζόμενοι δηλαδή μας λένε, ότι δεν έχουν μειωθεί οι παρεμβάσεις φαντάζομαι για τον περιορισμό ελέγχων και ούτω καθεξής, με τη σύσταση της ΑΑΔΕ.

Επίσης, η διαφάνεια είναι πάρα-πάρα πολύ χαμηλή και η αξιοκρατία είναι πάρα-πάρα πολύ χαμηλή. Νομίζω ότι καταγγέλλουν ευθέως πράγματα στα οποία θα πρέπει να απαντήσετε. Έχετε ευθύνη να απαντήσετε ως Διοικητής της ΑΑΔΕ.

Ένα άλλο ερώτημα που μας προκαλεί μεγάλο ενδιαφέρον και θα ακολουθήσει και κοινοβουλευτικός έλεγχος και αίτηση εγγράφων είναι, τι ποσοστό των συμβάσεων στην ΑΑΔΕ τα τελευταία 2-3 χρόνια είναι απευθείας συμβάσεις. Εμείς κάναμε τον έλεγχο -ότι τουλάχιστον υπάρχει δημόσιο προσβάσιμο- είδαμε αρκετά, αλλά θέλουμε τη δικιά σας απάντηση. Την επίσημη απάντηση για ότι συμβαίνει. Δηλαδή, τι ποσοστό των συμβάσεων ως ο απόλυτος αριθμός και ως αντικείμενο-οικονομικό ως ποσοστό του προϋπολογισμού είναι οι απευθείας συμβάσεις.

Βρήκαμε πρόσφατα μέσα στα άλλα μια απευθείας σύμβαση-απευθείας ανάθεση δηλαδή προς την εταιρεία….. για την εκπόνηση μελέτης, ωρίμανσης του συνόλου του συστήματος μισθοδοσίας της ΑΑΔΕ. Ένα σύστημα που από ότι καταλαβαίνουμε διερευνάται εδώ και πάρα πολύ καιρό, τι σας έκανε να κάνετε απευθείας ανάθεση, αλήθεια; Τι ήταν το επείγον; Είναι μια διαδικασία που χρονίζει. Τι ήταν το επείγον που έπρεπε να γίνει απευθείας ανάθεση και μάλιστα προς έναν άνθρωπο που θεωρητικά είναι ελεγχόμενος των υπηρεσιών. Δηλαδή θα ελέγξει τη διαδικασία μισθοδοσίας ένας ελεγχόμενος από αυτούς στον οποίο θα ελέγξει τα θέματα μισθοδοσίας.

Βρήκαμε όμως και μια άλλη συγκλονιστική ανάθεση. Αγόρασε η ΑΑΔΕ μάσκες για covid στο ύψος των δύο ευρώ τη μια, περίπου 15.000 -αν δεν κάνω λάθος- όταν βρήκαμε, ότι το κόστος στη λιανική είναι 2 ευρώ η μία εντυπωσιακά πράγματα, θα τεθούν και στο κοινοβουλευτικό έλεγχο, αλλά θα θέλαμε απαντήσεις και εδώ πέρα, μήπως δεν χρειαστεί να κάνουμε τον κοινοβουλευτικό έλεγχο.

Επίσης, θα ήθελα να ρωτήσω κάτι αναφορικά με την ανακοίνωση σας την σημερινή για τα ελεγκτικά κέντρα. Είπατε στην ουσία, ότι υπάρχουν μόνο σε Αθήνα και Θεσσαλονίκη, θα ήθελα λίγο να γίνεται πιο ξεκάθαρος στην Περιφέρεια, τι θα υπάρχει; Θα δημιουργηθούν στο μέλλον και εκεί πέρα ελεγκτικά κέντρα ή θα συνεχίσουν να υπάρχουν εφορίες με τη σημερινή δηλαδή δομή και αν μείνουν ως έχουν στην Περιφέρεια θα έχουμε εφορίες με διαφορετική δομή σε Αθήνα και σε Περιφέρεια;

Ευχαριστώ πολύ.

**ΑΘΑΝΑΣΙΟΣ ΜΠΟΥΡΑΣ (Προεδρεύων των Επιτροπών - Γ΄Αντιπρόεδρος της Βουλής):** Και εμείς ευχαριστούμε τον κ. Αρσένη και για την οικονομία του χρόνου όχι για τη συνέπεια μόνο.

Τώρα η ώρα είναι 12.30 δεν υπάρχει δυνατότητα να πάμε πέραν από τις δύο παρά τέταρτο. Πιστεύω, ότι όλοι μας θέλουμε να πάρουμε και απαντήσεις, αν είναι να λέμε για να λέμε δεν έχει νόημα και δεν έχει και ουσία. Τα με πολλή άνεση μα πάρα πολύ άνεση δόθηκε ο λόγος στους πρωτομιλήσαντες, που εξέφρασαν συνολικά την άποψη των Κοινοβουλευτικών τους Ομάδων. Τώρα από δω και πέρα θα πάμε και θα παρακαλέσω θερμά έχουν εγγραφεί και δεν θα εγγράψω άλλον δέκα συνάδελφοι, θα πάμε στο τρίλεπτο υποχρεωτικά εντός του πλαισίου -σχετικό αυτό- της ημερήσιας διάταξης παράκληση θερμή, γιατί υποτίθεται τις αναλύσεις τις έκαναν οι συνάδελφοι μας από κάθε Κοινοβουλευτική Ομάδα.

Το λόγο έχει για τρία λεπτά, ο κύριος Κατρούγκαλος, βουλευτής του ΣΥΡΙΖΑ- Προοδευτική Συμμαχία. Κύριε Κατρούγκαλε, έχετε το λόγο.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Σας ευχαριστώ, κύριε Πρόεδρε.

Ένα από τα θέματα που ανέδειξε και ο κύριος Αλεξιάδης και άλλοι εισηγητές από την αντιπολίτευση είναι αυτή η ιδιομορφία που έχει η ΑΑΔΕ, να αποτελεί ίσως τη μοναδική Ανεξάρτητη Αρχή με αυτά τα χαρακτηριστικά στην Ευρώπη ως αποτέλεσμα κακά τα ψέματα της πίεσης των δανειστών για την οποία μίλησε αναλυτικά ο κ. Καστανίδης.

Φαίνεται όμως ότι αυτή η ταυτότητα της Αρχής δεν έγινε συνείδηση ούτε στην ηγεσία του Υπουργείου Οικονομικών. Άκουσα με έκπληξη και από εσάς, κύριε Πρόεδρε, και από τον Υπουργό, να δηλώνετε ότι κατόπιν πρωτοβουλίας του έρχεται η Αρχή ενώπιον της Επιτροπής.

Δεν έχει αρμοδιότητα ο Υπουργός γιατί ακριβώς δεν έχει αρμοδιότητα εποπτείας, να μπορεί να ζητά από την Αρχή να έρχεται στη Βουλή. Αυτό αποτελεί αποκλειστικά κοινοβουλευτικό προνόμιο και υποχρέωση της Αρχής η οποία δεν έχει τηρηθεί από το 2018 έως σήμερα.

Θυμίζω ότι το άρθρο 138 Α του Κανονισμού υποχρεώνει όλες τις ανεξάρτητες αρχές να υποβάλλουν την ετήσια έκθεσή τους και να έρχονται ενώπιον της Επιτροπής για να μπορεί να ασκείται ο κοινοβουλευτικός έλεγχος που είναι ο μόνος που μπορεί να ασκηθεί από τις αρχές αυτές. Ούτε πραγματολογικά είναι σωστό ότι είναι πρωτοβουλία σας. Θα θυμόσαστε, κύριε Υπουργέ και κύριε Πρόεδρε, ότι ζήτησα από εσάς, που είσαστε ο μόνος αρμόδιος, σε συνεδρίασή μας στις 19 Μαΐου, όταν είχαμε τη συμπλήρωση του Συμβουλίου της ΑΑΔΕ, να κληθεί η ΑΑΔΕ. Προς τιμήν σας και προς τιμήν του Υπουργού, που δεν έφερε αντίρρηση, έχουμε τη σημερινή συνεδρίαση. Να θυμόμαστε, όμως, τα πραγματικά περιστατικά. Η ίδια η διαδικασία, όπως εξελίχθηκε, πρώτα να τοποθετείται η πολιτική ηγεσία του Υπουργείου Οικονομικών επί της (Ετήσιας) Έκθεσης ΑΑΔΕ και μετά να παρουσιάζεται αυτή, δείχνει πραγματικά μια στρεβλή αντίληψη.

Φαίνεται, επομένως, να θέλει η Κυβέρνηση να είναι ανεξάρτητη η Αρχή απέναντι στη Βουλή, να μην ασκείται δηλαδή αποτελεσματικά ο κοινοβουλευτικός έλεγχος -πώς αλλιώς να ερμηνεύσουμε το γεγονός ότι από το 2018, όσο δηλαδή πρακτικά είναι Κυβέρνηση η Νέα Δημοκρατία, δεν έχει έρθει η Ανεξάρτητη Αρχή ενώπιον της Βουλής, αλλά από την άλλη μεριά να θέλει ένα ειδικό εναγκαλισμό μαζί της, ο οποίος, κυρίως, προκύπτει από το Ειδικό Μισθολόγιο το οποίο ψήφισε γι’ αυτήν, με το ν. 4778/2021.

Ομολογώ, κύριε Πρόεδρε, ότι έκανα τη σχετική έρευνα, μετά τη συζήτηση που είχαμε με την Επιτροπή Κεφαλαιαγοράς, που δήλωσαν πραγματικά, ενώπιον της Βουλής, την έκπληξή τους, γιατί υπάρχει αυτή η ειδική μεταχείριση της Αρχής. Θα ήθελα, λοιπόν, να ρωτήσω και τον Υπουργό επ’ αυτού, γιατί αυτό είναι αρμοδιότητά του, αυτός έχει τη νομοθετική πρωτοβουλία, γιατί προχώρησε σε ειδική ρύθμιση μόνο για αυτή την ανεξάρτητη αρχή και όχι σε συνεννόηση με άλλους συναρμόδιους υπουργούς και για τις άλλες; Όχι μόνο για αυτές που είναι αρμοδιότητα δική σας; Γιατί υπάρχει αυτή, λοιπόν, η ειδική μέριμνα μόνο για την ΑΑΔΕ;

Τον δε Πρόεδρο, θα ήθελα να τον ρωτήσω για το εξής. Το άρθρο 29 του αρχικού νόμου της ΑΑΔΕ, προέβλεπε αρμοδιότητα, πράγματι να υπάρχει μια διαδικασία μπόνους, εφόσον ο βαθμός επίτευξης των στόχων είναι πάνω από 100 %. Με το νέο νόμο που εισηγήθηκε ο κ. Σταϊκούρας, χωρίς να καταργηθεί αυτή η διάταξη - αντίθετα υπάρχει ρητή αναφορά σε αυτήν - προβλέπεται πια ότι θα υπάρχει ειδική αμοιβή στα στελέχη της ΑΑΔΕ, εάν έχουν στόχο επίτευξης άνω του 95%. Βλέπω στην Έκθεσή σας - παρόμοια στο κεφάλαιο που αφορά στην «Παρακολούθηση στόχων και έργων», υψηλό βαθμό, λοιπόν, επίτευξης άνω του 95 %, προφανώς για να εφαρμοστεί αυτή η ρύθμιση και να πάρουν περισσότερα χρήματα τα στελέχη σας - σημειώνετε ότι υπάρχουν σε 552 περιπτώσεις και μόνο σε 44 περιπτώσεις, δεν πιάστηκε αυτό το ποσοστό.

Πέραν από τις ερωτήσεις, επί της ουσίας, που σας τέθηκαν, θα ήθελα να μου πείτε πώς δικαιολογείται αυτή η υψηλή αποτελεσματικότητα της Αρχής και μήπως είναι απλώς ένας τεχνητός τρόπος να αυξάνονται οι αποδοχές των μελών και των στελεχών της Επιτροπής, με όριο - θυμίζω, που τέθηκε από τον ίδιο το νόμο - στις αποδοχές του Γενικού Γραμματέα; Γι’ αυτό είχαμε την Διευθύντρια της Επιτροπής Κεφαλαιαγοράς, με ένα μισθό που μας δήλωσε ότι είναι γύρω στις 4.000 ευρώ το μήνα, να διαμαρτύρεται για την άνιση μεταχείριση που υφίστανται οι υπάλληλοι εκεί, σε σχέση με τους υπαλλήλους της ΑΑΔΕ.

Εμείς θέλουμε όλοι οι υπάλληλοι να πληρώνονται, αλλά όταν αυτό γίνεται για να δημιουργούνται ανεξάρτητες αρχές ειδικού τύπου, με την Κυβέρνηση να θέλει να έχει ειδικούς δεσμούς εναγκαλισμού με αυτές και να τις κρατά μακριά από τη Βουλή, έχουμε λόγο να θέτουμε τα ζητήματα.

Είχα και άλλα θέματα, κύριε Πρόεδρε, αλλά να ανταποκριθώ σε αυτό που είπατε και να σταματήσω εδώ.

**ΑΘΑΝΑΣΙΟΣ ΜΠΟΥΡΑΣ (Προεδρεύων των Επιτροπών - Γ΄ Αντιπρόεδρος της Βουλής):** Ναι, κύριε Κατρούγκαλε**.** Άφησα λίγο περισσότερο χρόνο σε εσάς, προκειμένου να σας ξανά θυμίσω τι διάβασα στην αρχή και το διαβάζω, επί λέξει, στο σημείωμα που έχω ετοιμάσει εγώ με τους συνεργάτες μου για τη σημερινή συνεδρίαση.

Έλεγα και λέω, το διαβάζω ακριβώς, θα το δείτε και στα πρακτικά στην αρχή της συνεδρίασης, «υπενθυμίζω βέβαια στις κυρίες και τους κυρίους συναδέλφους, ότι σύμφωνα με το άρθρο 138α του Κανονισμού της Βουλής, σε συνδυασμό με τα άρθρα 1, 4 και 21 του ν. 4389/1 6 για την ΑΑΔΕ, αφενός - γιατί υπάρχει και αφετέρου, το τονίζω για να το καταλαβαίνουμε όλοι - η Ανεξάρτητη Αρχή Δημοσίων Εσόδων υπόκειται - όπως το είπατε και εσείς τώρα - στον Κοινοβουλευτικό Έλεγχο ως Ανεξάρτητη Αρχή, όπως αυτός ασκείται από την Ειδική Μόνιμη Επιτροπή Θεσμών και Διαφάνειας. Αφετέρου, η Ετήσια Έκθεση Απολογισμού της Αρχής συζητείται από τη Διαρκή Επιτροπή Οικονομικών Υποθέσεων».

Κατά πάγια διαχρονική διαδικασία - και εγώ μπορώ να θυμηθώ λίγο περισσότερο απ’ όλους - ότι πάντα αυτό γίνεται σε μερικές τέτοιες περιπτώσεις, όπως και στον Συνήγορο του Πολίτη, δηλαδή που μπορεί να υπάρχει και η Επιτροπή Δημόσιας Διοίκησης.

Λοιπόν, τι κάναμε; Πράγματι ο Υπουργός στις 19 Μαΐου, εδώ ήμασταν όλοι μαζί, στην πρόταση που έκανε για το Συμβούλιο Διοίκησης της Αρχής, ο ίδιος δεσμεύτηκε, μετά από το διάλογο που είχαμε την ημέρα εκείνη, ότι θα στείλει και έστειλε την ίδια μέρα, επιστολή στον Πρόεδρο της Βουλής, με την οποία ζητούσε την κοινή συνεδρίαση. Και μάλιστα, όπως ξέρετε, η Αρχή υποβάλλει στον Πρωθυπουργό, στον Πρόεδρο της Βουλής και στον Υπουργό Οικονομικών, την Ετήσια Έκθεση Απολογισμού της Αρχής μέχρι 31 Μαρτίου κάθε έτους. Πράγματι, στην αρχή που είχαμε τον διάλογο, η Αρχή στις 31 του μηνός έδωσε την Έκθεση. Στις 4 του μηνός την πήρατε εσείς, τα μέλη της Επιτροπής Θεσμών και Διαφάνειας, και σήμερα έχουμε και τη συνεδρίαση.

Σήμερα, κάνουμε, κύριε Κατρούγκαλε, και τα δύο. Δηλαδή, θα έπρεπε μέσα σε μια εβδομάδα να συνεδριάσει η μία Επιτροπή, να συνεδριάσει και η άλλη, για τα ίδια θέματα. Εμείς ενοποιούμε αυτές τις δύο συνεδρίες σε μία. Και την ενημέρωση, η οποία γίνεται στην Επιτροπή Οικονομικών Υποθέσεων, αλλά και τον Κοινοβουλευτικό Έλεγχο, ο οποίος ασκείται από την Επιτροπή Θεσμών και Διαφάνειας.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Απλώς να διευκρινίσω, κύριε Πρόεδρε, ότι η δική μου παρατήρηση ήταν ότι για τρία χρόνια δεν ασκήθηκε η αρμοδιότητα της Επιτροπής Θεσμών και Διαφάνειας που προβλέπεται από το άρθρο 138Α.

**ΑΘΑΝΑΣΙΟΣ ΜΠΟΥΡΑΣ (Προεδρεύων των Επιτροπών–Γ΄ Αντιπρόεδρος της Βουλής):** Ασκείται.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Μα, τρία χρόνια δεν τους είχαμε καλέσει στην Επιτροπή Θεσμών, πώς ασκείται. Αυτό είναι το πρώτο δεδομένο.

Το δεύτερο που παρατήρησα ήταν ότι, πράγματι, ο Υπουργός στις 19/5 τοποθετήθηκε έτσι, μετά τη δική μου όμως πρόσκληση, που υπάρχει στα Πρακτικά, ότι πρέπει επιτέλους να έρθει στην Επιτροπή Θεσμών η ΑΑΔΕ.

Και το τρίτο και το σημαντικότερο είναι ότι, το πότε έρχεται η Αρχή στην Επιτροπή Θεσμών δεν είναι δουλειά του Υπουργού. Είναι αποκλειστικά και μόνο δουλειά δική σας ως Προέδρου. Αυτά είπα και αυτά ισχύουν.

**ΑΘΑΝΑΣΙΟΣ ΜΠΟΥΡΑΣ (Προεδρεύων των Επιτροπών-Γ΄ Αντιπρόεδρος της Βουλής):** Λοιπόν, ας προχωρήσουμε. Νομίζω διευκρινίστηκε αυτό.

Θα δώσω τον λόγο στον κ. Λογιάδη για 3 λεπτά. Παράκληση θερμή, κύριε Λογιάδη, επί συγκεκριμένων ερωτημάτων ημερήσιας διάταξης, όπως περιγράφεται.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ, κύριε Πρόεδρε.

Λόγω θέματος χρόνου, θα μείνω σε αυτό που είπε ο κ. Υπουργός. Λειτουργία και απόδοση της Αρχής. Θα κάνω κάποιες παρατηρήσεις. Περισσότερο προσωπικό σε νέες αλλά νευραλγικές δομές. Τηλεφωνικά κέντρα για την υποστήριξη στο TAXIS, προσωπικό του My-Data και άλλα, για την καλύτερη εξυπηρέτηση του πολίτη ώστε να αποφεύγονται καθυστερήσεις που πολλές φορές ξεπερνούν τη μία ώρα.

Γρηγορότερη προτεραιοποίηση τόσο των υποθέσεων ελέγχων όσο και των υποθέσεων που οδεύουν για παραγραφή, ώστε να προστατεύεται το δημόσιο συμφέρον και η είσπραξη των δημοσίων εσόδων, αλλά και να προστατεύονται και οι ίδιοι οι υπάλληλοι της ΑΑΔΕ, που εξαιτίας αυτών των καθυστερήσεων καλούνται να αναλάβουν και να διεκπεραιώσουν σε ασφυκτικά χρονικά πλαίσια εκατοντάδες υποθέσεις, έχοντας μάλιστα τόσο πειθαρχική όσο και ποινική ευθύνη εάν δεν καταφέρουν αυτόν τον παράλογο στόχο.

Καλύτερη κατανομή του προσωπικού, ώστε να μην υπάρχουν φαινόμενα δυσανάλογου φόρτου εργασίας. Παραδείγματος χάριν, ένας υπάλληλος Δ.Ο.Υ. της Αττικής να χειρίζεται περισσότερες από 200 υποθέσεις φορολογουμένων και υπέρμετρων χρονικών καθυστερήσεων, όπως παραδείγματος χάριν, ένας φορολογούμενος να περιμένει περισσότερο από ένα έτος για να λάβει επιστροφή ΦΠΑ.

Να τονίσω μεγαλύτερη διαφάνεια και αντικειμενικότητα στην επιλογή των προϊσταμένων, ειδικά της ανώτατης διοίκησης, ένα ζήτημα που έχουμε θίξει και με γραπτή ερώτησή μας σε προγενέστερο χρόνο, καθώς φαίνεται από τη γραπτή απάντησή σας, ότι περίπου το 1/3 των στελεχών που επιλέγονται ως προϊστάμενοι διεύθυνσης ή σε ανώτερη θέση έχουν επιλεγεί, κατά παρέκκλιση και με ειδική αιτιολογία, μετά από προσωπική χρήση του ίδιου του εκάστοτε διοικητή της ΑΑΔΕ και χωρίς να ληφθεί υπόψη η σειρά των υποψηφίων στον εκάστοτε πίνακα που είχε καταρτίσει το αντίστοιχο Γνωμοδοτικό Συμβούλιο και κατ’ αντίθεση αυτής της σειράς. Η ΑΑΔΕ δεν είναι το τσιφλίκι του εκάστοτε διοικητή και δεν πρέπει τέτοιες δυνατότητες παρέκκλισης, που δίδει το υπάρχον νομοθετικό πλαίσιο, να χρησιμοποιούνται ελάχιστα και μόνο κατ’ εξαίρεση, όπως ήταν και η πρόθεση του νομοθέτη.

Περισσότερα κίνητρα στους υπαλλήλους, ώστε να συμμετέχουν σε κλιμάκια επιτόπιων θερινών ελέγχων που συνεισφέρουν σημαντικά στην καταπολέμηση της φοροδιαφυγής, καθώς οι σημερινές παροχές πολλές φορές δεν επαρκούν, ούτε για να καλύψουν τη διαμονή και τη διατροφή των υπαλλήλων, ειδικά σε ακριβούς νησιωτικούς προορισμούς όπου παρατηρείται και μεγάλη παραβατικότητα.

Λήψη πρόνοιας για τη διατήρηση του προσωπικού στις διάφορες περιφερειακές υπηρεσίες, όπως Δ.Ο.Υ. και τελωνεία, μετά την επιχειρούμενη κεντροποίηση του ελέγχου σε δομές που βρίσκονται στην Αττική ή στη Θεσσαλονίκη και διασφάλιση της αξιοποίησης του συγκεκριμένου προσωπικού σε άλλα αντικείμενα εντός των εν λόγω περιφερειακών υπηρεσιών, ώστε να μη διαταραχθεί η προσωπική και οικογενειακή τους ζωή από μία αναγκαστική μετακίνηση, πιθανώς, εκατοντάδων χιλιομέτρων.

Τέλος, καλύτερη, δικαιότερη και αμεσότερη διαχείριση των ενστάσεων που εκκρεμούν από χιλιάδες υπαλλήλους κατά της αξιολόγησής τους που έχει πραγματοποιηθεί για το έτος 2018, αντικειμενικότερη αξιολόγηση εφεξής που, ειδικά σε περιπτώσεις πολύ χαμηλών βαθμολογιών, θα πρέπει να αιτιολογείται με συγκεκριμένα και πραγματικά περιστατικά που είναι εν γνώση του συνόλου της υπηρεσίας και αποδεικνύονται με αντικειμενικό τρόπο και δεν προκύπτουν από αξιολογικές κρίσεις και υποκειμενικές παραθέσεις του εκάστοτε προϊσταμένου ή από την αποτυχία επίτευξης αδύνατων στόχων. Αυτό θα οδηγήσει και σε μείωση των τυχόν ενστάσεων στις επόμενες αξιολογικές περιόδους ωφελώντας τον Οργανισμό πολλαπλά. Ευχαριστώ πολύ.

**ΑΘΑΝΑΣΙΟΣ ΜΠΟΥΡΑΣ (Προεδρεύων των Επιτροπών – Γ΄ Αντιπρόεδρος της Βουλής):** Συνεχίζουμε, με την κυρία Παπανάτσιου, για τρία λεπτά.

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Σας ευχαριστώ, κύριε Πρόεδρε. Κύριε Υπουργέ, κύριε Διοικητά, επειδή ο χρόνος είναι πολύ λίγος θα συμπτύξω κι εγώ την τοποθέτησή μου. Θα κάνω κάποιες ερωτήσεις, στον κ. Διοικητή, και θα ήθελα τις απαντήσεις του.

Η πρώτη, έχει να κάνει με μια δημοσίευση που είχε γίνει σε μια μελέτη τον τελευταίο μήνα από το Παρατηρητήριο για την Ευρωπαϊκή Φορολογία. Είναι ένας ανεξάρτητος Οργανισμός που χρηματοδοτείται από την Ευρωπαϊκή Ένωση για να εκτελεί ανεξάρτητες μελέτες. Εκεί, στις σελίδες 15 και 16, για να βοηθήσω και λίγο, αλλά και πιο πριν, αναφέρει, ότι η χώρα μας έχει υιοθετήσει, από το 2020, μια πολύ επιθετική φορολογική πολιτική στα πλαίσια του ανταγωνισμού εντός Ευρωπαϊκής Ένωσης σχετικά με το ατομικό εισόδημα, το παγκόσμιο εισόδημα και την πολιτική προσέλκυση των συνταξιούχων κατοίκων εξωτερικού.

Θα ήθελα την άποψή σας, για το ότι η χώρα πρωταγωνιστεί και φιγουράρει πρώτη πρώτη σε πίνακες διεθνούς φορολογικού ανταγωνισμού, ποια είναι η θέση της υπηρεσίας και, ο κύριος Υπουργός, αν θέλει, να μας πει την άποψή του, αλλά και ποια είναι η θέση της υπηρεσίας για τα άρθρα 5α, 5β και 5γ, αν έχουν γίνει κάποιες συζητήσεις με την αρμόδια Ευρωπαϊκή Επιτροπή και τι θα γίνει με αυτό στο μέλλον.

Σε κάποια ζητήματα που έχουμε μπει στον απολογισμό, παραμένει εν σοβαροίς η σχέση άμεσων και έμμεσων φόρων. Σε σύνολο περίπου 49 δισεκατομμυρίων ευρώ οι έμμεσοι φόροι είναι λίγο παραπάνω από το 49% της συνολικής φορολόγησης και τα έσοδα από τη φορολογία των νομικών προσώπων είναι κάτω του 7%. Τι προτίθεται να κάνει η διοίκηση για να αλλάξει αυτή τη σχέση και να υπάρξει δικαιότερη φορολόγηση; Να μας πείτε, αν έχετε κάποιο σχέδιο.

Τι προτίθεται να κάνει η Διοίκηση για να αλλάξει αυτή τη σχέση και να υπάρξει δικαιότερη φορολόγηση και αν έχετε κάποιο σχέδιο;

Ένα άλλο ζήτημα έχει να κάνει με το ποσοστό εισπραξιμότητας των νέων ληξιπρόθεσμων, που είναι στο 36%. Δύο στους τρεις δεν πληρώνουν. Σε συνδυασμό με τα παλιά ληξιπρόθεσμα που δεν πληρώνονται, με ποιο τρόπο σκέφτεστε να διαχειριστείτε το πρόβλημα, που χρόνο με το χρόνο διογκώνεται;

Επίσης, βλέπουμε ότι ένας μεγάλος όγκος των κατασχέσεων λογαριασμών, έχουμε μια μεταβολή 21% από το 2020. Εδώ τι γίνεται με τον προοδευτικό ακατάσχετο λογαριασμό, που είχε θεσμοθετηθεί επί ΣΥ.ΡΙΖ.Α., υλοποιείται; Θα θέλαμε μία ενημέρωση πάνω σε αυτό.

Επίσης, με το ενεργειακό πρόβλημα και με τα καύσιμα, υπάρχει πρόθεση από τη Διοίκηση για την ανάπτυξη σκληρών μέτρων σε νομικά πρόσωπα, που διαπιστώνεται ότι εμπλέκονται σε λαθρεμπόριο ενεργειακών προϊόντων, ειδικά αυτή την περίοδο που το πρόβλημα, όπως είπα, έχει έξαρση και η αρνητική επίδρασή του τόσο στον ανταγωνισμό όσο και στην κοινωνία είναι έντονη;

Άκουσα, επίσης, ότι έχουμε 800 θέσεις λιγότερες σε τελωνειακούς υπαλλήλους, το αναφέρατε στην εισήγησή σας, κύριε Διοικητά. Πώς σκέφτεστε να διαχειριστείτε την υποστελέχωση των τελωνειακών υπηρεσιών, ειδικά αυτών που είναι επιφορτισμένες με τη δίωξη του λαθρεμπορίου, με δεδομένο ότι δεν υπάρχουν ειδικά κίνητρα για αυτές τις θέσεις, ούτε μπορούν να καλυφθούν με την κινητικότητα λόγω των ειδικών απαιτήσεων που έχουν αυτές οι θέσεις ελέγχων;

Κλείνω, πάλι με το ζήτημα για τον Ειδικό Φόρο Κατανάλωσης όσον αφορά το υγραέριο. Επειδή θα γινόταν κάποια ρύθμιση, παραμένει ακόμη το θέμα του πετρελαίου κίνησης, θέρμανσης και στο βιομηχανικό από ό,τι ξέρω. Υπάρχει και αδυναμία ιχνηθέτησης και παρακολούθησης διακίνησης των υγραερίων από το διυλιστήριο μέχρι τον τελικό παραλήπτη. Έχετε κάποιο σχέδιο για το επόμενο διάστημα;

**ΑΘΑΝΑΣΙΟΣ ΜΠΟΥΡΑΣ (Προεδρεύων των Επιτροπών–Γ΄ Αντιπρόεδρος της Βουλής):** Ευχαριστούμε, την κυρία Παπανάτσιου. Τον λόγο έχει ο κ. Κουρουμπλής.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Σας ευχαριστώ, κύριε Πρόεδρε.

Η αυταρέσκεια εξακολουθεί να είναι το ίδιο αυτής της κυβέρνησης, η οποία θυμάται να μας πει αυτά που θέλει, αλλά ξεχνάει να μας πει, ποιος αύξησε τον Φ.Π.Α. στο ρεύμα το 2019; Ποιος μορφοποίησε αυτόν τον «διεστραμμένο» μηχανισμό του συστήματος των αυξήσεων, δηλαδή, της ρήτρας αναπροσαρμογής που πραγματικά έχει «κάψει» πάρα πολλούς ανθρώπους;

Κύριε Πρόεδρε, ήθελα να ρωτήσω τον Πρόεδρο της ΑΑΔΕ, για το εξής: Τα τελευταία πέντε χρόνια, ξεχωριστά κάθε χρόνο, πόσα είναι τα έσοδα από τις δηλώσεις των πολιτών, νομικών και φυσικών προσώπων και πόσα είναι τα έσοδα, όχι τα βεβαιωμένα, πόσα εισέπραξε το κράτος από τους ελέγχους; Για να καταλάβουμε την τρομακτική διαφορά και την αδυναμία του συστήματος να χτυπήσει όλους αυτούς τους απατεώνες. Αυτή είναι η πραγματικότητα.

Το δεύτερο που θα ήθελα να ρωτήσω τον κ. Πρόεδρο, είναι ότι το 2018, ψηφίσαμε ως Υπουργείο Ναυτιλίας μία διάταξη που υποχρέωνε τα δεξαμενόπλοια και τα μικρά πλοία της τροφοδοσίας των μεγάλων πλοίων να παραδίδουν, να τροφοδοτούν τα πλοία σε σημεία όπου θα υπάρχει σήμα για να ελέγχονται. Εξακολουθεί να ισχύει αυτή η υπόθεση, γιατί πληροφορούμαι ότι πάλι παραβιάζεται αυτή η διαδικασία σε ό,τι αφορά το λαθρεμπόριο των πετρελαιοειδών, όπως τόνισε και προσυπογράφω, ο κ. Καστανίδης, αλλά και σε ό,τι αφορά και τα ναρκωτικά, γιατί εκεί υπάρχει έντονος προβληματισμός;

Ένα, επίσης, ζήτημα, για το οποίο η Έκθεση η πολυσέλιδη λέει τρεις γραμμές, αναφέρεται στις ενδοομιλικές συναλλαγές.

Θα ήθελα επί αυτού μια πιο συγκεκριμένη τοποθέτηση, γιατί εκεί παρατηρείται, κύριε Πρόεδρε, για παράδειγμα, να έχουμε τις πολυεθνικές του φαρμάκου στην Ελλάδα και ενώ είναι μεταπρατικές εταιρείες, οι περισσότερες δεν παράγουν, παρουσιάζουν κέρδη πολύ λιγότερα από τις μητρικές τους, στις χώρες που είναι μητρικές τους, που είναι και παραγωγές εταιρείες. Αυτό δημιουργεί ένα ερωτηματικό, για το οποίο εγώ θα ήθελα, ειλικρινά, μία εξήγηση από τον Πρόεδρο της ΑΑΔΕ.

Θα κλείσω, κύριε Πρόεδρε, για να τηρήσω τα ειωθότα που επιβάλατε, με το ζήτημα των καυσίμων.

Πρώτον, θα μας πει αν πραγματικά στα διυλιστήρια λειτουργεί το σύστημα εισροών εκροών;

Δεύτερον, θα μπορέσει να μας πει ο κ. Πρόεδρος, περίπου σε τι χρόνο κυμαίνονται τα συμβόλαια των διυλιστηρίων σε ότι αφορά την αγορά πετρελαίων, του μαζούτ, για να δούμε αν δικαιολογούνται αυτές οι καθημερινές σχεδόν αυξήσεις στα καύσιμα, κατάσταση την οποία υφίσταται ο πολίτης, σε μια περίοδο εξαιρετικά κρίσιμη;

Ευχαριστώ, κύριε Πρόεδρε.

**ΑΘΑΝΑΣΙΟΣ ΜΠΟΥΡΑΣ (Προεδρεύων των Επιτροπών και Γ΄ Αντιπρόεδρος της Βουλής):** Κι εμείς ευχαριστούμε.

Ο κ. Κουτσούμπας, έχει τον λόγο.

**ΑΝΔΡΕΑΣ ΚΟΥΤΣΟΥΜΠΑΣ:** Ευχαριστώ, κύριε Πρόεδρε.

Συνοπτικά, πρώτον, το έργο μιας διοίκησης ή ενός υπουργού δεν κρίνεται από το σύνολο των σελίδων της απολογιστική του εκθέσεως. Δεύτερον, σίγουρα υπάρχουν θέματα που έχουν τεθεί από τους συναδέλφους και έχουν δίκιο, δεν είναι επαρκής ο χρόνος, είναι όμως αρμοδιότητας κοινοβουλευτικού ελέγχου.

Στα ερωτήματα. Ο κ. Διοικητής είπε ότι οι υπηρεσίες στεγάζονται σε 387 κτίρια.

Πόσα από αυτά είναι δημόσιο, πόσα ιδιωτικά, πόσο είναι το σύνολο των δαπανών και τι σχεδιασμό έχετε κάνει να μετακινηθείτε σε δημόσια κτίρια όταν υπάρχουν;

Αυτό γιατί δε μπορούμε να πιέζουμε τον Έλληνα πολίτη να πληρώνει δαπάνες άλλες και να μην στεγαζόμαστε σε δημόσια κτίρια, όταν υπάρχουν.

Τρίτον, παρεμπόριο. Δεν άκουσα κάτι, αν μου διέφυγε. Οι δράσεις θεωρώ ότι δεν είναι αρκετές, όταν όλοι συμφωνούμε ότι έχουμε απώλεια εσόδων 8 δισεκατομμύρια.

Τέταρτον, αναφερθήκατε, κύριε Υπουργέ, ότι κάναμε μια καλή προσπάθεια, προκαταβολή φόρου από το 100% στο 55% για φυσικά πρόσωπα που ασκούν επιχειρηματική δραστηριότητα και επιχειρήσεις στο 80%.

Δεν είναι επαρκής, να βρείτε τρόπο, εσείς είστε Υπουργεία, έχετε επιτελεία, να το καταργήσετε. Στενάζουν επιχειρήσεις και πρόσωπα. Προκαταβολή φόρου 80% και στη σημερινή εποχή, για επιχειρήσεις, είναι κίνδυνος θάνατος.

Πέμπτον, ποια πατέντα είναι αυτή που την εφεύρουμε μόνο εμείς στην Ελλάδα, το φωνάζω εδώ και 10 - 15 χρόνια, από τότε, από το μνημόνιο, όταν βεβαιώνεται ένα χρέος, κύριε Διοικητά της ΑΑΔΕ, 70.000 ή 100.000 χιλιάδες, γιατί έχω δικαστήριο τη Δευτέρα και έχει φτάσει τώρα 2 εκατομμύρια με τις προσαυξήσεις, γιατί να μην είναι εντόκως;

Αυτή η πατέντα η ελληνική, το 70.000, να λέει, προσαύξηση 90%;

Πώς το έχουμε έχουμε εφεύρει και κανένας δεν έχει σκεφτεί ότι να πληρώνει ο Έλληνας πολίτης αλλά να πληρώνει το χρέος του εντόκως. Όπως και το κράτος οφείλει να επιστρέφει εντόκως αυτά που χρωστάει.

Τι σημαίνει 90% προσαύξηση;

Όπως και στα δικαστήρια όταν καταδικάζεται κάποιος.

Έτσι θα μαζεύουμε λεφτά από τον κόσμο;

Τέλος, το ΦΠΑ, σας το λέω ως προβληματισμό μη μου απαντάτε, εγκρίθηκε με απόφαση του Συμβουλίου Επικρατείας, που λέει ότι εισπραχθέν μη ΦΠΑ δεν πρέπει να αποδίδεται.

Η έννοια του «ΦΠΑ της απόδοσης», γιατί το θυμάμαι από τον κ. Μαυραγάνη, όταν ήταν υπουργός, που έλεγε ότι δεν είναι οικονομικό αδίκημα, αλλά υπό τη δίνη τότε του μνημονίου και της τρόικας, ψηφίσαμε διατάξεις για τα οικονομικά αδικήματα που καταστρατηγούν το ποινικό δικονομικό μας αξίωμα και ειδικά το άρθρο 57 της Ποινικής Δικονομίας, λέει ο ΦΠΑ για τον οποίο καταδικάζεσαι για μη καταβολή ΦΠΑ, πηγαίνει μετά για μη καταβολή χρεών και δικάζεται ο Έλληνας πολίτης για τα αυτά πραγματικά περιστατικά, για την αυτή αξιόποινη πράξη δικάζεται δύο φορές.

Πρέπει να λάβετε μέτρα, γιατί έχω συναντηθεί και με τον κ. Τσιάρα και μου είπε να απευθυνθώ σε εσάς, κύριε Υπουργέ να καταργήσετε αυτές τις διατάξεις.

Έκανε μια προσπάθεια, πράγματι, ο ΣΥ.ΡΙΖ.Α., την προηγούμενη διετία, αφαίρεσε το ΦΠΑ από την καταβολή χρεών αλλά χρειάζεται περισσότερο διεκδίκηση.

Έρχομαι στην απόδοση. Η έννοια του νομοθέτη, όταν λέμε να αποδώσει το ΦΠΑ, εμείς είμαστε νομοθέτες και όχι εσείς, κύριε Διοικητά, χωρίς να σας θίγω, είναι ότι αποδίδω το ΦΠΑ όταν εισπράττω. Γι’ αυτό ήρθε το Συμβούλιο της Επικρατείας.

Επειδή, λοιπόν, επικρατεί μια σύγχυση στις εφορείες, πώς θα εφαρμοστεί αυτή η διάταξη;

Πρέπει να στείλετε μια εγκύκλιο ή να μην το πληρώσουν αυτοί οι οποίοι δεν έχουν εισπράξει ή να κάνετε νομοθετική πρόβλεψη.

Σας πληροφορώ ότι έχω επιχείρηση που έχω τελεσίδικες δικαστικές αποφάσεις για 14 εκατομμύρια ευρώ και αμετάκλητες και οφείλει 447 χιλιάδες ευρώ μόνο ΦΠΑ.

Για πείτε μου, στα 14 εκατομμύρια πόσο ΦΠΑ έχει πληρώσει;

Ευχαριστώ.

**ΑΘΑΝΑΣΙΟΣ ΜΠΟΥΡΑΣ (Προεδρεύων των Επιτροπών–Γ’ Αντιπρόεδρος της Βουλής):** Τον λόγο έχει ο κ. Καλογιάννης.

**ΣΤΑΥΡΟΣ ΚΑΛΟΓΙΑΝΝΗΣ:** Ευχαριστώ πολύ, κύριε Πρόεδρε. Έχει γίνει μια πολύ ενδιαφέρουσα συζήτηση και ευχαριστούμε και την πολιτική ηγεσία του Υπουργείου και τον Διοικητή της ΑΑΔΕ, για τα στοιχεία τα οποία δίνουν, την ανάλυση την οποία κάνουν και οι συνάδελφοι επίσης έθεσαν θέματα τα οποία είναι υπαρκτά και χρειάζονται απαντήσεις ουσίας.

Εγώ, επιτρέψτε μου να μείνω σε ένα θέμα το οποίο παλεύω από το 2011 και έχει να κάνει με συντελεστή αξιοποίησης οικοπέδου σε περιοχές οι οποίες διέπονται από ειδικό πολεοδομικό καθεστώς, για παράδειγμα, το Προεδρικό Διάταγμα Ζαγορίου. Αυτά τα ειδικά πολεοδομικά καθεστώτα, καθορίζουν συγκεκριμένους συντελεστές δόμησης. Επειδή, λοιπόν, από το 2010 είχε εκδοθεί μία υπουργική απόφαση η οποία ήταν λανθασμένη, όπως αποδείχτηκε στη πράξη και επιβάρυνε εκατοντάδες συμπολίτες στο νομό Ιωαννίνων, στο δήμο Ιωαννιτών, αλλά και σε άλλες περιοχές της Ελλάδας, με εξαιρετικά υψηλό φόρο ακίνητης περιουσίας αρχικώς και ΕΝΦΙΑ στη συνέχεια και παρά τις προσωπικές μου πιέσεις μέσω Κοινοβουλευτικού Ελέγχου, μέσω συνεργασιών με Υπουργεία, αυτό δεν είχε καταστεί εφικτό να διορθωθεί, πλην της περιπτώσεως που έχουμε να κάνουμε σήμερα, δηλαδή, η σημερινή πολιτική ηγεσία και ο Υπουργός ο κ. Σταϊκούρας και ο Υφυπουργός κ. Βεσυρόπουλος, έσκυψαν στο πρόβλημα και έδωσαν λύση και για πολλοστή φορά τους ευχαριστώ και τους συγχαίρω δημοσίως και τους ευχαριστώ εκ μέρους των συμπολιτών, γιατί πραγματικά διόρθωσαν αυτή την απόφαση, διορθώθηκε ο συντελεστής αυτός, ουσιαστικάυποεικοσαπλασιάστηκε ο συγκεκριμένος συντελεστής αξιοποίησης οικοπέδου και έφτασε στα επίπεδα τα οποία θα έπρεπε να είναι.

Πλην, όμως, υπάρχει ακόμη ένα πολύ βασικό θέμα, οι εξαιρετικά υψηλοί φόροι ακίνητης περιουσίας και ΕΝΦΙΑ παρελθόντων ετών. Πρέπει, πάση θυσία, κύριε Διοικητά, να σκύψετε στο θέμα, πρέπει να βρούμε λύση, εάν η λύση αυτή μπορεί να είναι διοικητικής μορφής, κατά την άποψή μου, θα ήταν ευχής έργο, εάν χρειαστεί νομοθετική ρύθμιση, η συνεργασία με το Υπουργείο, επαναλαμβάνω, είναι εξαιρετική και μπορούμε να προχωρήσουμε σε νομοθετική ρύθμιση, για να μπορέσουμε επιτέλους να λύσουμε ένα θέμα για το οποίο οι πολίτες δεν φέρουν καμία απολύτως ευθύνη, ήταν λάθος των υπηρεσιών, διορθώθηκε μεν, πλην, όμως, επαναλαμβάνω, παραμένουν οι εξαιρετικά υψηλοί φόροι που είχαν επιβληθεί με λανθασμένο τρόπο από το 2011 μέχρι και το 2019.

Ευχαριστώ πολύ, κύριε Πρόεδρε.

**ΑΘΑΝΑΣΙΟΣ ΜΠΟΥΡΑΣ (Προεδρεύων των Επιτροπών – Γ’ Αντιπρόεδρος της Βουλής):** Τον λόγο έχει ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πάρα πολύ, κύριε Πρόεδρε. Να ζητήσω συγγνώμη, δεν ήμουν κατά τη διάρκεια όλης της επιτροπής εδώ λόγω των υποχρεώσεών μου στο νομοσχέδιο το οποίο είναι σε εξέλιξη τώρα κάτω, ως Κοινοβουλευτικός Εκπρόσωπος.

Θέλω να υποβάλλω ένα ερώτημα. Η αλήθεια είναι, κύριε Πιτσιλή, ότι προσπάθησα και με το Υπουργείο Οικονομικών, αλλά νομίζω, ότι και αυτοί με παρέπεμψαν σε εσάς, οπότε, με την παρουσία σας σήμερα εδώ, είναι ευκαιρία να το λύσουμε το θέμα αυτό, ή να ακουστεί ποια είναι η πραγματικότητα, αφορά, κύριε Πιτσιλή, για τη δικαίωση των 80.000 συνταξιούχων. Θεωρούμε, ότι είναι απαράδεκτη από την Ανεξάρτητη Αρχή Δημοσίων Εσόδων και το Υπουργείο Οικονομικών, στο βαθμό που έχει την ευθύνη του, η καθυστέρηση της οριστικής παραγραφής των φόρων και προστίμων, για τα αδήλωτα, όπως είχαν πει, αναδρομικά που εισέπραξαν 80.000 συμπατριώτες μας συνταξιούχοι πριν από το 2015, υπάρχει η απόφαση της Ολομέλειας του Συμβουλίου της Επικρατείας με τις υπ’ αριθ. 616, 617 και 618 του 2021 αποφάσεις, οι χιλιάδες, λοιπόν, συνταξιούχοι που δικαιώθηκαν από το Συμβούλιο της Επικρατείας, περιμένουν ακόμη και τώρα ματαίως την εφαρμογή τους από τις αρμόδιες ΔΟΥ και υπόκεινται ακόμα και τώρα σε πρόστιμα και τόκους υπερημερίας.

Απευθυνθήκαμε, φυσικά, και στο Υπουργείο Οικονομικών, αλλά όλοι οι δρόμοι οδηγούν σε εσάς, ότι αν εσείς δεν αποφασίσετε να πληρωθούν αυτοί οι άνθρωποι, επαναλαμβάνω οι 80.000 συνταξιούχοι, αυτό μας λένε τουλάχιστον. Θα θέλαμε μια επίσημη τοποθέτηση από εσάς σήμερα, με αφορμή την παρουσία σας εδώ. Είναι ένα πολύ σημαντικό θέμα για τους πατεράδες μας και τους παππούδες μας, για 80.000 κόσμου που περιμένουν και αδίκως έχουν «φάει» αυτά τα πρόστιμα. Ευχαριστώ πολύ.

**ΑΘΑΝΑΣΙΟΣ ΜΠΟΥΡΑΣ (Προεδρεύων των Επιτροπών – Γ΄ Αντιπρόεδρος της Βουλής):** Εμείς ευχαριστούμε τον κύριο Χήτα. Τον λόγο τώρα έχει για τρία λεπτά ο κύριος Πολάκης.

**ΠΑΥΛΟΣ ΠΟΛΑΚΗΣ:** Τι να πρωτοπεί κανείς σε τρία λεπτά. Θα προσπαθήσω να τα χωρέσω όλα . Κύριε Πιτσιλή, και με τη σημερινή σας τοποθέτηση εδώ νομίζω επιβεβαιώνεται το λάθος της κυβέρνησης ΣΥΡΙΖΑ να σας τοποθετήσει επικεφαλής της ΑΑΔΕ και επιβεβαιώνεται η θέση του ΣΥΡΙΖΑ ότι πρέπει να επανεξεταστεί η σκοπιμότητα πολλών λειτουργιών της ΑΑΔΕ. Αν θα πρέπει να είναι σε αυτό το «νεφέλωμα» της ανεξάρτητης αρχής και επειδή τα δημόσια έσοδα είναι ο σκληρός πυρήνας του κράτους είναι προφανές ότι μια σειρά από υπηρεσίες που υπάρχουν σήμερα κάτω από εσάς πρέπει να επανέλθουν στο Υπουργείο Οικονομικών για τον δημοκρατικό έλεγχο των εσόδων και θα γίνω συγκεκριμένος, κύριε Πιτσιλή.

Αυτό που έχετε κάνει τρία χρόνια και επί ημερών μας και σήμερα είναι ότι έχετε προφυλάξει τους πολύ πλούσιους και έχετε «κυνηγήσει» τους χαμηλούς και τους μικρομεσαίους. Από τους δικούς σας πίνακες φαίνεται ότι, στα ληξιπρόθεσμα, 3,5 εκατομμύρια ΑΦΜ χρωστάνε 2,4 δις ευρώ, 450.000 ΑΦΜ χρωστάνε 6,5 δις ευρώ και 86.000 ΑΦΜ χρωστάνε 104 δις ευρώ. Κύριε Πιτσιλή, μπορείτε να μου πείτε εσείς που τόσο πολύ περηφανευτήκατε και καλά κάνατε για την ψηφιοποίηση των υπηρεσιών, για τους ελέγχους, για το ψηφιακό κράτος και τα λοιπά και τα λοιπά, πόσες χιλιάδες χρόνια θέλετε για να ελέγξετε 1.302 φορολογούμενους, που χρωστάνε 66 δις και 5.928 φορολογούμενους που χρωστάνε 19,5 δις; Πόσες χιλιάδες χρόνια θέλετε για να ελέγξετε αυτούς; Γιατί αν είχατε εισπράξει το 20% αυτών των εσόδων, θα μπορούσατε να έχετε διαγράψει 2 φορές το χρέος των 6,5 δις ευρώ που αφορά εκατομμύρια ανθρώπους στην Ελλάδα, οι οποίοι δεν μπορούν να το πληρώσουν. Όχι γιατί είναι «εσκιτζήδες», αλλά γιατί έχασαν τη δουλειά του, γιατί κλείσανε το μαγαζάκι τους, για όλα αυτά μαζί, γιατί έχουν συσσωρευμένα χρέη από ασφαλιστικές εισφορές, για το ένα ή το άλλο.

Λοιπόν, για να γίνω, επίσης συγκεκριμένος και δώστε μου μια ανοχή, κύριε Πρόεδρε, ξέρω ότι το κάνατε συχνά. Θυμάστε, κύριε Πιτσιλή, πως «κυνηγιόμασταν» τότε που θέλαμε να δώσουμε τα αναδρομικά στους ιατρούς του ΕΣΥ που δώσαμε πολιτική απόφαση; Θυμάστε ότι κάνατε γύρω στις 20 μέρες για να μας δώσετε τον κατάλογο των δικαιούχων, γιατί δεν το βρίσκατε και έπρεπε να μιλήσουμε στο «πορτοκαλί» τηλέφωνο σε άπταιστη γαλλική γλώσσα για να γίνει; Θυμάστε, κύριε Πιτσιλή, πόσο καθυστερήσατε μια σειρά από ελέγχους της λίστας Λαγκάρντ και της λίστας Μπόργιανς, μέχρι που ήρθε αυτή η απαράδεκτη απόφαση του ΣτΕ, μία από τις τέσσερις αποφάσεις του ΣτΕ που μπλόκαραν πολιτικές επιλογές της κυβέρνησης ΣΥΡΙΖΑ; Η απόφαση του ΣτΕ που έλεγε ότι, πάνω από πενταετία, φορολογική παράβαση δεν την «κυνηγάμε». Τα θυμάστε αυτά;

Λοιπόν, τώρα, για να έρθω στα πρόσφατα. Κύριε Σταϊκούρα, και σας σας έχω απευθυνθεί προσωπικά και με μηνύματα και δημόσια στα δίκτυα και με ερωτήσεις στη Βουλή και με επανειλημμένες ομιλίες και έχω συμπεριλάβει και τον κύριο Πιτσιλή στην ερώτηση, από 5 Απριλίου του 2021, 5 Απριλίου του 2021 και έχει περάσει ένας χρόνος και «άκρα του τάφου σιωπή στον κάμπο βασιλεύει».

Τότε, λοιπόν, που είχε βγει το θέμα με τον Φουρθιώτη στη δημοσιότητα σας είχα ρωτήσει να δώσετε στη δημοσιότητα, και μη μου λέτε περί προσωπικών δεδομένων, τα αρχικά και την εταιρεία. Ποιοι είναι οι 160 που έπαιρναν μισθό επάνω από 6.500 ευρώ και χρηματοδοτήθηκαν από το πρόγραμμα «ΣΥΝ-ΕΡΓΑΣΙΑ»; Δεν απαντήσατε ποτέ γιατί εκεί θα βλέπαμε το «φαγοπότι» που έγινε από κάποιους «κολλητούς και πελάτες» της κυβερνήσεως, που λέει και ο φίλος μου «της κυβερνήσεως», με το πρόγραμμα «ΣΥΝ-ΕΡΓΑΣΙΑ».

Δεύτερον, σας είχα ρωτήσει συγκεκριμένα και να δημοσιεύσετε από αυτούς που πήραν επιστρεπτέα προκαταβολή και ειδικά 4η, 5η, και 6η, πόσοι την πήραν κάνοντας συμπληρωματική φορολογική δήλωση για έσοδα του 2019, που δεν τα είχαν δηλώσει το 2020; Για να δούμε το «γλεντοκόπι» που έριξαν πάλι συγκεκριμένοι πελάτες της κυβερνήσεως ή «λαμόγια», οι οποίοι παρουσίαζαν έσοδα το 2019 για να δείξουν μείωση το 2020 για να πάρουν επιστρεπτέες. Σας το ζήτησα τρεις φορές. Κάνατε πως δεν ακούγατε, ούτε εσείς, ούτε ο κ. Σταϊκούρας, ούτε ο κ. Χατζηδάκης και επίσης, μέσα σε αυτές ήταν και οι εταιρίες του Φουρθιώτη.

Κλείνω με το εξής, κύριε Σταϊκούρα και κύριε Πιτσιλή, έχει διατυπωθεί από το σύνολο σχεδόν της αντιπολίτευσης η ανάγκη της μείωσης του ειδικού φόρου κατανάλωσης στα καύσιμα διότι αυτό το πράγμα με το 2,30 δεν αντέχεται και θα οδηγηθούμε σε έκρηξη. Μπορεί αυτή τη στιγμή η εισροή των τουριστών να κρατάει την κατανάλωση της βενζίνης σε επίπεδα που δεν αφήνει τα διυλιστήρια και τις εταιρείες εμπορίας να νιώσουν τη μείωση της κατανάλωσης, αλλά το φθινόπωρο είναι κοντά. Εγώ θα σας πω το εξής, είπε ο κ. Μαρκόπουλος πριν ότι είναι πολλά τα έσοδα 3,5 δις του ειδικού φόρου, πόσο είπε 2,5 και τα λοιπά. Κοιτάξτε, κάνατε 8 δις με απευθείας ανάθεση, 8 δις είναι, έχουν ξεπεράσει 8,2, αν είχαν γίνει διαγωνισμοί θα είχαμε 20% τουλάχιστον έκπτωση. Αυτό είναι 1,5%, αν ήταν 30 ή 40 θα είχαμε γλιτώσει 4% με 5% από εκεί. Από εκεί να γλιτώσετε τον φόρο κατανάλωσης, όχι να δίνετε την ίδια στιγμή απευθείας αναθέσεις δισεκατομμυρίων ευρώ, όπως το προχθεσινό προκλητικό του ΕΟΠΥΥ, που αγόρασε 1,5 εκατομμύριο ευρώ μάσκες υπερτιμολογημένα από τιμή που βρίσκεις στο «Skroutz», επάνω από 1 ευρώ, από το γνωστό εργοστάσιο του Νταβέλη και κουμπάρου στη Λάρισα έτσι; Με ένα ευρώ, δηλαδή, τα 500 χιλιάρικα είναι υπερκέρδος. Κόψτε αυτά τα 500 χιλιάρικα και μειώστε το φόρο κατανάλωσης. Αυτή είναι η διαφορά της πολιτικής και εσείς αντί να προτείνετε το δεύτερο κρατάτε φανάρι στο πρώτο.

Ευχαριστώ, κύριε Πρόεδρε, είναι σκληρά αυτά που λέω αλλά είναι η αλήθεια.

**ΑΘΑΝΑΣΙΟΣ ΜΠΟΥΡΑΣ (Προεδρεύων των Επιτροπών-Γ’ Αντιπρόεδρος της Βουλής):** Θα ήθελα ρωτήσω τον κύριο Υπουργό, ο οποίος μου είπε ότι έχει και έτσι ήξερα ότι θα τελειώναμε στη μία η ώρα, επειδή έχετε ραντεβού συγκεκριμένα και μη αναβλητέο, κύριε Υπουργέ, εάν θέλετε μπορείτε να απαντήσετε τώρα και να αποχωρήσετε ή θα ακούσετε και τους άλλους δυο συναδέλφους και θα απαντήσετε συνολικά στο τέλος;

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):**Μάλιστα, κύριε Πρόεδρε.

**ΑΘΑΝΑΣΙΟΣ ΜΠΟΥΡΑΣ (Προεδρεύων των Επιτροπών-Γ’ Αντιπρόεδρος της Βουλής):** Εντάξει, θα απαντήσετε συνολικά.

Τον λόγο έχει ο κύριος Βασίλειος Σπανάκης.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Κυρίες και κύριοι συνάδελφοι, σε αυτήν την πολύωρη συζήτηση επί των Επιτροπών του Κοινοβουλίου ακούστηκαν πάρα πολύ σημαντικά πράγματα, αλλά σήμερα εδώ κληθήκαμε να συζητήσουμε επί του απολογισμού του 2021 για μια Ανεξάρτητη Αρχή και για έναν προγραμματισμό. Κι επειδή εμένα μου αρέσει, αυτό το κάνω από μικρό παιδί, να ξεκινάω από τις τελευταίες σελίδες προς τις πρώτες να δούμε τον προγραμματισμό και όσον αφορά το μέλλον της Ανεξάρτητης Αρχής Δημοσίων Εσόδων.

Να πω πριν ξεκινήσω για τα πέντε σημεία στα οποία θέλω να αναφερθώ να πω το εξής: ότι πίσω από μια Ανεξάρτητη Αρχή, πίσω από κάθε υπηρεσία κρύβονται άνθρωποι. Εδώ αναφέρθηκε προηγουμένως στην παρουσίαση ότι έχουμε 11,5 χιλιάδες εργαζόμενους και ερωτώ τους συναδέλφους της αντιπολιτεύσεως, δηλαδή, αμφισβητείτε τη δουλειά, τον κόπο, την εργασία 11,5 χιλιάδων εργαζομένων που αυτή τη στιγμή στις αποκεντρωμένες υπηρεσίες, στις κεντρικές υπηρεσίες, με προσωπική ευθύνη, με υπερεργασία, με προσωπικό κόπο και θα πω το γιατί, δίνουν μια μάχη να εξυπηρετήσουν τον πολίτη; Αμφισβητείτε αυτή όλη την εργασία; Νομίζω ότι εδώ θα συμφωνήσουν όλες οι παρατάξεις. Και το λέω αυτό διότι η ΑΑΔΕ την τελευταία διετία έχει πρόσθετο έργο να φέρει εις πέρας και κάτω από ειδικές συνθήκες και αυτό δεν θα το ξεχνάμε. Έχουμε δύο μεταβλητές τις οποίες πρέπει να τις αναδείξουμε .

Πάμε, λοιπόν, στο κομμάτι του προγραμματισμού. Χαίρομαι, διότι είδα ότι προχωρούμε σε ψηφιοποίηση των δηλώσεων φορολογίας κεφαλαίου. Είναι κάτι πολύ σημαντικό όπως και η αυτοματοποίηση της διαδικασίας πίστωσης των υπερεισπράξεων . Είναι θέματα που αφορούν πάρα πολύ κόσμο και αφορούν συναλλαγές καθημερινές .

Πάμε τώρα στον προϋπολογισμό . Μπορεί κανείς να πει βλέποντας τον απολογισμό του 2021 ότι προϋπολογισμός που υπάρχει από την Ανεξάρτητη Αρχή Δημοσίων Εσόδων είναι εικονικός ή δεν ανταποκρίνεται στην πραγματικότητα όταν τα νούμερα του απολογισμού έρχονται κοντά στην αλήθεια και στην πραγματικότητα; Και χαίρομαι και εδώ αξίζουν πολλά συγχαρητήρια σε υπηρεσίες συγκεκριμένες, γιατί εγώ θέλω να είμαι πολύ συγκεκριμένος πάνω σε αυτή την Έκθεση. Βλέποντας ότι εμείς η επιχειρησιακή μονάδα είσπραξης και λυπάμαι που δεν είναι στην αίθουσα εδώ ο αγαπητός συνάδελφος του ΣΥΡΙΖΑ κ . Πολάκης που μιλάει για τους λίγους, για τους πολλούς, για τα μικρά για τα μεγάλα «ψάρια». Αλλά να πούμε όμως ότι η επιχειρησιακή μονάδα είσπραξης, και σας παραπέμπω στη σχετική σελίδα που έχει 523,5 εκατομμύρια στόχο που πέτυχε όσον αφορά την είσπραξη, αυτό είναι μια μεγάλη επιτυχία αν δείτε τον στόχο που είχε για την περσινή που αφορά μεγάλους οφειλέτες.

Δεύτερον, χαίρομαι γιατί τα τελωνεία μας που ναι μεν μπορεί στους στόχους να είναι σε ένα επίπεδο συγκεκριμένο, προχωρούν σε κοινές τελωνειακές επιχειρήσεις που είναι πάρα πολύ σημαντικές για τα δημόσια έσοδα και για το μέλλον των υπηρεσιών . Η ΔΕΔ η Διεύθυνση Επίλυσης Διαφορών, που τόσο έχει αμφισβητηθεί, να σας πω ότι αυτή τη στιγμή είναι μεγάλο το ποσοστό των 82,4 τοις εκατό εμπρόθεσμα . Και ξέρετε κύριε Αλεξιάδη, κυρία Παπανάτσιου τι σημαίνει αυτό; Ότι έχουν ανταποκριθεί στον στόχο, που γίνεται μια μεγάλη προσπάθεια από όλους τους εργαζόμενους στις ΔΟΥ. Αυτή τη στιγμή μιλάμε για είσπραξη των 33,9 δισεκατομμυρίων. Άρα, βλέπετε ότι ένας συνολικός στόχος έχει αποκεντρωθεί και έχει πάει σε συγκεκριμένες υπηρεσίες και υπάρχει ένα έργο μετρήσιμο . Άρα, αυτόν τον απολογισμό μην ερχόμαστε να τον υποβαθμίσουμε.

Το ότι πρέπει να κάνουμε μια γενικότερη κουβέντα κύριε Πρόεδρε και αυτό πρέπει να το κρατήσουμε . Ναι πρέπει να κάνουμε μια γενικότερη κουβέντα . Εγώ άκουσα με χαρά τον διοικητή της ΑΑΔΕ, να λέει ότι εγώ θέλω να αναλύσω γιατί στο κομμάτι επιβράβευσης της συνέπειας να δω το προφίλ του φορολογούμενου όταν είναι συνεπής ή και αυτόν που δεν είναι και που δείχνει μια αδυναμία. Κάποιος που είναι συνεπής και ξαφνικά δεν είναι να υπάρχει ειδοποίηση . Και εδώ πέρα είναι ένα εργαλείο για να ασκήσουμε εμείς πιο εύστοχη φορολογική πολιτική.

Και να θυμίσω, στην Επιτροπή μας, σήμερα ότι επί Υπουργίας Χρήστου Σταϊκούρα ήρθε ξανά η έκπτωση 2% στο φόρο εισοδήματος όταν υπάρχει εφάπαξ καταβολή στον φόρο εισοδήματος. Και ναι πρέπει να μιλήσουμε και για μεγαλύτερη έκπτωση στο φόρο εισοδήματος όταν είναι εφάπαξ, ακόμη και για έκπτωση όταν υπάρχει εφάπαξ καταβολή στον ΕΝΦΙΑ . Να ανοίξουμε κυρίες και κύριοι συνάδελφοι, της αντιπολίτευσης, τέτοιου είδους συζήτηση, αλλά πάνω σε συγκεκριμένο προτασιακό λόγο και όχι να κλαίμε πάνω από το χυμένο γάλα. Αυτό δεν οδηγεί πουθενά όταν έχουμε μία ενεργειακή κρίση και να λέμε το Skroutz και το ένα και το άλλο. Αυτό δεν οδηγεί πουθενά . Είναι μια παρελθοντολογία που δεν οδηγεί πουθενά.

Όπως για παράδειγμα, πηγαίνοντας στη σελίδα 25 και βλέποντας τα μέτρα αναγκαστικής είσπραξης, βγαίνουν χρήσιμα συμπεράσματα για το τι, πρέπει να κάνουμε και να πάμε σε πιο ευέλικτες πολιτικές.

Άρα, εδώ μπροστά μας έχουμε μια απολογιστική έκθεση, μιας ανεξάρτητης αρχής του τόπου μας και συγκεκριμένα, της Ανεξάρτητης Αρχής Δημοσίων Εσόδων που εξάγει σημαντικά συμπεράσματα, όπως για παράδειγμα, τον προληπτικό έλεγχο που είναι κάτι πολύ σημαντικό και ιδιαίτερα τώρα που βρισκόμαστε σε τουριστική περίοδο και που πρέπει, να ενισχυθούν και να δούμε όμως, με τι μέσα.

Πάμε να πετύχουμε το καλύτερο επιδιωκόμενο αποτέλεσμα, όπως μαθαίναμε στις αίθουσες στο αμφιθέατρο της ΑΣΟΟΕ, με το Οικονομικό αξίωμα, με τι μέσα; Άρα, βλέπουμε ότι πετυχαίνουμε ένα αποτέλεσμα, με λίγα μέσα με πολύ κόπο. Αξίζουν πολλά συγχαρητήρια στους εργαζόμενους της Ανεξάρτητης Αρχής και χαίρομαι που, μέσα από αυτή την Έκθεση και πολλά που δεν έχω πει και θα τα πω άλλη ώρα.

Με αυτό τον προγραμματισμό μπορούμε να μιλάμε για μία ανεξάρτητη αρχή που έχει και παρόν και μέλλον, που στόχο έχει πάνω από όλα να εφαρμόσει τη φορολογική νομοθεσία αλλά, κυρίως να υπάρχει Φορολογική Δικαιοσύνη. Διότι αυτό, είναι και ψηλά στην ατζέντα της Κυβέρνησης της Νέας Δημοκρατίας ευχαριστώ πολύ.

**ΑΘΑΝΑΣΙΟΣ ΜΠΟΥΡΑΣ (Προεδρεύων Επιτροπών-Γ Αντιπρόεδρος της Βουλής)**. Τον λόγο έχει ο κ.Μπουκώρος της Νέας Δημοκρατίας.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ πολύ κύριε Πρόεδρε, κύριε Υπουργέ, κύριε Υφυπουργέ, κύριε Διοικητά. Αναμφίβολα ενδιαφέρουσα η συζήτηση η σημερινή και σε γενικές γραμμές βέβαια, θα λέγαμε ότι, υπάρχει ικανοποίηση, το δείχνει η πορεία των φορολογικών εσόδων, το κυρίως αντικείμενο της Ανεξάρτητης Αρχής Δημοσίων Εσόδων, οι αριθμοί είναι ενδεικτικοί κι εγώ θα έλεγα διαφωτιστικοί. Κύριε Διοικητά, θα ήθελα να θέσω ορισμένα ζητήματα που δεν αφορούν την περίοδο τη δική σας, του Υπουργού και του Υφυπουργού. Κάποιες, διαχρονικές παθογένειες που μας προβληματίζουν όλους και δεν περιμένω απαντήσεις γιατί σας έχουν τεθεί 70 ερωτήματα μέχρι τώρα. Πάρτε τα πρακτικά και αν θέλετε μας απαντάτε υπηρεσιακώς, εννοώ από την υπηρεσία με κάποιο email κτλ.. Είναι είναι πολύ σημαντικά και αυτά που είπε ο κ. Ανδρέας Κουτσούμπας και ο κ. Βασίλης Σπανάκης, δίνουμε τη λίστα των μεγαλοοφειλετών, και καλά κάνουμε, γιατί είναι ένα παιδαγωγικό μέτρο ότι, αν είσαι μεγάλό- οφειλέτης θα βγεις στη δημοσιότητα, θα γνωρίζουν οι πάντες, τεράστια προβλήματα αυτή η λίστα. Σε πολλές περιπτώσεις έχουν εγκαταλείψει τον μάταιο τούτο κόσμο όλοι, οι εταίροι των εταιρειών όλα, τα φυσικά πρόσωπα και ούτω καθεξής.

Αναρωτιέμαι ποια η χρησιμότητα σε αυτές τις περιπτώσεις, υπάρχει όμως και κάτι άλλο πολύ σοβαρότερο που μπορεί να οδηγήσει ακόμα και σε αποζημιώσεις εναντίον άλλων επωνύμων, είναι οι δικαστικές αποφάσεις και άλλα επώνυμα και χαρακτηριστικοί διακριτικοί τίτλοι εταιρειών ή φυσικών προσώπων, φαίνονται στη λίστα των μεγαλοοφειλετών επί χρόνια, επειδή η φορολογική διοίκηση κάποια στιγμή έκανε κάποιο λάθος αν έγραψε κάτι διαφορετικό από το περιεχόμενο των δικαστικών αποφάσεων είναι εύκολο ένας ταχύς μηχανισμός ελέγχου ο οποίος θα ανακοινωθεί. Προσκομίζεται η απόφαση των δικαστηρίων η τελεσίδικη και βλέπει η φορολογική διοίκηση ποιος πράγματι είναι ο μεγάλος οφειλέτης, γιατί με το πέρασμα των χρόνων αν έχει αναγραφεί λάθος ο τίτλος του οφειλέτη μπορεί να χτυπάει σε σημερινές εταιρείες, ακόμα και σε σημερινά προϊόντα ή υπηρεσίες που δεν έχουν καμία σχέση με τον οφειλέτη που παρουσιάζει η φορολογική διοίκηση.

Πράγματι, δεν υπάρχει μηχανισμός διόρθωσης. Πρέπει άμεσα να το κάνετε αυτό το πράγμα, διότι μία δυο τρεις φορές θα την πληρώσει κάποια στιγμή η δημόσια διοίκηση και μένω στο θέμα λέγοντας ότι από τη μία καλώς δίνει διαχρονικά η Ελληνική Πολιτεία τη λίστα των μεγαλοοφειλετών για λόγους ευνόητους που δεν έχω τον χρόνο να αναλύσω και δεν χρειάζεται, από την άλλη, τα ανεπίδεκτα είσπραξης χρέη παραμένουν στον δημόσιο κορβανά. Εγώ αντιλαμβάνομαι την ανάγκη του Ελληνικού Δημοσίου να δείχνει μια εικόνα ό,τι έχει λαμβάνειν, για να το πούμε απλά και λαϊκά., πλην όμως, οι μεγάλες οφειλές σε σύνολο και μετά ανεπίδεκτα εισπράξεως, και ξέρετε εσείς ποια είναι αυτά, περνούν το μήνυμα, στην κοινωνία ότι όλοι χρωστούν 100, δεν είναι και τίποτα να χρωστάς, οι πάντες ποιοι είναι αυτοί που χρωστούν τα 100 δισεκατομμύρια, 104 παλιά 86 σήμερα.

Πρέπει με πρωτοβουλία της Επιτροπής μας και όχι του Υπουργείου Οικονομικών κ.λπ. να λάβουμε μια πολιτική θέση και στη συνέχεια η φυσική ηγεσία, η πολιτική ηγεσία του Υπουργείου θα δει τι θα κάνει. Όμως από τη μία λίστα μεγαλοοφειλετών και από την άλλη διογκωμένες και ανεπίδεκτες εισπράξεως οφειλές προς το ελληνικό δημόσιο το μήνυμα είναι εντελώς αντιφατικό.

Για τις επιστρεπτέες υπάρχει ένα πρόβλημα, κύριε Διοικητά, και με τις συμπληρωματικές φορολογικές δηλώσεις που εκεί έκαναν αρπαχτές πάρα πολλοί. Ξέρω ότι είναι στη δικαιοσύνη, ότι θα ελεγχθεί εκεί, υπάρχει και ένα ζήτημα όμως με τα καπνικά προϊόντα, που εκμεταλλεύθηκαν το μεγάλο φόρο στα καπνικά προϊόντα, για να πάρουν περίπτερα της ευρύτερης Περιφέρειας Αθηνών 500.000 και 1.000.000 επιστρεπτέα προκαταβολή. Εκεί ήταν ένα λάθος της διοίκησης που δεν ξέρω πώς μπορείτε να το διορθώσετε.

Εν πάση περιπτώσει, ρωτώ χωρίς να θέλω απάντηση, είστε έτοιμοι για μια επανεκκίνηση μετά το χτύπημα της πανδημίας και την ενεργειακή κρίση; Δεν θέλω να πω τίποτα περισσότερο. Υπάρχει ανάγκη για ένα νέο ξεκίνημα, για να ένα restart; Αυτό θα ήθελα σαν πολιτική απάντηση. Τα ευκόλως εννοούμενα παραλείπονται.

**ΑΘΑΝΑΣΙΟΣ ΜΠΟΥΡΑΣ (Προεδρεύων των Επιτροπών – Γ΄ Αντιπρόεδρος της Βουλής):** Ευχαριστώ όλους τους συναδέλφους.

Τον λόγο έχει ο κ. Υπουργός.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ευχαριστώ πάρα πολύ.

Ευχαριστώ πολύ τους συναδέλφους για τις σκέψεις, τους προβληματισμούς, τις θέσεις και τις αγωνίες τις οποίες εξέφρασαν.

Θα μου επιτρέψετε να σας πω ότι αυτή η πολιτική ηγεσία του Υπουργείου Οικονομικών ουδέποτε έχει θριαμβολογήσει. Έχει αποτυπώσει την πραγματικότητα μέσα από δείκτες, μέσα από στοιχεία, βεβαίως αναγνωρίζοντας ότι ακόμα δεν είμαστε εκεί που θέλουμε, εκεί που προσδοκούμε, εκεί που επιδιώκουμε. Σε κάθε περίπτωση, όμως επιδιώκουμε και αναδεικνύουμε τη διαφάνεια και τη χρηστή διοίκηση.

Θα ήθελα να ευχαριστήσω και πάλι, επειδή το έζησα προσωπικά, το βίωσα μέσα στην υγειονομική κρίση, τα στελέχη που είναι εδώ σήμερα μαζί μας της ΑΑΔΕ, αλλά και πολλά άλλα στελέχη που δεν είναι μαζί μας, για την πολύ συστηματική και επιτυχημένη εργασία που έκαναν μέσα σε πρωτόγνωρες υγειονομικές συνθήκες. Τις πλατφόρμες τις έκαναν τα στελέχη της ΑΑΔΕ και τους ευχαριστώ δημόσια.

Άλλωστε, επειδή άκουσα κάποιες ακραίες εκφράσεις, συμπατριώτες μας είναι. Τα στελέχη που βλέπω δεξιά μου και αριστερά μου συμπατριώτες μας είναι, οι οποίοι προσπαθούν να κάνουν το καλύτερο σε αυτό που λέγεται φορολογική διοίκηση.

Δεύτερη παρατήρηση. Άκουσα από κάποιον συνάδελφο ότι η κυβέρνηση φοβάται το διάλογο. Έχω επί τόσα χρόνια καλέσει την αντιπολίτευση πολλές φορές στο να συζητάμε και έχω και έχουμε προκαλέσει δημόσιες συζητήσεις εντός και εκτός Κοινοβουλίου. Άλλωστε όλοι κρινόμαστε εκ του αποτελέσματος.

Μια υπενθύμιση. Όταν φέραμε με τον κ. Βεσυρόπουλο τον νόμο για τον ΕΝΦΙΑ τότε θυμάμαι τις ανακοινώσεις της αντιπολίτευσης, της αξιωματικής αντιπολίτευσης κι άλλων κομμάτων, περί ειδικών προνομίων για τους λίγους. Τι λέγαμε; Ας δούμε τα εκκαθαριστικά. Μόλις ήρθαν τα εκκαθαριστικά εγώ δεν έχω δει καμία ανακοίνωση. Γι΄ αυτό για κάποιους, κύριε Καραθανασόπουλε, που είπατε ότι είναι για τους λίγους, να σας ενημερώσω ότι στην Αχαΐα οι συμπατριώτες σας, που τους ξέρετε και τους ξέρω έμμεσα και εγώ για λόγους που αντιλαμβάνεστε, πληρώνουν 24,5 εκατομμύρια ευρώ λιγότερο ΕΝΦΙΑ από το 2018. Αυτό είναι 38,18. Δεν νομίζω εκεί να είναι όλοι πλούσιοι στην Αχαΐα; Η αξία του πλούτου τους έχει αυξηθεί κατά 1,9 δισεκατομμύρια ευρώ, 16,9. Δηλαδή, με αυξημένη αξία ακινήτων στην Αχαΐα, για να μη μιλάμε γενικώς και αορίστως για τους λίγους πλούσιους, οι συμπατριώτες σας -αν θέλετε να περπατήσουμε μαζί να τους δούμε όποτε θέλετε στην Πάτρα- πληρώνουν 24,5 εκατομμύρια λιγότερο ΕΝΦΙΑ, μόνιμα.

Εκτός κι αν μου πείτε να αυξήσουμε τον ΕΝΦΙΑ στα περσινά επίπεδα και να χρησιμοποιήσουμε τα χρήματα κάπου αλλού.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** (ομιλεί εκτός μικροφώνου)

**ΑΘΑΝΑΣΙΟΣ ΜΠΟΥΡΑΣ (Προεδρεύων των Επιτροπών – Γ΄ Αντιπρόεδρος της Βουλής):** Κύριε Καραθανασόπουλε, μη διακόπτετε.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Άρα, νομίζω ότι 38,18% είναι σημαντικό, κύριε Καραθανασόπουλε, στην Αχαΐα και επειδή δεν ξεχνάω τις τότε ανακοινώσεις, έχω και κάποια… κύριε Πρόεδρε…

**ΑΘΑΝΑΣΙΟΣ ΜΠΟΥΡΑΣ (Προεδρεύων των Επιτροπών – Γ΄ Αντιπρόεδρος της Βουλής):** Κύριε Υφυπουργέ, κύριε Μπουκώρο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Τα στοιχεία είναι δημόσια διαθέσιμα για όλη την Ελλάδα. Δεν υπάρχει περιφερειακή ενότητα που να μην πληρώνει ο πολίτης λιγότερο ΕΝΦΙΑ και σημαντικά λιγότερο. Επίσης, επειδή θυμάμαι τις ανακοινώσεις που είχαν γίνει από συναδέλφους που είναι από τη Μαγνησία, στη Μαγνησία 15,7 εκατομμύρια λιγότερο ΕΝΦΙΑ από το 2018, 36,8%, με αύξηση αξίας κατά 1 δισ., δηλαδή 11%. Αυξάνει η αξία της περιουσίας 11% στη Μαγνησία, μειώνεται ο ΕΝΦΙΑ 36,8%. Αυτά νομίζω και σε αυτά κρίνεται η αξιοπιστία του πολιτικού συστήματος, της Κυβέρνησης της Αξιωματικής Αντιπολίτευσης και των άλλων κομμάτων. Αντιλαμβάνεστε συνεπώς ότι αυτή η κυβέρνηση με αυτά τα στοιχεία μόνο το διάλογο δεν φοβάται.

Τρίτη παρατήρηση; Άκουσα που λέει συνάδελφος της Αξιωματικής Αντιπολίτευσης -ξέρετε ότι σπάνια χρησιμοποιώ ονόματα- γιατί εξαιρέσαμε το μισθολόγιο της ΑΑΔΕ και δεν κάναμε το ίδιο αλλού και δικαιολογημένα διαμαρτύρονται άλλοι και για πρώτη φορά το κάναμε εμείς. Έχω εδώ με τις υπογραφές της κυβέρνησης του ΣΥΡΙΖΑ, τις δεσμεύσεις του Φεβρουαρίου και του Ιουνίου του 2019. Ποιος κυβερνούσε τότε; Φεβρουάριο του 2010 9 και Ιούνιο του 2019 μιλούσε για ειδικό μισθολόγιο στην ΑΑΔΕ. Έχω και την αντίστοιχη σελίδα για όποιον θέλει να ανατρέξει, 15 σελίδα από τις 104, Φεβρουάριος του 2019 με τις υπογραφές όλης της κυβερνητικής πλειοψηφίας τότε. Άρα, μην ακούω ξαφνικά ότι αυτή η κυβέρνηση έφερε ένα μισθολόγιο ειδικά για την ΑΑΔΕ και δεν το ήξεραν οι προηγούμενοι. Αυτό αναλάβαμε τότε, απλά και σε αυτή την περίπτωση προφανώς δεν πρόλαβαν.

Και ναι εγώ σέβομαι την ανεξαρτησία, σέβομαι τα προσωπικά δεδομένα, όταν μεταφέρονται ζητήματα από την ΑΑΔΕ και πράττω πάντα με βάση το θεσμικό πλαίσιο της χώρας.

Άκουσα για το αν κάνουμε διάλογο με φορείς για το myDATA ειδικά. Θέλω να σας πω ότι με την παρουσία της πολιτικής ηγεσίας του Υπουργείου Οικονομικών, μικρότερη συμμετοχή δική μου, πολύ μεγαλύτερη του κ. Βεσυρόπουλου, πάρα πολλές φορές έχουμε μιλήσει και με το Οικονομικό Επιμελητήριο και με άλλους φορείς. Δεν σημαίνει ότι έχουμε ταύτιση απόψεων. Για παράδειγμα, όταν ένας φορέας λέει ότι είναι μια μεγάλη μεταρρύθμιση, την μεταρρύθμιση πρέπει να την υλοποιήσουμε το ταχύτερο δυνατό και επιδιώκουμε να έχουμε τη μεγαλύτερη δυνατή εφικτή ευελιξία, αλλά να υλοποιηθεί και η μεταρρύθμιση.

Εδώ. Συνεπώς σε αυτό το θέμα στο myDATA, πάρα πολλές φορές και πριν από 10 μέρες ήμουνα πάλι σε τηλεδιάσκεψη με τον κύριο Διοικητή, μιλήσαμε με την αγορά, μιλήσαμε με τους φορείς, αλλά μην παρουσιάζετε και μια εικόνα ότι δεν έχει γίνει τίποτα. Με βάση τα στοιχεία τα οποία μου έδωσαν οι συνεργάτες μου, μπορεί να τα επιβεβαιώσει ή να τα επικαιροποιήσει ο κ. Διοικητής, έχουν γίνει 859 εκατομμύρια διαβιβάσεις παραστατικών, συνολικής αξίας 511 δισεκατομμυρίων ευρώ ήδη, έχουν γραφτεί 970.694 επιχειρήσεις, 183.491 είναι χρήστες στο «Τιμολόγιο» και είναι 12 οι πάροχοι τιμολόγησης. Αν θέλετε μπορείτε να τα επιβεβαιώσετε ή να τα επικαιροποιήσετε. Σε κάθε περίπτωση, αυτό δείχνει ότι οι επιχειρήσεις, λογιστές και Πολιτεία από κοινού, πάμε να υλοποιήσουμε με τη μέγιστη δυνατή ευελιξία, αλλά και με συγκεκριμένα χρονοδιαγράμματα, μια σημαντική μεταρρύθμιση, που όλοι υποστηρίζουμε ότι πρέπει να γίνει το ταχύτερο δυνατό και αυτό πράττουμε.

Επόμενη παρατήρηση, άκουσα για τους στόχους του Διοικητή. Εμείς παραλάβαμε ορισμένους στόχους του Διοικητή. Εμείς πάντως θέσαμε στόχους του Διοικητή. Προσθέσαμε ένα ολόκληρο άρθρο 5 που δεν υπήρχε από την προηγούμενη Κυβέρνηση, με συγκεκριμένους στόχους στον τομέα της φοροδιαφυγής, στον τομέα του λαθρεμπορίου, στον τομέα των εισπράξεων, στον τομέα της αναβάθμισης των υπηρεσιών προς τους πολίτες, στον τομέα της αναβάθμισης συστημάτων φορολογικής διοίκησης, στον τομέα του ανθρώπινου δυναμικού. Παντού συστήματα στοχοθεσίας και όλοι οι ποσοτικοί μας στόχοι και οι ποιοτικοί, είναι με συγκεκριμένες προθεσμίες. Ποτέ από την προηγούμενη Κυβέρνηση δεν είχαν τεθεί τέτοιοι στόχοι στον διοικητή της ΑΑΔΕ. Αυτό είναι ένα μέτρο σύγκρισης.

Ολοκληρώνω, γιατί άκουσα και ευρύτερα θέματα οικονομικής πολιτικής. Θέλω και θα το καταθέσω και στη Βουλή, αν και είναι δημόσια διαθέσιμο έγγραφο – το παρουσίασα στο Υπουργικό Συμβούλιο και η σχετική παρουσίαση, όπως όλες μου οι παρουσιάσεις στο Υπουργικό Συμβούλιο είναι δημόσια διαθέσιμες – για το τι έχει κάνει η σημερινή Κυβέρνηση σε σχέση με όλες τις χώρες της Ευρωπαϊκής Ένωσης για την αντιμετώπιση των οικονομικών επιπτώσεων της ενεργειακής κρίσης. Θέλω, συνεπώς, να σας ενημερώσω ότι η Ελλάδα έχει δώσει διπλάσια χρήματα από τον μέσο ευρωπαϊκό όρο μέχρι τώρα, για να στηρίξει νοικοκυριά και επιχειρήσεις. Καταθέτω τον σχετικό πίνακα της Ευρωπαϊκής Επιτροπής, με ημερομηνία 5 Μαΐου του 2022, συγκεκριμένο πίνακα, που λέει σε κάθε χώρα πόσα δόθηκαν το 2021, πόσα δόθηκαν το 2022. Επαναλαμβάνω ότι η Ελλάδα είναι σε υπερδιπλάσιο ποσοστό από τον μέσο ευρωπαϊκό όρο.

*(Στο σημείο αυτό ο Υπουργός Οικονομικών, κ. Σταϊκούρας, κατέθεσε έγγραφο στη γραμματεία της Επιτροπής, το οποίο παρατίθεται συνημμένο στο τέλος του πρακτικού)*

Άρα, να έχουμε μια αίσθηση των μεγεθών όταν τοποθετούμαστε δημόσια περί των δυνατοτήτων που έχει κάθε χώρα, και η Ελλάδα ειδικά να δώσει περισσότερα.

Δεύτερη παρατήρηση, η Ελλάδα και φέτος θα έχει πρωτογενές έλλειμμα. Η Ελλάδα, όπως το 2020 και το 2021, να το πω πολύ απλά, θα έχει δαπάνες περισσότερα από έσοδα. Όσοι με ευκολία έρχονται εδώ και αναπτύσσουν καινούργια μέτρα, προσθέτουν μέτρα εμπλουτίζουν μέτρα, υποστηρίζουν να αυξηθεί το έλλειμμα της χώρας. Δηλαδή η χώρα να βγει και να δανειστεί, όπως όλη η Ευρώπη, με το τριπλάσιο κόστος σε σχέση με τις αρχές του έτους, με ό,τι σημαίνει αυτό για τους τόκους, άρα για την επιβάρυνση των ίδιων των πολιτών μεσομακροπρόθεσμα. Άρα εισηγούνται να κυλήσουμε σε καταστάσεις που πρόσφατα βιώσαμε και δεν θέλουμε να βιώσουμε.

Αυτό, όμως, δεν σημαίνει ότι η Ελληνική Πολιτεία δεν πρέπει κάθε φορά, αναγνωρίζοντας και αντιλαμβανόμενη τη δυναμική των καταστάσεων, να επεμβαίνει έγκαιρα και γενναία. Το αποδείξαμε ότι είναι γενναία, υπερδιπλάσιο του μέσου ευρωπαϊκού όρου, και το αποδεικνύουμε όπως και στην υγειονομική κρίση, ότι επεμβαίνουμε έγκαιρα. Όποιος δημοσιονομικός χώρος κάθε φορά δημιουργείται, επιστρέφει στο σύνολό του στην κοινωνία, κυρίως στη μεσαία τάξη και στα χαμηλότερα εισοδηματικά στρώματα. Όταν ακούω με ευκολία κάποιοι να λένε «μειώστε οριζόντια τους φόρους στα καύσιμα», αυτό λογικά αντίκειται σε αυτό που κανονικά ήταν το πρόταγμα της πολιτικής τους, ιδιαίτερη μέριμνα για τα χαμηλότερα εισοδηματικά στρώματα και τη μεσαία τάξη. Αυτό έρχεται να υπενθυμίσει σε κόμματα της Αντιπολίτευσης – θα το επαναλάβω, το έχουμε πει και δημόσια – το Γραφείο Προϋπολογισμού του Κράτους στη Βουλή. Ξέρουμε ποιος είναι επικεφαλής εκεί, όταν υποστηρίζει πρόσφατα στην έκθεσή του ότι είναι λάθος να μειώνουμε οριζόντια τους έμμεσους φόρους στα καύσιμα και το έχουμε αναδείξει συγκεκριμένα.

Προσθέτω, όμως, και το γνωρίζουν κάποιοι συνάδελφοι εδώ, και συγκεκριμένη επιστολή, 23/4, του αρμόδιου Επιτρόπου προς όλους Υπουργούς Οικονομικών για το συγκεκριμένο μέτρο. Εκτός της αποτελεσματικότητας το μέτρο, το οποίο το αμφισβητεί. Εκτός του γεγονότος αν θα υπάρχει συνέπεια και συνέχεια στο μέτρο, έρχεται στο θέμα της ισότητας και λέει το εξής. Σε ό,τι αφορά την κοινωνική δικαιοσύνη, η μείωση των έμμεσων φόρων δεν είναι η πιο αποτελεσματική λύση για να αντιμετωπίσουμε τα προβλήματα στην ενέργεια – προσέξτε – κόμμα, ειδικά αν οι τιμές παραμένουν υψηλές για μεγάλο χρονικό διάστημα, κάτι που φαίνεται να γίνεται.

Και συμπληρώνει, το να παίρνει κανείς τα υψηλότερα έσοδα από τους φόρους στην ενέργεια-αυτό που κάνουμε εμείς με το ΦΠΑ στα ενεργειακά προϊόντα, αυτό κάνουμε, έχουμε υψηλότερο ΦΠΑ και το επιστρέφουμε στην κοινωνία, δημοσιονομικός χώρος-ή και τα υπερβάλλοντα κέρδη από τις ενεργειακές εταιρείες-αυτό κάναμε, αυτό νομοθετήσαμε το 90%-μπορεί να βοηθήσει-προσέξτε-να χρηματοδοτηθούν στοχευμένα τα πιο ευάλωτα νοικοκυριά και οι επιχειρήσεις, ότι ακριβώς ακολουθεί η Ελλάδα, η Γαλλία και άλλες χώρες, αυτό ακριβώς πράττουμε και εμείς ως Ελληνική Κυβέρνηση. Δημιουργούμε δημοσιονομικό χώρο από την εκτέλεση του προϋπολογισμού και επιστρέφουμε τον δημοσιονομικό χώρο στην ελληνική κοινωνία με πολλούς διαφορετικούς τρόπους.

Ναι, ανοίγει η πλατφόρμα μέσα Ιουνίου, για να δώσουμε το χρηματικό ποσό που είχαμε δυνατότητες. Θα δούμε τι θα πράξουμε στο μέλλον, ανάλογα με το δημοσιονομικό χώρο. Αλλά, με ευκολία προσπερνούμε πολύ στο δημόσιο διάλογο τα 371 εκατ. μειωμένο ΕΝΦΙΑ φέτος. Να το πω απλά για να το συνειδητοποιήσουμε, 110 εκατομμύρια είναι η παρέμβαση στα καύσιμα, 371 εκατ. Είναι η παρέμβαση στον ΕΝΦΙΑ. Θεωρητικά, θα μπορούσαμε να ακούσω εισηγήσεις της αντιπολίτευσης αν το πιστεύει αυτό, να αυξήσουμε τον ΕΝΦΙΑ κατά 371 εκατομμύρια που είναι μόνιμο μέτρο- αν το εισηγείται η αντιπολίτευση θέλω να το ακούσω- να αυξήσουμε τον ΕΝΦΙΑ και να επιστρέψουμε τον ΕΝΦΙΑ.

Κύριε συνάδελφε, μιλήσατε όσο και εγώ. Θα μου επιτρέψετε να ολοκληρώσω τη σκέψη μου. Σε κάθε περίπτωση, θα μπορούσαμε να πάρουμε μια άλλη πολιτική επιλογή, να αυξήσουμε τον ΕΝΦΙΑ στα περσινά επίπεδα που είναι μόνιμο μέτρο και να δώσουμε μεγαλύτερη βοήθεια στα καύσιμα για δύο μήνες. Η επιλογή της κυβέρνησης είναι μόνιμα να βελτιώσουμε το διαθέσιμο εισόδημα του πολίτη, σε αυτούς που έχουν περισσότερη ανάγκη. Και όποιος δημοσιονομικός χώρος δημιουργηθεί, θα επιστρέψει στην κοινωνία και εκτιμώ ότι θα δημιουργηθεί το επόμενο χρονικό διάστημα επ’ωφελεία και πάλι της μεσαίας τάξης και των χαμηλότερων εισοδηματικών στρωμάτων.

Και τέλος, επειδή αναφέρθηκε και το ζήτημα της εξόδου από την ενισχυμένη εποπτεία. Πράγματι, φαίνεται αυτή να δρομολογείται, φαίνεται στο αμέσως επόμενο Euro Group σε δύο εβδομάδες από σήμερα, να αποφασίζουμε με την Ευρωπαϊκή Επιτροπή- είναι λίγο διαφορετικά η Ευρωπαϊκή Επιτροπή και το Euro Group σε ότι αφορά την έξοδο από την ενισχυμένη εποπτεία και την εκταμίευση μέτρων για τη βελτίωση της βιωσιμότητας του δημοσίου χρέους αλλά αυτό είναι μια λεπτομέρεια- φαίνεται να αποφασίζεται η έξοδος της χώρας από το καθεστώς ενισχυμένης εποπτείας. Δηλαδή, η χώρα πλέον να μην είναι η μόνη χώρα σε εξαιρετικά διαφορετικό περιβάλλον από το 2010 και μετά. Από το 2010 και μετά, η Ελλάδα είναι εξαίρεση. Μπαίνουμε συνεπώς στην ευρωπαϊκή κανονικότητα, μαζί με την άρση των κεφαλαιακών περιορισμών που έγινε το Σεπτέμβριο του 2019 και μαζί η άρση των κεφαλαιακών περιορισμών έγινε το Σεπτέμβριο του 2019-για να μην ξεχνάμε-και με την πρόωρη αποπληρωμή του Διεθνούς Νομισματικού Ταμείου, που ξεκίνησε και ολοκληρώθηκε από την σημερινή κυβέρνηση. Άρα, άρση κεφαλαιακών περιορισμών που κάποιοι άλλοι μας έβαλαν, πρόωρη αποπληρωμή του Διεθνούς Νομισματικού Ταμείου και έξοδος από την ενισχυμένη εποπτεία που μπήκαμε το καλοκαίρι του 2018, είναι τρεις παρεμβάσεις που επαναφέρουν τη χώρα στην ευρωπαϊκή κανονικότητα.

Αυτό όμως δεν σημαίνει ότι δεν υπάρχουν κανόνες, αυτό δεν σημαίνει ότι η Ελλάδα, όπως και όλες οι χώρες της Ευρώπης, δεν θα είναι εντός του ευρωπαϊκού θεσμικού πλαισίου του ευρωπαϊκού εξαμήνου, του όποιου πλαισίου δημοσιονομικών κανόνων στο μέλλον, των κανόνων του Ταμείου Ανάκαμψης. Βεβαίως θα έχουμε μεγαλύτερη ευελιξία, αλλά υπάρχουν ευρωπαϊκοί κανόνες τους οποίους πρέπει να σεβόμαστε.

Σας ευχαριστώ πολύ .

**ΑΘΑΝΑΣΙΟΣ ΜΠΟΥΡΑΣ (Προεδρεύων των Επιτροπών-Γ΄Αντιπρόεδρος της Βουλής):**

Κι εμείς ευχαριστούμε, κύριε Υπουργέ, και σας απελευθερώνουμε, θα παραμείνουν ο κύριος Πιτσιλής και ο κύριος Βεσυρόπουλος μαζί με τους εκλεκτούς συνεργάτες τους.

Θα δώσω τον λόγο τώρα για δύο λεπτά -αν είναι μέσα- στον κύριο Καρασμάνη να θέσει τα ερωτήματά του.

Πριν πάρει τον λόγο όμως για τη δικαίωση και τη δική μου, να αναφέρω ότι κανείς εξ όσων μίλησαν, τουλάχιστον εκ των αρχικών εισηγητών δεν διεκόπη, αλλά μίλησαν ως εξής: Ο κ. Μαρκόπουλος 7.5 λεπτά, ο κ. Αλεξιάδης 13.30, ο κ. Καστανίδης 12.45, ο κ. Καραθανασόπουλος 13.45 και με ευχαριστήσατε μάλιστα. Μήπως κάνω λάθος. Ο κ. Βιλιάρδος 10.30 και ο κ . Αρσένης 4.30 και δεν διακόπτει κανείς, ούτε προειδοποιήθηκε, ολοκληρώστε σε αυτή τη φάση τουλάχιστον, μετά στους δευτερομιλήσαντες είχα κάποιες παρεμβάσεις προκειμένου, να ολοκληρώσουν.

Κύριε Καρασμάνη, έχετε τον λόγο για δύο λεπτά.

**ΓΕΩΡΓΙΟΣ ΚΑΡΑΣΜΑΝΗΣ:** Ευχαριστώ, κύριε Πρόεδρε.

Κύριε Πρόεδρε, δεν υπάρχει καμία αμφιβολία, ότι μετά την υπερφορολόγηση της περιόδου 2015-2019, απτό παράδειγμα η αύξηση του ειδικού φόρου κατανάλωσης καυσίμων στο 22% και ο υπερδιπλασιασμός του ΦΠΑ στα καύσιμα η σημερινή Κυβέρνηση έχει μειώσει κατά πολύ τους φόρους. Παράδειγμα η μείωση του φορολογικού συντελεστή από το 22% στο 9%. Η αναστολή της αλληλεγγύης, της εισφοράς αλληλεγγύης από το 2,2% που ήταν το 2014 αυξήθηκε στο 10% την περίοδο της προηγούμενης Κυβέρνησης.

Αυτό αντιλαμβάνεστε ότι είναι μια μεγάλη ενίσχυση στο διαθέσιμο εισόδημα των πολιτών, όμως υπάρχει ένα πρόβλημα και αυτός είναι λόγος που ζήτησα τον λόγο, κύριε Πρόεδρε, υπάρχει πρόβλημα με την υπερφορολόγηση των πρόσθετων εφημεριών των γιατρών του ΕΣΥ. Φορολογούνται οι πρόσθετες εφημερίες, οι οποίες έχουν γίνει λόγω των αναγκών εξαιτίας της πανδημίας φορολογούνται με συντελεστή 80% και 90%. Αντιλαμβάνεστε ότι αυτό είναι ένα αντικίνητρο στην εύρυθμη λειτουργία των νοσοκομείων και ηγεσία του Υπουργείου Υγείας ψάχνει τρόπους, κίνητρα, για να μπορέσει να στηρίξει τους γιατρούς, να τους κρατήσει στο ΕΣΥ, γιατί τελευταία φεύγουν πάρα πολλοί γιατροί από το δημόσιο και πάνε στον ιδιωτικό τομέα. Δείτε αυτό το πράγμα με την υπερφορολόγηση των πρόσθετων εφημεριών.

Επιπλέον, δεν υπάρχει καμία αμφιβολία ότι η ΑΑΔΕ τα τελευταία χρόνια εκσυγχρονίζεται και αναβαθμίζεται στις υπηρεσίες ενόψει της προκήρυξης για τα 800 στελέχη που θα προσλάβει μέσα στο 2022-23, θα ήθελα να ζητήσω από την πλευρά της ηγεσίας της ΑΑΔΕ, να υπάρξει μια μεγαλύτερη ευαισθησία στην εξυπηρέτηση των στελεχών που έχουν ζητήσει, να μετακινηθούν στους τόπους συμφερόντων.

Αντιλαμβάνεστε, ότι ο ψυχολογικός παράγοντας παίζει μεγάλο ρόλο στην απόδοση των στελεχών. Δείτε το θέμα αυτό, υπάρχουν στελέχη που έχουν ζητήσει, έχουν υποβάλει αίτημα μετακίνησης και δείτε με μεγαλύτερη ευαισθησία αυτό το θέμα. Σας ευχαριστώ, κύριε Πρόεδρε.

**ΑΘΑΝΑΣΙΟΣ ΜΠΟΥΡΑΣ (Προεδρεύων των Επιτροπών-Γ΄ Αντιπρόεδρος της Βουλής):** Ευχαριστούμε, τον κύριο Καρασμάνη.

Για αυτό κάλεσα τον κύριο Υπουργό, κάλυψε τα θέματα της πολιτικής ηγεσίας, ο Υπουργός. Αν χρειαστεί όμως ο κύριος Υπουργός, που παρίσταται, να συμπληρώσει κάτι στο τέλος.

Έχω την εντύπωση ότι όλοι θέλουν να πάρουν απαντήσεις σε όσα έχουν ρωτήσει. Άρα δεν τίθεται χρόνος, παρά το γεγονός ότι εγώ 13:55 αποχωρώ και θα με διαδεχθεί ο κ. Καλογιάννης, διότι προεδρεύω στην Ολομέλεια, βλέπετε πόσες ώρες καθόμαστε δηλαδή για να μη διαμαρτύρεστε.

Θέλω να παρακαλέσω θερμά να απαντήσετε επί ερωτημάτων και όχι επί ονομάτων, εννοείτε τι εννοώ. Δεν θέλω να προσωποποιείτε, αν είναι δυνατόν, γιατί πολλά θέματα ρωτήθηκαν από κάποιο συνάδελφο, αλλά και από κάποιον άλλον. Αν μπορείτε, για να μη δημιουργούνται θέματα προσωπικών θεμάτων.

**ΓΕΩΡΓΙΟΣ ΠΙΤΣΙΛΗΣ (Διοικητής της Ανεξάρτητης Αρχής Δημοσίων Εσόδων):** Είναι σαφές.

**ΑΘΑΝΑΣΙΟΣ ΜΠΟΥΡΑΣ (Προεδρεύων των Επιτροπών - Γ΄ Αντιπρόεδρος της Βουλής):** Γιατί; Κοιτάξτε. Κάποιος που ρώτησε κάτι, εσείς απαντάτε με εντελώς αντίθετη άποψη και έτσι δημιουργούνται προσωπικά δεδομένα και το Προεδρείο αναγκάζεται να επεμβαίνει. Συγγνώμη για την παρατήρηση.

**ΓΕΩΡΓΙΟΣ ΠΙΤΣΙΛΗΣ (Διοικητής της Ανεξάρτητης Αρχής Δημοσίων Εσόδων):** Παρακαλώ, κύριε.

**ΑΘΑΝΑΣΙΟΣ ΜΠΟΥΡΑΣ (Προεδρεύων των Επιτροπών - Γ΄ Αντιπρόεδρος της Βουλής):** Θα ήθελα να σας παρακαλέσω, έχετε την άνεση του χρόνου, να απαντήσετε συνολικά και ολικά σε όλους τους συναδέλφους, οι οποίοι θα πάρουν τα πρακτικά, θα τα πάρετε και εσείς, τα πρόχειρα πρακτικά, αμέσως.

**ΓΕΩΡΓΙΟΣ ΠΙΤΣΙΛΗΣ (Διοικητής της Ανεξάρτητης Αρχής Δημοσίων Εσόδων):** Κύριε Πρόεδρε κι εγώ από την πλευρά μου θα ήθελα να παρακαλέσω το εξής. Επειδή ετέθησαν πάρα πολλά ζητήματα, τα οποία δεν είναι ευχερές να απαντηθούν όλα τώρα, εμείς, εγώ από την πλευρά μου να δώσω μια απάντηση σε 10 σημεία.

**ΑΘΑΝΑΣΙΟΣ ΜΠΟΥΡΑΣ (Προεδρεύων των Επιτροπών - Γ΄ Αντιπρόεδρος της Βουλής):** Προφανώς.

**ΓΕΩΡΓΙΟΣ ΠΙΤΣΙΛΗΣ (Διοικητής της Ανεξάρτητης Αρχής Δημοσίων Εσόδων):** Για τα υπόλοιπα, έχοντας δει τις ερωτήσεις, να επανέλθουμε γραπτώς.

**ΑΘΑΝΑΣΙΟΣ ΜΠΟΥΡΑΣ (Προεδρεύων των Επιτροπών - Γ΄ Αντιπρόεδρος της Βουλής):** Όχι, επειδή, ο κ. Κατρούγκαλος είχε θέσει κάποια θέματα. Όπως ξέρετε, όταν εγώ ανέλαβα αυτή την προεδρία, της Ειδικής Μόνιμης Επιτροπής Θεσμών και Διαφάνειας, βρήκα σε πολύ μεγάλη εκκρεμότητα πάρα πολλές εκθέσεις, πολλών ανεξάρτητων αρχών, μεταξύ των οποίων και της δικής σας Αρχής. Όμως, ενώ μπήκαμε σε μία σειρά, το 2019 και αρχές του 2020, για να μπορέσουμε να ολοκληρώσουμε τον έλεγχο, αυτών που προβλέπεται, ήρθε η πανδημία, η οποία μας ανέκοψε. Δεν υπήρχε δυνατότητα στο Κοινοβούλιο. Άρα, με βάση και το γεγονός ότι υπάρχουν παλαιές εκθέσεις -στις οποίες όμως για τυπικούς λόγους, προ του 2021, που μιλάμε σήμερα, είμαστε υποχρεωμένοι να ολοκληρώσουμε ως Ειδική Μόνιμη Επιτροπή Θεσμών και Διαφάνειας, με συνεννόηση που θα κάνουμε κάποια στιγμή, όχι τώρα, μετά, όποτε δοθεί η δυνατότητα - για να κλείσουμε και τις παλαιότερες εκθέσεις, θα έχετε και την ευκαιρία, εκτός από τη γραπτή απάντηση, που μπορείτε να δώσετε, μέσω και των Επιτροπών, των δύο Επιτροπών, δηλαδή και της Διαρκούς Επιτροπής Οικονομικών Υποθέσεων, αλλά και της Ειδικής Μόνιμης Επιτροπής Θεσμών και Διαφάνειας, μπορούμε να κάνουμε, έτσι ώστε, να έχετε ολοκληρωμένη απάντηση. Σήμερα, όμως, απαντήστε σε όσα εσείς νομίζετε και όσα πρέπει να απαντήσετε και τα υπόλοιπα θα τα βρούμε με τους δύο τρόπους που περιέγραψα και με το δικό σας, τον γραπτό, που μπορεί να δοθεί στις Επιτροπές, αλλά και με τον προφορικό λόγο, διότι θα ξανασυζητήσουμε παλαιές εκθέσεις στην Ειδική Μόνιμη Επιτροπή Θεσμών και Διαφάνειας.

Έχετε τον λόγο με άνεση.

**ΓΕΩΡΓΙΟΣ ΠΙΤΣΙΛΗΣ (Διοικητής της Ανεξάρτητης Αρχής Δημοσίων Εσόδων):** Ευχαριστώ πολύ, κύριε Πρόεδρε. Ευχαριστώ θερμά όλες και όλους για τις ερωτήσεις που απηύθυναν.

Ακολουθώντας την συμβουλή του Προέδρου, θα αποφύγω και προσωπικές απαντήσεις, αλλά ενδεχομένως και κάποιες ανοίκειες τοποθετήσεις που έγιναν σε προσωπικό τόνο και θα προσπαθήσω να απαντήσω στα κυριότερα σημεία.

Έγινε πολλή συζήτηση περί της Ανεξάρτητης Αρχής Δημοσίων Εσόδων, ως νομοθετική, αν θέλετε, πρωτοβουλία, του 2016, που στηρίχθηκε από τα δύο μείζονα κόμματα τότε, την τότε κυβέρνηση και την τότε μείζονα αντιπολίτευση.

Αλλά, επιτρέψτε μας, να πούμε πως εμείς από την πλευρά μας αντιλαμβανόμαστε την ανεξάρτητη αρχή. Ανεξάρτητη Αρχή σημαίνει μια αρχή η οποία λειτουργεί λειτουργικά και οργανωτικά, ανεξάρτητα από το Υπουργείο Οικονομικών. Τι σημαίνει αυτό; Ότι ο επικεφαλής της επιλέγεται με ειδικό τρόπο, που προβλέπεται ρητά στο νόμο. Επιλέγεται από τον Υπουργό βέβαια, αλλά με ειδική διαδικασία, δεν επιλέγεται από κάποιον άλλο, από τον Υπουργό επιλέγεται. Υπάρχει Συμβούλιο Διοίκησης που πάλι επιλέγεται από τον Υπουργό με ειδική διαδικασία - όπερ και εγένετο πριν από λίγες ημέρες - και το οποίο έχει ως ρόλο και την παροχή σύμφωνης γνώμης στα μείζονα θέματα, τα στρατηγικά, τα οργανωτικά και την εποπτεία της Αρχής, έγκριτοι άνθρωποι και οι προηγούμενοι και οι νυν. Έχει δικό της προϋπολογισμό.

Έχει δικό της Προϋπολογισμό, επιλέγει τα διοικητικά της στελέχη με διαδικασία που διασφαλίζει κάποια εχέγγυα κομματικής αμεροληψίας, με συμμετοχή καθηγητών στα γνωμοδοτικά συμβούλια για όλες τις θέσεις Γενικών Διευθυντών. Για τις θέσεις των Γενικών Διευθυντών έχουμε και καθηγητή, έχουμε και τον Αντιπρόεδρο του ΑΣΕΠ. Έτσι επιλέγονται οι Γενικοί Διευθυντές. Οι Διευθυντές επιλέγονται, με συμμετοχή καθηγητών από τα Πανεπιστήμια, με Πρακτικά. άρα με έναν ειδικό τρόπο επιλογής.

Από εκεί και πέρα, η ΑΑΔΕ δεν είναι επιχειρησιακά ανεξάρτητη. Υλοποιεί την εκάστοτε φορολογική πολιτική της εκάστοτε Κυβέρνησης. Αυτός είναι ο ρόλος της. Δεν μπορεί δηλαδή, για να το πω ανεκδοτικά, ο στόχος του Γενικού Λογιστηρίου του Κράτους να είναι 52 δισεκατομμύρια και η ΑΑΔΕ να πει όχι, εγώ θα φέρω 48. Ο βασικός επιχειρησιακός στόχος, ο στόχος των εσόδων, καθορίζεται από το Υπουργείο Οικονομικών, το οποίο επίσης δίνει και τις κατευθύνσεις και τις προτεραιότητες. Είναι διαδικασία που γίνεται κάθε χρόνο στο επιχειρησιακό σχέδιο. Και από εκεί και πέρα, η ειδικότερη μεθοδολογία με την οποία θα επιτευχθούν αυτοί οι στόχοι, ναι, αυτό είναι ζήτημα της Αρχής, ως διοίκηση να το κάνει και όπως κάθε κομματικά χειραφετημένη διοίκηση πρέπει να λειτουργεί.

Ως πολίτης επιτρέψτε μου να πω ότι θεωρώ πάρα πολύ σημαντικό, το ότι χάρη σε αυτό το νομοθετικό πλαίσιο, αυτή τη στιγμή γίνεται αυτή η συζήτηση εδώ. Εγώ τουλάχιστον, δεν θυμάμαι τα προηγούμενα χρόνια να γίνεται συζήτηση και να έρχεται ο επικεφαλής της φορολογικής και της τελωνειακής διοίκησης. Εννοώ ότι πριν το 2016, που ήμουν και ο τελευταίος Γενικός Γραμματέας, δεν υπήρχε τέτοια διαδικασία Κοινοβουλευτική. Τώρα υπάρχει Κοινοβουλευτική διαδικασία, δύο Επιτροπές και συζητήθηκαν πάρα πολλά θέματα.

Αισθάνομαι την ανάγκη να το πω αυτό. Ο Υπουργός είπε πριν, συμπολίτες μας είναι. Θα μπορούσε να είναι αστείο, αν δεν ήταν και δυνητικά επικίνδυνο, διότι έχουν ακουστεί διάφορα πράγματα περί δανειστών και ότι η ΑΑΔΕ παίρνει τα χρήματα και τα δίνει στους δανειστές. Στην ΑΑΔΕ είμαστε 11.500 άνθρωποι υπερήφανοι, που υπηρετούμε έναν δημόσιο οργανισμό, ο οποίος είναι πιστά προσανατολισμένος στην εξυπηρέτηση του δημοσίου συμφέροντος, των πολιτών και των επιχειρήσεων.

Έγινε συζήτηση για τα Ελεγκτικά Κέντρα και τις ΔΟΥ, γιατί κάνουμε τα Ελεγκτικά Κέντρα, από διάφορες πλευρές. Και μάλιστα, έγινε και μια συζήτηση γιατί ενώ είχανε γίνει πριν από κάποια χρόνια καταργήθηκαν και ξαναγυρίσαμε στις ΔΥΟ. Τα εργαλεία που είχε η φορολογική διοίκηση στην προηγούμενη εικοσαετία όταν έγιναν τα ΠΕΚ, ΤΕΚ, ΦΕΚ, δεν έχουνε καμία σχέση με τα σημερινά.

Σήμερα, υπάρχει μια διαδικασία κεντρικής προτεραιοποίησης, παρακολούθησης των στόχων. Υπάρχει ένα ψηφιακό περιβάλλον, τοELENXIS, το οποίο δουλεύουμε για να γίνει ακόμα καλύτερο. Άρα, ο στόχος της δημιουργίας των Ελεγκτικών Κέντρων είναι ακριβώς η καλύτερη παρακολούθηση των επιχειρησιακών στόχων που τίθενται. Η συγκέντρωση των ελεγκτικών δυνάμεων, η καλύτερη αξιοποίησή τους και η αναπαραγωγή γνώσης.

Είναι το σημερινό μοντέλο, για παράδειγμα, όπου στην Αττική έχεις 20 ΔΟΥ, από 5, 7, 8 ελεγκτές και δεν είναι παραγωγικό. Φτάνει η κάθε ΔΟΥ να κάνει ό,τι προλαβαίνει, να το πω έτσι, και αυτό έχει το όριο του. Άρα, λοιπόν, πάμε σε έναν εκσυγχρονισμό, βλέποντας και τι γίνεται στο εξωτερικό, όπου και εκεί βρίσκεται πάντα μια ισορροπία ανάμεσα στην κεντρικοποίηση και στην γεωγραφική εγγύτητα που πρέπει να έχει ένας έλεγχος. Γιατί ο έλεγχος ούτε πολύ κοντά σου πρέπει να είναι ούτε πάρα πολύ μακριά, για να μπορεί όταν θα χρειαστεί ο πολίτης να σε επισκεφθεί, να σου εξηγήσει και να μπορείς να πας. Αυτή είναι η ισορροπία με την οποία δουλεύουμε.

Όπου δημιουργούνται Ελεγκτικά Κέντρα, ο έλεγχος φεύγει από τις ΔΟΥ. Δεν θα υπάρχουν παράλληλες αρμοδιότητες και Ελεγκτικών Κέντρων και ΔΟΥ.

Έχει γίνει μια πολύ σοβαρή δουλειά ώστε τα κτίρια στα οποία θα στεγαστούν τα ελεγκτικά Κέντρα να έχουν τις υποδομές ασφαλείας που πρέπει, από τα τουρνικέ στην είσοδο του ποιος μπαίνει μέσα, από τις κάμερες και τις καταγραφές του σε όλους τους χώρους, από ελεγχόμενες προσβάσεις των ελεγκτών και μια σειρά άλλων πραγμάτων. Ακόμα και οι συναντήσεις με τους πολίτες θα πρέπει να γίνονται με ένα πολύ προγραμματισμένο, οργανωμένο και διαφανή τρόπο.

Οπότε, η άλλη συζήτηση που έγινε με το τελικά πόσες Δ.Ο.Υ. θα μείνουν έγινε η ερώτηση. Για μας δεν είναι τόσο κρίσιμο το πόσες Δ.Ο.Υ. θα μείνουν όσο το τι θα κάνουν. Δίνουμε έναν καθημερινό αγώνα ψηφιοποίησης των υπηρεσιών μας για να απαλλάξουμε τον πολίτη από την υποχρέωση, την ανάγκη να πάει. Ταυτόχρονα, όπως σας εξήγησα και στην αρχική τοποθέτησή μου, κεντρικοποιούμε λειτουργίες με γνώμονα τον όγκο. Ό,τι είναι πολύ μαζεύεται και ό,τι είναι πολύ εξειδικευμένο πάλι μαζεύεται για να μπορεί να είναι η βάση αναπαραγωγής, γνώσης, εμπειρίας, διάχυσης και συνέχειας. Όπου, λοιπόν, λειτουργούμε με αυτές τις διαδικασίες και βγάζουμε από το τοπικό δίκτυο τέτοια πράγματα αυτό που κοιτάμε πλέον είναι, ανεξάρτητα από το πλήθος των σημείων, να μπορούμε να εξυπηρετούμε, να λειτουργούμε με πιο συμβουλευτικό ρόλο και το, αν τελικά θα παραμείνουν οι Δ.Ο.Υ. 93 ή 95 να μην είναι τόσο σημαντικό.

Επίσης, έγινε συζήτηση για το μισθολόγιο και το βαθμολόγιο και γιατί από το 95% και τα λοιπά να προβλέπεται βράβευση. Μάλιστα, δημιουργήθηκε και μια υπόνοια ότι το διαμορφώνουμε με αυτό τον τρόπο τεχνηέντως. Οι στόχοι που τίθενται στην ΑΑΔΕ κάθε χρόνο είναι πολλοί και απαιτητικοί. Ήταν, λοιπόν, θυμάμαι το είχαμε συζητήσει με την πολιτική ηγεσία, επιλογή να αρχίσουμε να αναγνωρίζουμε μια αποτελεσματικότητα από το 95% η οποία είναι κλιμακωτή και με γεωμετρικό τρόπο όσο πάμε στο 100% και ξεπερνάμε το 100%. Σας είπαμε και πριν, ότι οι μελέτες που κάναμε δείχνουν ότι η βράβευση ενισχύει την αποτελεσματικότητα και μάλιστα, όσο μεγαλύτερη είναι η προσδοκία του ποσού της βράβευσης, τόσο περισσότερο ενισχύεται η αποτελεσματικότητα. Είμαστε πάρα πολύ, αν θέλετε, ικανοποιημένοι που έχουμε ένα μισθολογικό σύστημα το οποίο μας επιτρέπει να ξεχωρίζουμε τις θέσεις με βάση τις προσδοκίες που έχουμε από τον κάθε υπάλληλο. Ο Διευθυντής Ελέγχου του Κέντρου Ελέγχου Μεγάλων Επιχειρήσεων, δεν περιμένουμε τα ίδια από αυτόν και από τον διευθυντή μιας μικρής επαρχιακής Δ.Ο.Υ. σε ό,τι έχει να κάνει με τα φορολογικά έσοδα και με τους ελέγχους. Αυτό πρέπει να μπορούμε να το αποτυπώνουμε για να μπορούμε να δίνουμε κίνητρο στους ανθρώπους και να εξελίσσονται μέσα στον Οργανισμό και να έχουν ένα όραμα για το πού θέλουν να φτάσουν.

Έγινε μια αναφορά περί μη διαλόγου για το θέμα του myDATA. Επειδή επικοινώνησα με το Οικονομικό Επιμελητήριο κατανοώ ότι αυτή η αναφορά στο Οικονομικό Επιμελητήριο, πάντως, δεν αφορούσε την ΑΑΔΕ. Σίγουρα, όπως είπε και ο Υπουργός, έχουν γίνει πολλές συζητήσεις για το myDATA, έχω υπάρξει κι εγώ παρών, και με τον Υπουργό και με τον Υφυπουργό, και με το Οικονομικό Επιμελητήριο, και με άλλους φορείς. Είναι ένα πολύ μεγάλο και σύνθετο έργο το myDATA και είναι, αν θέλετε, πρωτοπορία. Είναι πρωτοποριακό το έργο σε πανευρωπαϊκό επίπεδο. Το παρουσιάσαμε πριν από κάποιους μήνες στη γαλλική προεδρία που έκανε μια εκδήλωση για την ηλεκτρονική τιμολόγηση. Τώρα οι Γάλλοι πάνε να αντιμετωπίσουν θέματα τα οποία εμείς έχουμε ήδη λύσει. Ζητήθηκε η δική μας παρουσίαση, από τους Φινλανδούς, από τους Δανούς, από τους Ελβετούς με πολύ ενδιαφέρον.

Έχει και χρησιμότητα, όσοι είστε Βουλευτές της επαρχίας γνωρίζετε το θέμα της επιστροφής του Φ.Π.Α. των αγροτών του ειδικού καθεστώτος, το έχουμε συζητήσει και με τον Υφυπουργό, αντί να μαζεύουν κάθε χρόνο οι συνεταιρισμοί σε τσουβάλια τα τιμολόγια αγοράς και να τα πηγαίνουν στη ΔΟΥ για να τα δει. Αυτή είναι μία πληροφορία που είναι διαθέσιμη στο myDATA. Δηλαδή, είναι μία εφαρμογή, μία ανάκτηση των δεδομένων και η εξόφληση των ανθρώπων αυτών. Θα βάλουμε κάποια ασφαλιστική δικλείδα, έναν κόφτη ή ένα risk analysis για να μην περνάνε τιμολόγια που έχουν εκδοθεί από λογιστές ή από βουλκανιζατέρ. Δηλαδή, να βλέπουμε ότι έχει σχέση ο εκδότης του τιμολογίου αγοράς, ότι είναι, πράγματι, έμπορος και δεν είναι κάτι άλλο. Εν πάση περιπτώσει, είναι μία άμεση χρησιμότητα του myDATA.

Επίσης, πολύ περισσότερες ενισχύσεις θα μπορούσαν να είχαν δοθεί στην οικονομία εάν το myDATA ήταν κατά τη διάρκεια της πανδημίας όπου υπήρχε ανάγκη να βλέπουμε, το είπε και ο κ. Υπουργός, η αγωνία, να φτάσει το χρήμα όσο πιο γρήγορα γίνεται στις πληττόμενες επιχειρήσεις. Θα ήταν πολύ πιο εύκολα τα πράγματα. Θεωρητική, βεβαίως, είναι η κουβέντα, δεν κατηγορούμε κανέναν. Είναι τεράστιο έργο. Έπρεπε όλοι μας να το χωνέψουμε και ακόμα το χωνεύουμε. Προσπαθώ να τονίσω την αξία του, το να έχουμε σε πραγματικό χρόνο την εικόνα της οικονομίας.

Έγινε μια συζήτηση περί αλλαγής του οργανισμού. Μου έκανε κατάπληξη, «πόσες φορές έχει αλλάξει οργανισμός, 36, 40 φορές περίπου»; Η απάντηση είναι όσες χρειάζεται. Αλίμονο, ένας οργανισμός, δηλαδή ένα οργανωτικό καταστατικό κείμενο, έμενε ίδιο από τότε που γινόταν και δεν το πείραζε κανείς. Αυτό πάμε να πολεμήσουμε. Στην πραγματικότητα, έχουμε την ίδια οργανωτική δομή από το 1854, από τις πρώτες οικονομικές εφορίες που είχαν γραμματείς, πρωτοκολλητές και ταμίες. Δεν θέλουμε πια αυτόν τον γεωγραφικό εγκλεισμό. Πρέπει να υπάρχουν σημεία τοπικά, όχι αυτός ο περιορισμός που εμποδίζει και τους πολίτες και εμάς να εξυπηρετήσουμε. Πόσες οργανωτικές αλλαγές χρειάζεται;

Η ΑΑΔΕ είναι ένας οργανισμός που εξελίσσεται διαρκώς, είναι στην αιχμή των μεταρρυθμίσεων, έχει ένα πολύ μεγάλο κομμάτι του το Ταμείο Ανάκαμψης, που είναι μεταρρυθμιστικά έργα και πάρα πολύ σημαντικά. Θα πρέπει να αλλάζει και τον εαυτό της όπου χρειάζεται οργανωτικά, να βελτιώνεται, να δημιουργεί νέες δομές, να καταργεί δομές που δεν υπάρχουν, που δεν χρειάζονται πλέον.

Αναφέρθηκε ότι δεν επιτεύχθηκαν 22 στόχοι, δηλαδή επίτευξη κάτω από 75%. Είναι αλήθεια αλλά σε πλήθος 600. Δηλαδή, το 3,66% των στόχων της ΑΑΔΕ ήταν κάτω από 75% σε μια χρονιά πανδημίας. Δεν έχουμε πει ποτέ ότι τα κάνουμε όλα τέλεια. Δεν έχουμε πει ποτέ ότι θέλουμε να ωραιοποιούμε τις καταστάσεις. Αυτά είναι τα νούμερα. Η απολογιστική είναι γεμάτη νούμερα. Υπάρχουν και καλά νούμερα, υπάρχουν και νούμερα που δεν είναι τόσο καλά. Οι επιτυχίες του λαθρεμπορίου δεν είναι ποτέ δεδομένες, δεν σημαίνει ότι επειδή βρήκε στις 22 περιπτώσεις ναρκωτικών φέτος, θα βρεις 23 του χρόνου. Είναι έρευνα και μπορεί να βρεις 40, 30, 2.

Επίσης, επειδή είμαστε πολλές οι υπηρεσίες που λειτουργούμε επιδιώκουμε λαθρεμπόριο, ναρκωτικά κ.λπ.. Έναν δρόμο που μπορεί να έχουμε κλείσει εμείς ως τελωνειακοί, να οδηγεί σε παράκαμψη, να πάμε σε κάτι άλλο που θα βρούνε αύριο οι αστυνομικοί και πάει λέγοντας. Το είδαμε πάρα πολύ με τα τσιγάρα τα προηγούμενα χρόνια. Οι κατασχέσεις τσιγάρων για ένα διάστημα αντικαταστάθηκαν από ανακάλυψη εργοστασίων γιατί όταν μπήκε το X Ray στον Πειραιά φοβήθηκαν και άλλαξαν δρομολόγιο. Αυτά, λοιπόν, είναι μεταβαλλόμενα και η εικόνα είναι συνολική. Εξ ού και η αξία του Συντονιστικού Επιχειρησιακού Κέντρου για το λαθρεμπόριο που είχε νομοθετηθεί από την προηγούμενη κυβέρνηση, αναβαθμίστηκε πολιτικά και επιχειρησιακά με το νέο νομοσχέδιο. Είμαστε περήφανοι που το έχουμε αναλάβει στην καθημερινή εποπτεία μας και τη μέριμνά μας με κτίρια, με την κάλυψη όλων των αναγκών που έχουν.

Έγινε μια αναφορά στην εισπραξιμότητα του νέου ληξιπρόθεσμου. Η αίσθησή μου είναι ότι έχει αυξηθεί τα τελευταία χρόνια η εισπραξιμότητα του νέου ληξιπρόθεσμου.

Αν μου επιτρέπετε, ήταν 34% το 2019, 31% το 2020 και 36% το 2021. Αυτό είναι του νέου ληξιπρόθεσμου.

Είπα ότι χρειαζόμαστε 800 τελωνειακούς περισσότερους. Έγινε μια προσπάθεια από το 2016, που είμαι εκεί. Σιγά σιγά υπάρχει μια αύξηση των τελωνειακών αλλά, πράγματι, χρειαζόμαστε πολύ περισσότερους τελωνειακούς. Αναφέρθηκα σε 800 και, βεβαίως, είναι πολύ σημαντικό ταυτόχρονα να εξασφαλιστεί και η ακεραιότητά τους, με ένα “rotation”, ας πούμε, των υφιστάμενων.

Είναι μία από τις προτεραιότητες που θα δούμε άμεσα. Χρειάζεται μια κυκλική μετακίνηση ανθρώπων που είναι πάρα πολλά χρόνια, ιδίως στην Αττική και στη Θεσσαλονίκη, στα τελωνεία. Άρα, η ενίσχυση πρέπει να έρθει πακέτο και με κάποια τέτοια μέτρα. Ειπώθηκε με κινητικότητα, με ποιο τρόπο; Εάν θέλουμε κινητικότητα πρέπει να έχουμε και κάποια κίνητρα. Γιατί να έρθει κάποιος να γίνει τελωνειακός άμα δεν έχει κάποιο αντίκρισμα οικονομικό, μισθολογικό; Το λέω, λοιπόν, εξηγώντας την αξία και πάλι του μισθολογίου της ΑΑΔΕ.

Ο προοδευτικός ακατάσχετος έχω την εντύπωση ότι ατόνησε λόγω των ρυθμίσεων που ψηφίστηκαν και ουσιαστικά αδρανοποιήθηκαν πάρα πολλές κατασχέσεις μετά τη ρύθμιση του 2019, διότι όποιος ρύθμισε είχε αποδέσμευση των λογαριασμών ούτως η άλλως. Ήρθε η πανδημία και τα μέτρα, τα κατασχετήρια μειώθηκαν πάρα πάρα πολύ.

Είναι στον επιχειρησιακό σχεδιασμό και τον δικό μας αλλά, όπως καταλαβαίνετε, από τις αρχές του 2020 και μέχρι τώρα είμαστε σε ένα περιβάλλον διαρκών κρίσεων στις οποίες πρέπει να ανταποκριθούμε.

Θέλω να ευχαριστήσω και από βήματος για τη συνεργασία με το Υπουργείο Οικονομικών στα θέματα της στέγασης. Κάποιος βουλευτής αναφέρθηκε στο ζήτημα του αν ψάχνουμε να βρούμε δημόσια κτίρια πριν πάμε στα ιδιωτικά.

Προφανώς είναι προϋπόθεση της διαδικασίας και, χάρη στην εξαιρετική συνεργασία με το Υπουργείο Οικονομικών στο κομμάτι αυτό, μπορέσαμε να προχωρήσουμε σε μισθώσεις, ξαναλέω, σε περιοχές με χαμηλό κόστος, καλά κτίρια, στα οποία χαιρόμαστε να έχουμε συναδέλφους.

Έγινε αναφορά για τους 80.000 συνταξιούχους. Μιλάμε για συμπολίτες μας που, δυστυχώς, δεν δήλωσαν τα εισοδήματα που έλαβαν. Επικαλούνται κάτι για το οποίο, όμως, έχουν χάσει το χρονικό δικαίωμα να το κάνουν. Όσοι εμπρόθεσμα απευθύνθηκαν στις φορολογικές υπηρεσίες κι έκαναν ενδικοφανή προσφυγή δικαιώθηκαν. Εκπρόθεσμα δε μπορεί να δικαιωθεί κανείς.

Άρα, η φορολογική διοίκηση δεν μπορεί να λύσει κάτι. Και ξαναλέω, είναι συμπολίτες μας που, καλώς ή κακώς, πήραν χρήματα και όχι λίγα χρήματα αρκετές φορές, τα οποία δεν δήλωσαν, δεν πλήρωσαν τον φόρο και είχαν και τη λύση να πληρώσουν με πολύ μικρές προσαυξήσεις ή μηδενικές.

Δεν επέλεξαν αυτό.

Σταματώ εδώ. Με συγχωρείτε, έχω πάρα πολλά να πω αλλά σταματώ εδώ. Χρωστώ ένα χρονοδιάγραμμα για τα διάφορα έργα εισροών και εκροών. Το έχουμε υπόψη μας αυτό του λαθρεμπορίου. Το συνολικό φάσμα είναι μέχρι το 2025 κλιμακωτά, αλλά θα σας τα δώσουμε γραπτά.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Κι εμείς ευχαριστούμε πολύ τους Υπουργούς, τον Διοικητή της ΑΑΔΕ, τις συναδέλφισσες, τους συναδέλφους και τους συνεργάτες.

Ολοκληρώθηκε η συζήτηση επί της Έκθεσης Απολογισμού της Ανεξάρτητης Αρχής Δημοσίων Εσόδων για το 2021 και του Προγραμματισμού των δραστηριοτήτων της για το 2022. Στο σημείο αυτό ολοκληρώνεται η συνεδρίαση της Επιτροπής μας.

Ευχαριστώ πολύ.

Λύεται η συνεδρίαση.

Στο σημείο αυτό ο Προεδρεύων των Επιτροπών έκανε τη γ΄ ανάγνωση του καταλόγου των μελών των Επιτροπών.

Παρόντες από τη Διαρκή Επιτροπή Οικονομικών Υποθέσεων ήταν οι Βουλευτές κ.κ. Ιωάννης Βρούτσης, Σταύρος Καλογιάννης, Γεώργιος Καρασμάνης, Θεόφιλος Λεονταρίδης, Ιωάννης Μπούγας, Χρήστος Μπουκώρος, Βασίλειος – Πέτρος Σπανάκης, Τρύφων Αλεξιάδης, Ευτυχία Αχτσιόγλου, Αικατερίνη Παπανάτσιου, Δημήτριος Μπιάγκης, Νικόλαος Καραθανασόπουλος, Κωνσταντίνος Χήτας και Παναγιώτης Κουρουμπλής.

Παρόντες από την Ειδική Μόνιμη Επιτροπή Θεσμών και Διαφάνειας ήταν οι Βουλευτές κ.κ.: Ιωάννης Ανδριανός και Δημήτριος Μαρκόπουλος ο οποίος αναπλήρωσε τον βουλευτή κ. Κωνσταντίνο Τζαβάρα.

Τέλος και περί ώρα 14.15΄ λύθηκε η συνεδρίαση.

**ΟΙ ΠΡΟΕΔΡΕΥΟΝΤΕΣ ΤΩΝ ΕΠΙΤΡΟΠΩΝ**

**ΑΘΑΝΑΣΙΟΣ ΜΠΟΥΡΑΣ ΣΤΑΥΡΟΣ ΕΛ. ΚΑΛΟΓΙΑΝΝΗΣ**

**ΠΡΟΕΔΡΟΣ ΤΗΣ ΕΙΔΙΚΗΣ ΜΟΝΙΜΗΣ ΠΡΟΕΔΡΟΣ ΤΗΣ ΔΙΑΡΚΟΥΣ ΕΠΙΤΡΟΠΗΣ**

**ΕΠΙΤΡΟΠΗΣ ΘΕΣΜΩΝ ΚΑΙ ΔΙΑΦΑΝΕΙΑΣ ΟΙΚΟΝΟΜΙΚΩΝ ΥΠΟΘΕΣΕΩΝ**

**Γ΄ΑΝΤΙΠΡΟΕΔΡΟΣ ΤΗΣ ΒΟΥΛΗΣ**